Mizamaanuge jumhooriyyathuge asaasakee islamdheenuge shooraaee nizaameve. - 15 - One Online\nމިޒަމާނުގެ ޖުމްހޫރިއްޔަތުގެ އަސާސަކީ އިސްލާމްދީނުގެ ޝޫރާއީ ނިޒާމެވެ. - 15\n(08 މެއިގެ އަދަދާ ގުޅޭ)\nއިސްލާމީ ނިޒާމުގެ ސަރުކާރެއް އުފެއްދުމުގައި މިޒަމާނުގެ ތަޖްރިބާތަކުގެ ބޭނުންކުރެވިދާނެއެވެ. މިޒަމާނުގައި ސަރުކާރުތައްވަނީ ޤާނޫނު ހެދުމުގެ ބާރާއި ހިންގުމުގެ ބާރާއި، ނިޔާކަނޑައެޅުމުގެ ބާރުގެ އަސާސްގައި، ޕާލަމެންޓަރީ ނިޒާމާއި ރިޔާސީ ނިޒާމާ ދެނިޒާމަކަށް ބަހައިލެވިފައެވެ. ޕާލަމެންޓަރީ ނިޒާމުގެ ސަރުކާރުތަކުގައި އިޚްތިޔާރުތައް އޮންނަނީ ވަޒީރުންގެ މަޖްލީހެއްގެ އަތްމަތީގައެވެ. ދައުލަތުގެ ވެރިޔާ ވަޒީރުން ޢައްޔަންކުރައްވަނީ އަކްސަރިއްޔަތު ލިބިފައިވާ ޕާޓީގެ މަޝްވަރާގެ މަތީންނެވެ. ވަޒީރުންގެ މަޖްލިސް ޕާލަމެންޓުގެ ކުރިމަތީގައި ޖަވާބުދާރީ ވާންޖެހެއެވެ. ދުނިޔޭގެ އެތަކެއް ޤައުމުތަކެއްގައި މިއުސޫލަށް ޢަމަލުކުރެވެމުންދެއެވެ. ރިޔާސީ ނިޒާމުގެ ސަރުކާރުތަކުގައި ހިންގުމުގެ ބާރުގެ އިޚްތިޔާރުތައް އޮންނަނީ ރައީސްގެ އަތްޕުޅުގައެވެ. ރައީސަކު ހޮވެނީ ކަނޑައެޅިފައިވާ ވަކި މުއްދަތަކަށެވެ. އެމުއްދަތު ހަމަވުމުގެ ކުރީން ރައީސް އޭނާގެ މަގާމަކުން ދުރެއް ނުކުރެވޭނެއެވެ. މިދެ ނިޒާމުންކުރެ الخــلافــة الــرّاشــدة ގެ ނިޒާމާ އެންމެ ކައިރިކަމުގައި ބެލެވެނީ ރިޔާސީ ނިޒާމެވެ. ނަމަވެސް މިއިން އެއްވެސްކަމަކީ އިސްލާމްދީނުގައި ޞަރީޙު ޙުކުމްތަކެއް ބަޔާންކުރައްވައިފައިވާ ކަންކަމެއް ނޫނެވެ. މިއީ އުންމަތުގެ ޙާލަތާއި ޒަމާނަށް ރިޢާޔަތްކޮށް އުންމަތުގެ ޝޫރާއިން ގޮތެއް ނިންމާންޖެހޭ ކަންކަމެވެ. އެހެންކަމުން ސަރުކާރުތަކުގެ ތަޖްރިބާއިން މަންފާ ހޯދުމުގެ ޖާގަ މުސްލިމުންނަށް އެބައޮތެވެ. މިޒަމާނުގެ ޖުމްހޫރީ ނިޒާމުގައި ބޭނުންކުރެވެމުންދާ އުސޫލުތައް އިޚްތިޔާރުކުރުމަކީ މުސްލިމުންނަށް އެއްވެސް ހުރަހެއް އޮތްކަމެއް ނޫނެވެ. މުސްލިމުންގެ މޮއްސެވުމާއި ގޮށްޖެއްސެވުމުގެ އަހްލުވެރީން ބޭނުންފުޅު ކޮންމެ ނިޒާމެއް އިޚްތިޔާރު ކުރެއްވިދާނެއެވެ. އަދި އިޖްތިހާދު ކުރައްވައިގެން ތަފާތު ނިޒާމެއް އުފެއްދެވިވެސްދާނެއެވެ. އިސްލާމްދީން ސިޔާސަތުގެ ފަރުޢީ ކަންކަން އުންމަތަށް ދޫކުރައްވައިފައިވަނީ ނުހަނު ފަހެލިކަމާއެކުގައެވެ. ޝައްކެއްނެތެވެ. މުސްލިމުންނަށް އިރްޝާދު ދެއްވައިފައިވާ އަސާސީ އުސޫލުތަކުގައި ކޮލުދަތުން ހިފަހައްޓާންޖެހެއެވެ. އާދެ އަމީރަކު ނުވަތަ ޚަލީފާއަކު ހޮވާންޖެހޭނީ އިންތިޚާބަކުންނެވެ. އިންތިޚާބުގައި ތަފާތު ގޮތްތައް ޚިޔާރުކުރެވިދާނެއެވެ. އުންމަތުގެ މޮއްސެވުމާއި ގޮށްޖެއްސެވުމުގެ އަހްލުވެރީންނާ އަޅާނުފައި މަޝްވަރާކުރަމުން ގެންދާންޖެހޭނެއެވެ. އުންމަތުގެ ހުރިހައިކަމެއް ނިންމާންޖެހޭނީ މަޝްވަރާގެ އަޣުލަބިއްޔަތުންނެވެ. މަޝްވަރާކުރުމަށްޓަކައި ބޯޑުތަކާއި މަޖްލިސްތައް ހެދިދާނެއެވެ. ވަޒީރުންގެ މަޖްލިސް ހެދިދާނެއެވެ. އަމީރު ނުވަތަ ޚަލީފާގެ މައްޗަށް މަޝްވަރާކުރެއްވުން ލާޒިމުވާނެއެވެ. އިންތިޚާބުތަކަށްޓަކައި އެޒަމާނެއްގެ ޙާލަތު ނިޔާކުރާގޮތަކަށް ޝޫރާއީ ނިޒާމެއް އޮތުމާއި މޮއްސެވުމާއި ގޮށްޖެއްސެވުމުގެ އަހްލުވެރީން ތިއްބެވުމަކީ ލާޒިމުކަމެކެވެ. (މިޒަމާނުގައި މިކަމުގެ ބަދަލުގޮތަކީ ވޯޓުފޮއްޓާއި ރައްޔިތުންގެ މަޖްލިސްކަމުގައި ބަލައިގަނެވިދާނެއެވެ.) ވެރިޔަކު އިންތިޚާބުވުމަށްފަހު އެބޭފުޅެއްގެ އެންމެ އިސްވާޖިބަކަށްވާނީ އަރަހުށި މާތް اللّــه މުސްލިމުންނަށް ބިންމަތީގައި ބާރުދެއްވާއިރު ވާޖިބުކުރައްވައިފައިވާ ކަންކަން ފުރިހަމަކުރެއްވުމެވެ. އާދެ، އިސްލާމްދީނަށް ދަޢުވަތު ދެއްވުމެވެ. (ދީނުގެ ޢަދުއްވުންގެ މަސައްކަތްތަކަށް ފުރިހަމަޔަށް ޖަވާބުދާރީވެވަޑައިގަންނަވަމުން ގެންދެވުމެވެ.) ޢަދުލުއިންޞާފު ޤާއިމުކުރެއްވުމެވެ. ނަމާދު ޤާއިމުކުރެވޭނެގޮތް ފުރިހަމަޔަށް ރާއްވަވައި ހަމަޖެއްސެވުމެވެ. އިސްލާމީ ވެރިކަމަކަށްވާނީ މާތް اللّــه މުސްލިމުންނަށް ބިންމަތީގައި ބާރުދެއްވުމުގެ މަޤްޞަދު ފުރިހަމަކުރަމުންގެންދާ ސަރުކާރުތަކެވެ. (ހަމައެކަނި އިސްލާމީ ޤައުމެކޭ ނުވަތަ އިސްލާމީ ސަރުކާރެކޭ ބުނެ މީޑިޔާތަކުގައި ބަޔާންދިނުމަކުން އިސްލާމީ ސަރުކާރެއް ކަމަކަށެއް ނުވާނެއެވެ.)\nސަރުކާރުގެ އަމީރުކަމާއި ނަމާދުގެ އިމާމުކަމާހުރި އެއްގޮތްކަން\nހުޅަނގުގެ ޖުމްހޫރިއްޔާގެ ތަޞައްވުރުތަކާއި ނަޒަރިއްޔާތަކަކީ އިންސާނީ އުފެއްދުންތަކާއި ގިރިޓީކުރުންތަކެކެވެ. ސަރުކާރުތަކަކީ އެއިންސާނީ ނަޒަރިއްޔާތަކުގެ ތަރުޖަމާނުންނެވެ. އެނަޒަރިއްޔާތުތައް ރައުސުމާލިއްޔަތުގެ ބިންގަލުގެ މަތީގައިވެސް އިޝްތިރާކިއްޔަތުގެ ބިންގަލުގެ މަތީގައިވެސް ޤާއިމުކޮށްފާނެއެވެ. ޝިރުކާއި ދޭވަތާއިންގެ ވަހްމީ ޢަޤީދާގެ މައްޗަށްވެސް ބިނާކޮށްފާނެއެވެ. އިލްހާދާއި ކަލަކުވޮޑިގެންވުމާމެދު އިންކާރުކުރުންވެސް އަސާސަކަށް ހަދައިފާނެއެވެ. އެކަމަކު އިސްލާމީ ޖުމްހޫރިއްޔާގެ ނިޒާމުގައި އެ މަގުފުރެދުމަކަށް ޖާގައެއްނެތެވެ. މިނިވަންކަމެއް ނެތެވެ. އިސްލާމީ ޖުމްހޫރިއްޔާގެ ޙަޤީޤީ ނަމަކީ ޚިލާފަތުގެ ނިޒާމެވެ. އިސްލާމީ ނިޒާމު ޤާއިމުކުރެވެނީ އިންސާނާއަކީ ބިމުގައިވާ اللّــه ގެ ޚަލީފާކަމުގެ ޢަޤީދާގެ މަތީގައެވެ. މާތް اللّــه ގެ ޚަލީފާއަކީ އެކަލާނގެ ޙުކުމްފުޅުތައް ތަންފީޒުކުރައްވާ ފަރާތެވެ. އެހެންކަމުން ޤައުމުގެ ހުރިހައިކަމެއް ހިންގާންޖެހޭނީ اللّــه ގެ އަމުރުފުޅުތަކާއި ނަހީތަކުގެ މަތީގައެވެ. އިސްލާމީ ޙުކޫމަތުގެ މަޤްޞަދު ބަޔާންކުރައްވައި ކީރިތި ޤުރްއާނުގައި ވަޙީކުރައްވައިފައިވާ އާޔަތެއްގެ މާނައިގައިވެއެވެ.\n"އެއުރެންނީ ބިމުގައި ތިމަންރަސްކަލާނގެ އެއުރެން ބާރުވެރި ކުރައްވައިފިނަމަ ނަމާދު ޤާއިމުކޮށް ޒަކާތްދީ ހެޔޮކަންތަކަށް އަމުރުކޮށް ނުބައިކަންތައް ނަހީކޮށްއުޅޭ މީހުންނެވެ. ކަންކަމުގެ ނިމުންވަނީ اللّــه އަށެވެ." (الحـــجّ: 41)\nނަމާދު ޤާއިމުކުރުމަކީ ޙަޤީޤަތުގައި އިމާމަތުއްޞުޣުރާ ޤާއިމްކުރުމެވެ. ނަމާދު ޤާއިމުކުރުމުގެ ނިޒާމަކީ ޙަޤީޤަތުގައި ޚިލާފަތުގެ (އިމާމަތުލް ކުބްރާގެ) ނިޒާމުގެ އަކަސައެކެވެ. ނުވަތަ ނަމޫނާއެކެވެ. އިސްލާމީ ދައުލަތުގައި އަމީރަށް ނުވަތަ އިމާމަށް ތަބާވާންޖެހެއެވެ. އިމާމަތުއްޝުޣުރާ ނުވަތަ ނަމާދުގައިވެސް އިމާމަށް ތަބާވާންޖެހެއެވެ. އިޤްތިދާވާ މީހުންގެ ސަފުހަދާންޖެހެއެވެ. މިސްކިތުގައި އިސްވެ ނަމާދުކުރާ މީހާއަށްވެސް އިސްލާމީ ފިޤުހުގައި ބޭނުންކުރެވޭ އިޞްޠިލާޙަކީ އިމާމެވެ. އިސްލާމީ ރިޔާސަތެއްގައި މުސްލިމުންގެ އަމީރު ނުވަތަ ޚަލީފާއަށްވެސް ބޭނުންކުރާ ނަމަކީ އިމާމެވެ. ދެތާނގައިވެސް އިމާމަށް ތަބާވާންޖެހެއެވެ. އެހެންކަމުން އަރަހުށި މާތް اللّــه ބިމުގައި ބާރުދެއްވާ ވެރީންގެވެސް އެންމެފުރަތަމަ ވާޖިބަކީ ނަމާދު ޤާއިމުކުރުއްވުމެވެ. ނަމާދު ޤާއިމުކުރުއްވުމާއި ޒަކާތް ނެރުއްވުމާއި ދުނިޔޭގައި އިސްލާމީ ދަޢުވަތު ފެތުރުއްވުމެވެ. ޢަދުލުއިންޞާފު ޤާއިމުކުރެއްވުމާއި މުސްލިމުންގެ ވަޙްދަތާއި މަރްކަޒިއްޔަތު ދެމެހެއްޓެވުމާއި ބޭރުގެ ޙަމަލަތަކުން އިސްލާމީ ދައުލަތް ރައްކައުތެރިކުރެއްވުމެވެ. މިއީ އިސްލާމީ ދައުލަތެއްގެ އަސާސީ މަޤްޞަދުތަކެވެ. މިކަންކަން ފުރިހަމަޔަށް ކުރަމުން ނުގެންދާ ސަރުކާރުތަކަކީ އިސްލާމީ ސަރުކާރުތަކެކޭ ނުބުނެވޭނެއެވެ. ޝައްކެއްނެތެވެ. މުސްލިމުންގެ ކޮންމެ ސަރުކާރަކީ އިސްލާމީ ސަރުކާރެއް ނޫނެވެ. މުސްލިމުންގެ ސަރުކާރުތަކާ އިސްލާމީ ސަރުކާރުތަކާ ހާސްގުނަ ތަފާތު ހުރެއެވެ.\nދިވެހި ރާއްޖޭގެ އެންމެ ފުރަތަ ޤާނޫނު އަސާސީ އެކުލަވާލެއްވި މަޖިލީހުގެ މެންބަރު ފަޟީލަތުއްޝައިޚު އިބްރާހީމް ރުޝްދިލް އަޒުހަރީ.\nعــلاّمــــة المــــاوردى ލިޔުއްވައިފައިވެއެވެ. ނަބަވީ ޚިލާފަތު ނުވަތަ ނަބިއްޔާގެ ޤާއިމުމަޤާމަކަށްވުމުގެ މަޠްލަބަކީ ދީން ޙިމާޔަތްކުރުމާއި ދުނިޔަވީ ސިޔާސަތެވެ. "خــلافـــة الـنــبــوة فـــى حــــراســـة الـديـــن وسـيـــاســـة الـدنــيــا" (އަޙްކާމުއްސުލްޠާނިއްޔާ، ޞަފުޙާ:5- ދާރުލްފިކުރު) (ދީނުގެ ޙުރުމަތާއި ރިސާލަތުގެ ނަމޫސުގެ ޢިއްޒަތަށް އަރައިގަނެ ބޭނުންހައިގޮތަކަށް "ރިޕޯޓު" ނެރުމުގެ ހުއްދައެއް ނުދެވޭނެއެވެ. އިސްލާމީ ސަރުކާރެއްގެ އަސާސީ އިސްމަޤާމުތަކުގައި ތިބެވޭނީ ދީނުގެ ޞައްޙަ ޢަޤީދާގައި ޝައްކެއްނެތި ސާބިތުވެތިބޭ ބަޔަކަށެވެ.)\nއިސްލާމީ ޖުމްހޫރިއްޔާ ނުވަތަ ވެރިކަމުގެ އިސްލާމީ ނިޒާމާ ހުޅަނގުގެ ޖުމްހޫރިއްޔާއާ އިއްތިފާޤުވާ ހަމައެކަނި ނުކުތާއަކީ ވެރިކަމަކީ ވަކި ދަރިކޮޅެއްގެ ނުވަތަ ވަކިގިންތިއެއްގެ ނުވަތަ ވަކިފަރުދެއްގެ ވާރުތައެއްކަމުގައި ނުވުމެވެ. އިންތިޚާބުކުރެވޭ މަންދޫބުންގެ ޒަރީޢާއިން އެންމެންގެ މެދުގައި މަޝްވަރާވެވިގެން ސަރުކާރު އުފެދެމުން ހިންގަމުން ގެންދިޔުމެވެ. އިސްލާމީ ޖުމްހޫރިއްޔާގައިވެސް ޚިޔާލުފާޅުކުރުމުގެ މިނިވަންކަން އޮވެއެވެ. ޢަޤީދާއާއި ދީނުގެ މިނިވަންކަން އޮވެއެވެ. އިސްލާމްދީން ޤަބޫލުކުރާކަށެއް އެކަކަށްވެސް މަޖްބޫރެއް ނުކުރެވޭނެއެވެ. (މިދެންނެވި ބަހުގެ މާނައަކީ، މީހަކު ބޭނުންހައިއިރަކު މުރުތައްދުވުމުގެ ޙައްޤު ލިބިދޭ ވާހަކައެއް ނޫނެވެ. އަދި މުސްލިމުންގެ ދަރީންނަށް ކާބަފައިންގެ ދީނުން ބޭރުވެގެން އޭލިޔަނުންގެ ގޮތުގައި ދިރިއުޅެމުން ގެންދަން ހުއްދަކުރާ ވާހަކައެއްވެސް ނޫނެވެ. މީހަކު އިސްލާމްވާން މަޖްބޫރުނުކުރުމާ ދީނަކީ ކުޅޭކުޅޭ އެއްޗަކަށް ހަދައިގެން ބޭނުންވާއިރަށް ދީނުން ބޭރުވުމުގެ ހުއްދަ ދިނުމަކީ ވަރަށް ތަފާތު ދެކަމެކެވެ.) އިސްލާމީ ޖުމްހޫރިއްޔާގައިވެސް އަސާސީ އިންސާނީ ޙައްޤުތައް ރައްކައުތެރިކޮށްދެވޭނެއެވެ. ޤާނޫނުގެ ޙުރުމަތް އެންމެ މަތީދަރަޖައިގައި ނަގަހައްޓައި ދެމެހެއްޓޭނެއެވެ. އެންމެންނަށްވެސް ތަރައްޤީގެ ހަމަހަމަ ފުރުޞަތުތައް ލިބިދެވޭނެއެވެ. އެންމެންނަށްވެސް ހަމަހަމަޔަށް ޢަދުލުއިންޞާފު ލިބިދެވޭނެއެވެ.\nޒިންމީންނާއި ޣައިރުމުސްލިމުންނަށްވެސް ކަނޑައެޅި ބަޔާންވެގެންވާ ޙައްޤުތަކެއްވެއެވެ. އިސްލާމީ ދައުލަތުން އެބައިމީހުންގެ ޖާނާއި މާލާއި ޢިއްޒަތުއްނަފުސު ރައްކައުތެރިކޮށްދެވޭނެއެވެ. އިސްލާމީ ޖުމްހޫރިއްޔާއެއްގައި ޙާކިމެއްގެ މަސައްކަތްޕުޅަކީ އިސްލާމީ ޝަރީޢަތް ތަންފީޒުކުރެއްވުމެވެ. މުސްލިމުންނަށް އަޅުކަންކުރުމުގެ އިންތިޒާމު ހަމަޖެއްސެވުމާއި ހެޔޮކަންކަމަށް އަމުރުކުރައްވައި މުންކަރާތްތައް ނަހީކުރެއްވުމެވެ. އިސްލާމްދީން ފަތުރުއްވަން މަސައްކަތްޕުޅުކުރެއްވުމާއި އިސްލާމްދީނާއި މުސްލިމުންގެ ބާރުތައް އިސްރާފުވެ ބޭކާރުވިޔަ ނުދެއްވައި ރައްކައުތެރިކުރައްވައި ވަރުގަދަކުރެއްވުމެވެ. މުސްލިމުންގެ އަސާސީ ބޭނުންތައް ފުއްދައިދެއްވުމާއި އިސްލާމްދީން ބާރުވެރިކުރެއްވުމެވެ. ކުފްރާއި ޝިރުކު ބަލިކުރައްވައި ނިކަމެތިކުރެއްވުމެވެ. ނިރުބަވެރިކަމަށް ހިތްވަރުދޭ އަހްލުކިތާބީންނާއި ޣައިރުމުސްލިމުންގެ ބާރުތައް މުލުން ލުހެލެއްވުމާއި ދައުލަތުގެ ސަރަޙައްދު ރައްކައުތެރި ކުރެއްވުމާއި ބޭރުގެ ޙަމަލަތަކުން ދިފާޢުކުރެއްވުމެވެ. އަނިޔާލިބޭ މީހުންގެ ޝަކުވާތައް ފިލުވައިދެއްވުމާއި މުސްލިމުންގެ ބިމަކަށް ބޭރުބަޔަކު ޙަމަލަދީފިނަމަ ނުވަތަ ޣަޞްބުން ވެރިވާން އުޅޭނަމަ އޭގެ ދިފާޢުގައި ޖިހާދުކުރެއްވުމެވެ. އިސްލާމީ ދައުލަތުގައި ހަތިޔާރު އުފައްދާ ކާރުޚާނާތައް ބިނާކުރެއްވުމާއި އިސްލާމީ ލަޝްކަރަށް ރަނގަޅަށް ތަމްރީނުދެއްވައި އަބަދުވެސް ހުސިޔާރުކަމުގައި ތައްޔާރަށް ބައިތިއްބެވުމެވެ. އަބަދުވެސް ޝޫރާއީ ނިޒާމަށް ޢަމަލުކުރެއްވުމާއި އަމީރު އިންތިޚާބުކުރައްވަން އުންމަތުގެ މޮއްސެވުމާއި ގޮށްޖެއްސެވުމުގެ އަހުލުވެރީން އެކުލަވައިލައްވައި ތައްޔާރުކުރެއްވުމާ މިހިރީ ހައްތާވެސް އިސްލާމީ ދައުލަތުގެ ވަލިއްޔުލްއަމްރުގެ ވާޖިބުތަކެވެ.\nކުރިންވެސް ދެންނެވިފަދައިން އިމާމަތުލްކުބްރާއާއި އިމާމަތުއްޞުޣުރާއާ ދެމެދު އެއްގޮތްކަމެއް ހުރެއެވެ. ނަމާދުގައި އިމާމު ވާންޖެހޭނީ އިމާމުކަމުގެ ޝަރުޠުހަމަވާ މީހެކެވެ. ހަމައެފަދައިން އަމީރުކަމަށް ކުފޫހަމަވާ ބޭފުޅަކު ހޮއްވެވުމަކީ މުސްލިމުންގެ މޮއްސެވުމާއި ގޮށްޖެއްސެވުމުގެ އަހްލުވެރީންގެ މައްޗަށް ލާޒިމު ކަމެކެވެ. އާދެ، ވެރިކަމުގެ އަމާނަތުގެ ބަރު އުފުއްލަވަން ޙަވާލުކުރެވޭންވާނީ އެކަމަށް އެކަށޭނަ ފަރާތަކާއެވެ. ކުރީންވެސް ދަންނަވައިފައިވާ ފަދައިން އަރަހުށި މާތް اللّــه ވަނީ އެކަމަށް އަމުރުކުރައްވައިފައެވެ. އިރްޝާދުދެއްވައި ވަޙީކުރައްވައިފައިވަނީ މިދަންނަވާ ފަދައިންނެވެ.\n"ހަމަކަށަވަރުން އަމާނަތްތައް، އޭގެ އަހްލުވެރީންނަށް އަދާކުރުމަށް، اللّــه ތިޔަބައިމީހުންނަށް އަމުރުކުރައްވަތެވެ. އަދި، މީސްތަކުންގެ މެދުގައި ތިޔަބައިމީހުން ޙުކުމްކުރާނަމަ ޢަދުލަށް ޙުކުމް ކުރުމަށްވެސް އަމުރު ކުރައްވަތެވެ. ހަމަކަށަވަރުން اللّــه އީ މޮޅަށް އައްސަވައިވޮޑިގެންވާ މޮޅަށް ބައްލަވައިވޮޑިގެންވާ ކަލަކު ކަމުގައިވެއެވެ." (الـنّسـاء: 58)\nކީރިތި ޤުރްއާނުގެ ކޮންމެ އާޔަތަކީ މުހިންމު އާޔަތެކެވެ. އޭގެތެރެއިންވެސް މިއާޔަތަކީ މުހިންމު އާޔަތެކެވެ. އެ އާޔަތަކާމެދު ވިސްނައި ތަދައްބުރުކުރާން ބޭނުން އާޔަތެކެވެ. އިސްލާމީ ވެރިކަމެއްގެ ބުރުސޫރަ، މިއާޔަތުން ޞަރީޙުވެއެވެ. ތިރީގައި މިދަންނަވަނީ މި އާޔަތުން އިސްތިންބާޠު ކުރެވޭ ބައެއް ކަންތައްތަކެވެ.\n1. ވެރިކަން ނުވަތަ ޚިލާފަތަކީ ސަރާސަރު އަމާނަތެކެވެ. ވަކިޚާންދާނެއްގެ ނުވަތަ ވަކިދަރިކޮޅެއްގެ ވާރުތައެއް ނޫނެވެ.\n2. ވެރިކަމުގެ އަމާނަތުގެ ޙަޤީޤީ ވެރީންނަކީ ޢާންމުންނެވެ. ޢާންމު މުސްލިމުންނެވެ. ޙާކިމުންނެއް ނޫނެވެ. މިއީ އަރަހުށި މާތް اللّــه މުސްލިމުންނަށް ދެއްވައިފައިވާ ދެއްވުމެކެވެ. އެބައިމީހުންގެ ޚިޔާލުދިނުމުގެ ޒަރީޢާއިން އެ އަމާނަތް ޙަވާލުކުރާންޖެހޭނީ އެކަމުގެ އެކަށޭނަކަމާއި ޤާބިލުކަންހުރި މީހުންނާއެވެ. މުސްލިމުންގެ މަންދޫބުން ކަމުގައިވާނީ މުސްލިމުންގެ މޮއްސެވުމާއި ގޮށްޖެއްސެވުމުގެ އަހްލުވެރީންނެވެ.\n3. ސަރުކާރެއް އުފައްދާންވާނީ އަދި ޙާކިމަކު އިންތިޚާބުކުރާންވާނީ އެއަމާނަތުގެ ޢާމިލުން ނުވަތަ ވެރީންގެ ޚިޔާލު ދިނުމުގެ ޒަރީޢާއިންނެވެ. އެހެނީ އަމާނާތް އަދާކުރަން އަމުރުކުރައްވައިފައިވަނީ މުސްލިމުންނަށެވެ. އެހެންކަމުން ސަރުކާރު ހިންގުމަށްޓަކައި ކަމާއެކަށީގެންވާ ޤާބިލު މީހުން ހޮވައި އެބަޔަކާ ވެރިކަމުގެ އަމާނަތް ޙަވާލުކުރުމަކީ މުސްލިމުންގެ ޙައްޤެކެވެ. ގަދަބަދަވިކަމުން އެކަން ފިރުކައިގަނެގެން ކަމަކުނުދާނެއެވެ. ވިރާޘަތުގެ ގޮތްތައް އެކަމުގެ ތެރެޔަށް ވައްދައިގެން ނުވާނެއެވެ.\n4. އަމީރު ނުވަތަ ޚަލީފާ އޭނާގެ މަޤާމާ ޙަވާލުވެވަޑައިގެންނެވުމަށްފަހު ޢަދުލުއިންޞާފު ޤާއިމުކުރެއްވުމަކީ އޭނާގެ މައްޗަށް ލާޒިމުކަމެކެވެ. ކުލައާއި ނަސްލާއި ޚާންދާނާއި (ޕާޓީގެ) ބިންގަލުގެ މަތީގައި މަގާމުތައް ބައްސަވައިގެން ނުވާނެއެވެ. މަޤާމުތައް ޙަވާލުކުރައްވާންވާނީ ޤާބިލިއްޔަތަށް ބައްލަވައިގެންނެވެ.\n5. މިމާތް އާޔަތުގައި އަމުރުކުރައްވައިފައިވާ އެންމެ މުހިންމުކަމަކީ އަމާނަތް (ސަރުކާރު ހިންގުމާއި ވެރިކަމުގެ ބާރު) އެކަމުގެ ޤާބިލިއްޔަތުހުރި މީހުނާ ޙަވާލުކުރުމެވެ. އެމީހެއްގެ ކިބައިގައި ހިންގުންތެރިކަމާއި ރޭވުންތެރިކަން ހުންނަ މީހުނާ ޙަވާލުކުރުމެވެ. ތެދުފުޅެކެވެ. އަމާނަތުގެ ތަފާތު ވައްތަރުތައް ހުރެދާނެއެވެ. އެކަމަކު ވެރިކަންކުރުމުގެ އިޚްތިޔާރާއި ބާރާއި ދައުލަތުގެ ނިންމުންތައް ނިންމައި ތަންފީޒުކުރުމުގެ ބާރަށްވުރެ ބޮޑު އެހެން އަމާނަތެއް މިބިންމައްޗަކު ނުވެއެވެ.\nކައުސާހިބާ صـلّــى اللّــه عـلـيــه وسـلّـــم ގެ ޙަދީޘުފުޅުގައިވެސް ސަރުކާރުގެ މަގާމުތަކާ ބެހޭގޮތުން ވަނީ "އަމާނަތް" މިލަފުޒު ބޭނުންފުޅު ކުރައްވައިފައެވެ. އިތުރު ސާހިބާ صـلّــى اللّــه\nعـلـيــه وسـلّـــم، أبــو ذرّ الـغـفــارى رضـى اللّــه عــنـــه އާ މުޚާޠަބުކުރައްވައި އެއްފަހަރަކު ޙަދީޘު ކުރައްވައިފައިވެއެވެ.


19 ޖުލައި 2015\n[ޖުލައި 16، 2015 ގެ ބަޔާ ގުޅޭ]\nނޫކުލައިގެ ގަމީސްކޮޅަކާއި ހުދު ޖީންސެއް ލައިގެން ޔާނީ ހުރިއިރު ތެތްވެފައިވާ އޭނާގެ އިސްތަށިގަނޑުގެ ސަބަބުން މޫނުމަތި އިތުރަށް ތާޒާކަމަށް ދައްކައެވެ. ކަޅިޖަހާނުލާ ބަލަން ހުރެވުނީ އެރީތި ސޫރަ ދެކޭހިތްވާލެއް ބޮޑުކަމުންނެވެ. “ދެން ތިވަރަށް ނުބަލަބަލަ، އަލަށްތަ އަހަރެން ފެނުނީ” ޒައިދް މާވަރަކަށް ބަލަން ފެށުމުން ޔާނީ ރަކިވާގޮތްވިއެވެ. “ޔާނީ ހާދަ ރީއްޗޭ” ހިތުގައި އޮތް ޖުމްލަ ދުލާ ހަމައަށް އައި ގޮތެއް ޒައިދަކަށް ނޭގުނެވެ. ސިހުނީ ޔާނީ އައިސް ޒައިދްގެ ކޮނޑުގައި ޖަހާލުމުންނެވެ. ގޭތެރޭގައި ތިބި އެހެންމީހުން ފެނުނީވެސް އެހިސާބުންނެވެ. އެންމެންގެ ތެރެއިން ޝިވަމް ފެނުމުން ޒައިދް އަށް ފުރަތަމަވެސް ގޮސް ވާހަކަ ދައްކަން ފެށީ އޭނާއާއެވެ. އެއީ ކުޑައިރުއްސުރެ ރައްޓެހިން ކަމަށް ވުމުން ދެން ތިބި މީހުނަށް މިކަން އާކަމަކަށް ނުވިއެވެ.\nވިލިނގިލީގެ ހިތްގައިމު އަތިރިމަތީގައި އެންމެންވެސް ދަތުރުގެ ފޯރިއާއެކު މަޖާ ނެގުމުގައި އުޅެމުން ދިޔައިރު ގަހެއްގެ ހިޔަލުގައި އިނދެ ތާރާ މަންޒަރު ބަލަމުން ދިޔައެެވެ. “އަހަރެން މިތާ އިށީނަސް އެންމެ ރަނގަޅުތަ؟” ކައިރީގައި އޮތް ދަބަހުން ފޯނުގެ ހެޑްސެޓް ނަގާ ކަންފަތުގައި ޖަހަން އުޅެނިކޮށް ތާރާ އާއި ދާދި ގާތުން މީހަކު ވާހަކަ ދެއްކި އަޑު އިވުނެވެ. އާއެކޭ ބުނުމުގެ ގޮތުން ތާރާ ބޯޖަހާލުމުން އިށީނދެ ރަޔާން އަމިއްލަ އަށް ތައާރަފް ވިއެވެ. “އަހަންނަށް ކިޔަނީ ތާރާ” ތާރާވެސް އަމިއްލަ ތައާރަފެއް ދިނުމުން އަހަނަނަށް އިނގެއޭ ބުނެ ހީލިގޮތުން ހީވީ މާކުރިންވެސް ރަޔާން ތާރާ ދަންނަ ހެންނެވެ. ދެމީހުން އެއް ކޮލެޖެެއްގައި ކިޔެވި ނަމަވެސް ދެކުލާހެއް ކަމުން ކޮލެޖް ތެރެއިން މަދުމަދުން ފެނެއެވެ. އަދި ފާއިތުވި ހަފްތާގައި ދެމީހުން ދަސްވެނިވުމުގެ ހަފްލާގެ ފަރިތަކުރުމުގައި އެއްކޮށް އުޅުމުން އަބަދު ފެނިދެނިވެ އުޅުނު ނަމަވެސް ވާހަކައެއް ނުދައްކައެވެ. ރަޔާންއަކީ ރީތި ފިރިހެނަކަށް ވުމުން ކޮލެޖްގެ ގިނަ އަންހެންކުދިން ތިބެނީ އޭނާއާ ހެދި މޮޔަވެފައެވެ. އެކަކު އަނެކަކަށް މަށަށް މަށަށް ކިޔާލަ ކިޔާލައެވެ. “ތާރާ ވަރަށް އެކަނިވެރިކަމަށް ލޯބިކުރަންތަ؟” މޫދުގައި ބޯޅަ އުކަމުން ދިޔަ ކުދިންތަކަށް ޝައުގުވެރިކަމާއެކު ތާރާ ބަލަން އިންދާ ރަޔާން އެހުމުން އޭނާ އެމޫނަށް ނަޒަރު ހުއްޓާލީ ތިވާހަކަ ދައްކަނީ އަހަންނާހޭ އަހާ ފަދަ ގޮތަކަށެވެ. “އަބަދުހެން އެކަނި އިންނަ ތަން ފެންނާތީވެ މިއަހާލީ” ރަޔާން އިތުރުކޮށްލިއެވެ.\n“އެކަހަލަ އެއްވެސް ކަމެއް ނޫން. އެހެންނޫނަސް މާ ފަސޭހައެއްނު އެކަނި އުޅެން. އުނދަގޫ ކުރާނެ މީހަކު ނުހުންނާނެ އެއްނު” ތާރާ އެވަގުތު އެއްމިޔަކަނުން ހީލިގޮތް ފެނިފައި ހިތާ ހިތުން ރަޔާންއަށް ތައުރީފް ކޮށްލެވުނެވެ. ފަހަރުގައި މަޑުން ތިބޭ މީހުން ހިނިތުންވުން އެހާ ރީތީ އެމީހުން ހިނިތުންވެފައި ހުއްޓާ ފެންނަލެއް މަދުކަމުން ކަމަށް ވެސް ވެދާނެއެވެ. ރަޔާން އަމިއްލަ ހިޔާލަށް ގެއްލިފައި އިންދާ އެހެން ކުއްޖަކު ގޮވުމުން ތާރާ އެތަނުން ތެދުވެގެން ދިޔަ ވަގުތު ފައިގައި އަޅާފައި އޮތް ކެވެލިކޮޅު އެތަނަށް ވެއްޓުނެވެ. ރަޔާންއަށް ފެނުނު އިރު ތާރާ ގޮސް މޫދަށް އެެރިއްޖެއެވެ. އަދި އެއްފަހަރު ބައްދަލުވާން ބޭނުންވުމުން ރަޔާން ގަސްތުގައި އެކެވެލިކޮޅު ތާރާއަށް ނުދީ އޭނާގެ އަތުގައި ރައްކާކުރިއެވެ. އަލުން ބައްދަލުވާނެ ފުރުސަތެއް ލިބުނީތީ ރަޔާން ހުރީ ވަރަށް އުފަލުންނެވެ. ކެވެލިކޮޅު އަތުގެ މުށުތެރެއަށްލާ ފޮރުވާލުމަށްފަހު މޭގައި ޖައްސާލަމުން “މައިން” މިހެން ބުނެލިއެވެ. މާކުރިންވެސް ރަޔާންގެ ހިތުގެވެރިޔާއަކީ ތާރާކަން ކަނޑައެޅި ނިމިފައިވާކަން އެއިބާރާތުން ދޭހަވިއެވެ. ދަތުރު ނިމިގެން މާލެ ދިޔަ ދޯނި މަތީގައި އެންމެން މަޖާކޮށް ފޯރި ނެގިއިރުވެސް ރަޔާން އިނީ ތާރާއާ ދިމާލަށް ކަޅި ހުއްޓިފައެވެ. ދޭތެރެއަކުން މަޖަލާ ސަކަރާތުގެ ތެރެއިން ތާރާ ހިނިތުންވެލާތަން ފެނުމުން ރަޔާންގެ ހިތް ފުރިގެން ބަންޑުންވިއެވެ. ނޭނގިނަމަވެސް ތާރާގެ މާނަވި ފުން ނަޒަރުން ރަޔާންގެ ހިތް ދިޔައީ ކަތިލެވެމުންނެވެ. މިކަމަށް ވީހާ އަވަހަކަށް ޝިފާއެއް ހޯދުމަކީ މިހާރު ރަޔާންގެ އެންމެ ބޮޑު އެއް މަގްސަދެވެ.\nކާމޭޒު ކައިރީގައި ތިބިއިރު ޔާނީ އެންމެނަށް ޒައިދް ތައާރަފް ކޮށްދެމުން ދިޔައެވެ. އަދި ޒައިދަށްވެސް ފަހަރަކު މީހަކު ތައާރަފް ކޮށްދިނެވެ. ޔާނީއަށް ނޭނގޭކަމަކީ މިއެންމެނަކީ މާކުރިންވެސް އެކަކު އަނެކަކު ވަރަށް ރަނގަޅަށް ދަންނަ ބައެއް ކަމެވެ. ޔާނީއަށް ހަމައެކަނި އެނގެނީ ޒައިދްއާއި ޝިވަމްއަކީ ވަރަށް ގާތް ދެރަހުމަތްތެރިންކަމެވެ. އެންމެން ކެއުމުގައި މަސްއޫލުވެ އުޅެމުން ކެއުމަށް ތައުރީފު ކުރަމުން ދިޔައިރު ޒައިދްގެ އިނީ ކުރިމަތީ އިން ޔާނީ އޭނާއާ ދިމާލަށް ބަލާލާނެ ވަގުތެއްގެ އިންތިޒާރުގައެވެ. ޒައިދް މަޑުމަޑުން އޭނާގެ ފައިން ޔާނީގެ ފައިގައި ކޮށްޓާލިއެވެ. އޭނާ ހީކުރީ އެއީ ޔާނީގެ ފައި ކަމަށެވެ. އެކަމަކު އެއީ ޔާނީގެ ފައެއް ނޫނެވެ. ކައިރީގައި އިން ޝިވަމްގެ ފައެވެ. ޔާނީ ބަލާނުލުމުން ޒައިދް އަނެއްކާވެސް ތަކުރާރު ކޮށްލިއެވެ. ކަންދިމާކުރިގޮތުން އެވަގުތު ޔާނީއަށް ޒައިދްއާ ދިމާލަށް ބަލާލެވުނެވެ. ޔާނީ ހީލިގޮތުން ޒައިދް ހީކުރީ ޔާނީ ލަދުގަތީ ކަމަށެވެ. ޒައިދް ޔާނީއާ ދިމާލަށް ބަލަން އިންގޮތުން ޔާނީ ކުޑަކޮށް ހައިރާންވެ އަތުގެ އިޝާރާތުން ކިހިނެއް ވީހޭ އެހިއެވެ. އެވަގުތު މޭޒުގެ ދަށަށް ޒައިދް އިޝާރާތް ކުރިއެވެ. ވާވުވަ ނޭނގި އިނދެ ޔާނީ ތިރިއަށް ބަލައިލިއިރު ޒައިދް ގެ ފައި އޮތީ ޝިވަމްގެ ފައި މަތީގައެވެ. ޔާނީގެ ހިނިގަނޑު ފަޅައިގެން ނުދިޔައީ ހަމަ ކިރިޔާއެވެ. “ސާބަސް، މަމީ ޔާނީއެއް ނޫނޭ ތިވަރަށް ފިރުމާކަށް” މިމަންޒަރު ވަރަށް ރަނގަޅަށް ބަލަން އިނދެފައި ޝިވަމް މަޑުމަޑުން ޒައިދްގެ ކަންފަތް ދޮށުގައި ބުނެލިއެވެ. އެވާހަކަ އަޑުއަހާފައި ޒައިދް ވަގުތުން ކޮށިއެރިއެވެ. ހިނިގަނޑު މައިތިރި ކޮށްފައި ޔާނީ އަވަހަށް ޒައިދްއަށް ކައިރީގައި ހުރި ފެންތަށި ދިއްކޮށްލިއެވެ.\nވިލާ ރޮއްޖެއްވެސް ނެތް ސާފު އުޑުމަތި ކުޑަވަގުތުކޮޅެއްގެ ތެރޭގައި ބަނަވެ ވިއްސާރަ ވިލާތަކުން މުޅި ފަޒާ އަނދިރި ކޮށްލިއެވެ. ޖެހެމުން ދިޔަ ފިނި ވައިރޯޅިތައް ހަށިގަނޑުގައި ބީހިލާ ކޮންމެ ފަހަރަކު ގައިން ހީބިހި ނަގައިގެން ދެއެވެ. ޔާނީގެ ކޮޓައިން ބޭރަށް ނުކުމެވެން ހުންނަ ބެލްކަނީގައި ޒައިދްގެ ކޮނޑުގައި ބޯއަޅާލައިގެން ޔާނީ އޮތެވެ. އަތުގައި ހިފާލައިގެން ތިބެ ދެމީހުން ވިސްނަމުން ދިޔައީ އެމީހުންގެ މުސްތަޤްބަލާ ދޭތެރެއެވެ. މިހާރު ދެމީހުންގެ އުއްމީދަކީ ވީހާ އަވަހަކަށް ކައިވެނީގެ ގޮށް ޖެހުމަށެވެ. ހިތާމައަކީ މިދެމީހުންގެ ކައިވެނި މާކުރިން ކުރެވިފައިވާކަމާއި މިހާރުވެސް އެދެމީހުންނަކީ ދެމަފިރިންކަން އެމީހުނަށް ނޭނގޭކަމެވެ. “ޒައިދް.. އަހަރުމެން ކައިވެނި ކުރާނީ ކޮން އިރަކުންތަ؟” ވަޔާއެކު ވިހުރެމުން ދިޔަ އިސްތަށިގަނޑު އަތުތެރޭ ހައްޔަރު ކޮށްލަމުން ޔާނީ ޒައިދް އާ ދިމާލަށް ބަލާލިއެވެ. “އިރާދަކުރެއްވިއްޔާ ވަރަށް އަވަހަށް ޔާނީ އަހަރެންގެ މީހަކަށް ހަދާނަން، މިހާރު އަހަރެން ބޭނުމެއް ނޫން އެންމެ ހިނދުކޮޅަކުވެސް ޔާނީ އަހަންނާ ދުރުގަ ބަހައްޓާކަށް. ޔާނީ ބޭނުން ހުރިހާ ކަމެއްވެސް އިރާދަކުރެއްވިއްޔާ ފުރިހަމަ ކޮށްދޭނަން. އަހަރެންގެ އެންމެ ފަހު ނޭވާވެސް ދޫކޮށްލާނީ ޔާނީގެ ހައްޤުގަ. އަހަރެން ޔާނީދެކެ ވަރަށް ލޯބިވޭ!” ޒައިދްގެ ދެއަތުން ޔާނީގެ މޫނުގައި ހިފަހައްޓާލާއި ނިތުގައި ބޮސްދިނެވެ. ޔާނީ ދެލޯމަރާލުމާއެކު ލޮލުން އުފާވެރިކަމުގެ ކަރުނަ ހިލުނެވެ. އުފަލުން ހިތް ފުރިގެން ދިޔައެވެ. ޖަވާބުގައި ޔާނީވެސް ޒައިދްދެ އިންތިހާއަށް ލޯބިވާ ވާހަކަ ބުނުމުން ޔާނީ ގެނެސް ޒައިދް އޭނާގެ މެޔާލާ ބޮނޑިކޮށްލިއެވެ.\nދެމީހުން އެކުގައި އުފާވެރި ވަގުތުތަކެއް ހިއްސާކުރުމަށް ފަހު ޒައިދް އެގެއިން ދިޔައީ ހަވީރުވީ ފަހުންނެވެ. ޒައިދް ދިއުމުން ޔާނީ އެނދުގައި އޮށޯވެ ފޯނު ބަލާލިއެވެ. އެތަށް ބައިވަރު މިސްކޯލްތަކާއި މެސެޖްތައް އައިސްފައި އޮތުމުން އެއީ ކާކު ކުރި ކޯލްތަކަކާއި މެސްޖްތަކެއްތޯ ބެލުމަށްޓަކައި ޔާނީ ފޯނު އަންލޮކް ކޮށްލިއެވެ. އެއީ ކުރިންވެސް ޔާނީއަށް ގުޅާ ނުދަންނަ ނަންބަރަށް ވުމުން ޑައިރެކްޓަރީ މެދުވެރިކޮށް އެއީ ކާކުގެ ނަންބަރެއްތޯ ޗެކްކޮށްލިއެވެ. ނަމަވެސް އެއީ އަންލިސްޓެޑް ނަންބަރަކަން ވުމުން ކާމިޔާބުވާ ގޮތެއް ނުވިއެވެ. މެސެޖްތައް ކިޔާލުމަށްޓަކައި ޔާނީ އިންބޮކްސް ހުޅުވާލިއެވެ. އޭގައިވާ މެސެޖްތައް ކިޔަމުން ދިޔަވަރަކަށް ޔާނީގެ ނޭވާ އަވަސްވެ މުޅި މީހާ ދާހިއްލަން ފެށިއެވެ. ނުރޮވެ އިނީވެސް ހަމަ ކިރިޔާއެވެ. ޔާނީއަށް ހުރިތަނަށް ކޮޅަށް ތެދުވެ ވުނެވެ. ލޮލަށް ޖަމާވެފައި ހުރި ކަރުނަތައް ހީވީ ދެންމެ ދެންމެހެން މުޅި ކޯތާފަތް ތެންމާލަފާނެ ހެންނެވެ. “ނޫން ނޫން.. ތިއީ ކާކު؟ ކީއްވެ އަހަރެންގެ އުފާތައް ފޭރިގަންނަން ތިއުޅެނީ؟” މިފަހަރު ޔާނީއަށް ކެތެއް ނުކުރެވުނެވެ. އެއްވެސް އިހްތިޔާރަކާނުލާ ހިފެހެއްޓުުމެއް ނެތި ކަރުނަތައް އޭގެ މަޤާމު ދޫކޮށް ފައިިބަން ފެށިއެވެ. ޔާނީއަށް ގިސްލެވެން ފެށިއެވެ. މެސެޖްގައިވަނީ އިންޒާރުތަކެވެ. ޒައިދް އާއި ވަކިވުމަށެވެ. އެހެންނޫނީ ޒައިދްގެ ފުރާނަ ދުއްވާލާނެ ކަމަށެވެ. ޔާނީ ހަދާނެ ގޮތް ހުސްވިއެވެ. އެއީ ކާކުތޯ ހޯދުމަށް އެނަންބަރަށް ގުޅަން ހިތަށް އެރުމުން ވަރަށް ހިތްވަރު ކޮށްފައި ނަންބަރަށް ޑައިލް ކޮށްލިއެވެ. ރިންގްވެސް ވިއެވެ. އެކަމަކު ޖަވާބެއް ނުލިބުނެވެ.\nޔާނީ ހުރިތަނަށް ތިރިވިއެވެ. ދެފައި މެއާ ކައިރިކޮށްލާފައި ކަކޫމަތީ ބޯއަޅާލައިގެން އޮވެ ގިސްލަ ގިސްލާފައި ޔާނީއަށް ރޮވެނީއެވެ. ހިތް ފަޅައިގެން ދާވަރުވުމުން މަޑުމަޑުން ރުއިމުގެ އަޑުބޭރުވާން ފެށިއެވެ. ހިމާޔަތަށް އެދެން ބޭނުމެވެ. އެކަމަކު މަދަދުވެރިވާނީ ކާކު ހެއްޔެވެ. އިތުރު މީހަކަށް މިކަން އެނގިގެން ޒައިދަށް އެއްވެސް ގެއްލުމެއް ލިބޭކަށް ޔާނީ ބޭނުމެއް ނޫނެވެ. (ނުނިމޭ)


Nazim Gelluvaalee Fahu Vaguthaa Jehendhen Kuri Ithubaareh: JP Saud - Vaguthu\nޖޭޕީގެ ލީޑަރު ގާސިމް އިބްރާހީމްއާއި ދަނގެތި ދާއިރާ މެންބަރު މުހައްމަދު ނާޒިމް\nޖުމްހޫރީ ޕާޓީގައި ހުންނަވައިގެން އަޑީ ރޭވުމެއްގެ ތެރެއިން އާ ސިޔާސީ ޕާޓީއެއް އުފައްދަވަން ރައްޔިތުންގެ މަޖިލިހުގެ ދަނގެތި ދާއިރާގެ މެންބަރު މުހައްމަދު ނާޒިމް ކުރެއްވި މަސައްކަތަކީ ޕާޓީން އެންމެ ފަހު ވަގުތާ ޖެހެން ދެން ކުރި އިތުބާރު ގެއްލުވައިލުން ކަމަށް އެ ޕާޓީގެ ނައިބު ރައީސް އަހުމަދު ސައުދު ވިދާޅުވެއްޖެއެވެ.\nނާޒިމް އާއި އޭނާގެ އެކުވެރިޔާ ތިމަރަފުށި ދާއިރާގެ މެންބަރު އަބްދުﷲ ރިޔާޒް ގެންދެވީ ސިޔާސީ ޕާޓީއެއް އުފެއްދެވުމުގެ މަސައްކަތް ކުރައްވަމުންނެވެ. އެ ކަމަށް ބޭނުންވާ 3،000 މެންބަރުންގެ ސޮއި ހޯދެވޭ ވަރު ވުމަށް ފަހު ދެ ބޭފުޅުން ވެސް ވަނީ ޖޭޕީން ވަކިވެވަޑައިގެންފައެވެ.\nނަވާރަވަނަ ރައްޔިތުންގެ މަޖިލީހުގެ އިންތިޚާބުގައި ނާޒިމާއި ރިޔާޒް ވެސް ދާއިރާގެ ގޮނޑި ކާމިޔާބު ކުރެއްވީ ވެރިކަން ކުރާ ކޯލިޝަންގައި ހިމެނޭ ވިޔަފާވެރިޔާ އަދި މާމިގިލި ދާއިރާގެ މެންބަރު ގާސިމް އިބްރާހީމްގެ ޖޭޕީގެ ޓިކެޓްގައެވެ.\n"ސަންގު ޓީވީ" ޕްރޮގްރާމެއްގައި ބައިވެރިވެވަޑައިގެން ސައުދު ވިދާޅުވީ، ކޮންމެ މީހަކަށް ވެސް ސިޔާސީ ޕާޓީއެއް އުފެއްދުމާއި ސިޔާސީ ދާއިރާއިން ބޭނުންވާ ގޮތަކަށް ކުރިއަށް ދިއުމުގެ ހައްގު އޮންނާނެ ކަމަށެވެ.\nނަމަވެސް ސިޔާސީ ޕާޓީއެއްގައި މަސައްކަތް ކުރައްވާއިރު އާއި، ޕާޓީއަކުން ވަކިވެވަޑައިގަތުމުގައި ކޮންމެ ވެސް މިންވަރެއްގެ އަޚްލާގީ މިންގަނޑެއް އޮންނަން ވާނެ ކަމަށް ސައުދު ވިދާޅުވިއެވެ.\n"ރީތި ގޮތަކީ ކުރިއާލާ އަޅުގަނޑުމެންގެ ޕާޓީން ވަކިވެ ޕާޓީއެއް އުފައްދަން އުޅުން. އެކަމަކު ޕާޓީ ކަންކަން އަޑިން ކުރަމުން ގޮސް އޭގެ އަޑު ގަދަވީމަ ސިޓީއެއް ފޮނުވައިގެން ވަކިވުން ރީއްޗެއް ނޫން." ސައުދު ވިދާޅުވިއެވެ.\nސައުދު ވިދާޅުވީ، ނާޒިމާއި ރިޔާޒް ގުޅިވަޑައިގެން ސިޔާސީ ޕާޓީއެއް އުފައްދަވާ ކަމުގެ މައުލޫމާތެއް ލިބިވަޑައިގަތީ ކުއްލިއަކަށް ނޫން ކަމަށާއި މީގެ ކުރިން ވެސް ޕާޓީގެ ލީޑާޝިޕަށް އެ މައުލޫމާތު ލިބުނު ކަމަށެވެ.\nއެކަމަކު އޭރު ދެ ބޭފުޅުން ވެސް އެ ކަން ދޮގު ކުރައްވާތީ ޕާޓީގެ ލީޑާޝިޕްއިން ބޭނުންވީ ދެ ބޭފުޅުންނަށް ވެސް އިތުބާރު ކުރުމަށް ކަމަށް ސައުދު ވިދާޅުވިއެވެ. ފަހު ވަގުތާ ޖެހެން ދެން ވެސް ޕާޓީގެ މެންބަރުންނަށް އިތުބާރު ކުރުމަކީ ޕާޓީގައި އޮންނަ އުސޫލެއް ކަމަށް އޭނާ ވިދާޅުވިއެވެ.\n"މިއަދު އެބަ އެނގިގެންދޭ ހިޑެން އެޖެންޑާއެއް އެބަ އޮތް ކަން. ފުރުސަތެއް ހޯދުމަށް ޓަކައި އަޅުގަނޑުމެންގެ ތެރެއަށް އައިސްގެން ކާމިޔާބު ކުރަން އުޅުނު މަސައްކަތް މިއަދު މި އޮތީ ފެނިފަ." ނާޒިމާއި ރިޔާޒްގެ އަމަލު ކުށްވެރިކުރައްވަމުން ސައުދު ވިދާޅުވިއެވެ.\nސައުދު ފާހަގަކުރެއްވި ގޮތުގައި، ނާޒިމްއަށް ޖުމްހޫރީ ޕާޓީގެ ދަނގެތި ދާއިރާގެ ޓިކެޓް އަރުވަން އެ ޕާޓީގެ ލީޑަރު ގާސިމް ނިންމެވީ ވެސް ގާސިމާއި ޖޭޕީއަށް ތާއީދު ބޮޑު ދާއިރާއަކުން ފުރުސަތު ދީގެން މަޖިލީހުގައި ރައްޔިތުންނަށް ޚިދުމަތް ކުރަން އޭނާއަށް ފުރުސަތު ދެއްވުމަށެވެ.\n"އޭރު ގާސިމްގެ ވިސްނުމަކަށް ހުންނެވި ކަމަށް ވެދާނެ ނާޒިމްގެ ފަރާތުން ރައްޔިތުންނަށް ފައިދާތަކެއް ވާނެ ކަމަށް. އަދި ނާޒިމަކީ ވެސް ސިފައިންގެއާއި މިނިސްޓަރު ކަން ވެސް ކުރައްވާފައި އޮތުމުން އޭގެ ތަޖުރިބާގެ އަލީގައި ރައްޔިތުންނަށް ފައިދާ ކުރަނިވި ގޮތަކަށް މަސައްކަތް ކުރެވޭނެއޭ." ސައުދު ވިދާޅުވިއެވެ.\nއެހެން ވިޔަސް ޖުމްހޫރީ ޕާޓީއަށް ބައެއް މީހުން އަންނަ ސަބަބަކީ ވެސް އެ މީހުންގެ އަމިއްލަ ބޭނުންތަކެއް ފުއްދަން ނޫނީ އަމިއްލަ ސިޔާސީ ފައިދާތަކެއް ހޯއްދެވުން ކަމަށް އޭނާ ވިދާޅުވިއެވެ. ނާޒިމާއި ރިޔާޒްގެ ވެސް އޮތީ އެ ބޭނުން ކަމަށް ގަބޫލު ކުރެވޭ ކަމަށް ސައުދު ވިދާޅުވިއެވެ.\n"ޕާޓީއަށް އެ އަޑު މާ ކުރިން ވެސް އިވެމުން ދިޔަ. އެކަމަކު ވެސް އަޅުގަނޑުމެން އެ ބޭފުޅުންނަށް އިތުބާރު ކުރިން. ޕާޓީގެ ރިވެތި ސިފައެއް އެއީ ފަހު ވަގުތާ ޖެހެން ދެން ވެސް މެންބަރުންނަށް އިތުބާރު ކުރުން." ސައުދު ވިދާޅުވިއެވެ.\nނާޒިމާއި ރިޔާޒް ވެގެން އުފައްދަވާ ޕާޓީއަށް މަޖިލީހުގެ ބައެއް މެންބަރުންތަކެއް ސޮއިކުރައްވާނެ ކަމަށް އަޑު އިވެއެވެ. އެކަމަކު މީގެ މާ ގިނަ ތަފްސީލްތަކެއް ނާޒިމާއި ރިޔާޒް ވެސް އަދި ނުދެއްވައެވެ.\nޖުލައި 13, 2021 12:07\nޤާސިމް ގެ ލީޑަރ ޝިޕްގެ ދަށުގައި ތިއްބަވައިގެން ނާޒިމް ފަދަ ޤާބިލް ބޭފުޅުންގެ ޚިދުމަތް ރައްޔިތުންނަށް ނުދެއްކޭނެ ކަމަށް ބަޔަކު ބުނާތީ ވެސް އިވެއެވެ.\nޖުލައި 13, 2021 13:05\nމިވެސް ދެން ހާދަ ބޮޑުވެގަނެގެން އުޅެން އުޅޭ މީހެކޭ.\nޖުލައި 13, 2021 13:42\nވެލް، ނައު ޔު ނޯ..\nޖުލައި 13, 2021 16:11\nއެބޭފުޅާ މޮޔަފުޅު ވީތޯ؟ ބަލަ އަޅުގަނޑޭ އެބޭފުޅާއަށް ކާންދީ ބޯންދީ މީހަކަށް ހެދީ. ކިހިނެތް ވެގެންތޯ އެބޭފުޅާ އޮޅިވަޑައިގެން އުޅުއްވަނީ؟ މިއީ ކާނަލް ނާޒިމަށް ގާސިމްގެ ފަރާތުން އަންނާނެ ބަސްތައް. ގާސިމް ކައިރިއަށް އެންމެންނަކީ ގާސިމް ފެލަން ދާ ބައެއް ކަމަށް ގާސިމަކަށް ނޭނގޭ. ގާސިމަށް ހީވަނީ ގާސިމު ވަރުގެ ސިޔާސީ މީހަކު ނެތިގެން ދާ ބައެއް ކަމަށް ސިޔާސީ ބާބުރުތަކަކީ. ހެހެހެހެހެހެހެ.\nޖުލައި 13, 2021 17:58\nގާސިމް ޕާޓީދޫކޮ އްލާ ސްޓަރފުން ހޭބޯނާރާ ކުރާ. މަސަ އްކަތުން ލިބޭ ހަލާލު މުސާރަކޮޅުވެސް ދޭންނުކެރޭ. އަބަދުވެސް ގާސިމަށްވާނީ ތިވަރު މި އަދު ވޯޓެ އްނެގިޔަސް ގާސިމް ފެ އިލްވާނެ ގާސިމްގެ ތިބީ މުޅިންވެސް ބޭރު މިހުން އެމީހުންނަށް ވޯޓްލެވޭދުވަހަކުން ގާސިމްދެން ތާ އީދު ލިބޭނީ.\nޖުލައި 13, 2021 20:38\nގާސިމް3ބަލިވީ މަވެސް އެހެން މީހަކަށް ފުރުސަތު ނުދީ ހިފަހައްޓަންވީމަ ހެދޭނީ ގޯސް ގާސިމް އަތަކު މިހާރު ފައިސާ އެއްނެތް.ނާޒިމް އަތުގަ ފައިސާ އެބަހުރި އެފުރުސަތުގެ ބޭނުން ގަސިމް ހިފިނަމަ ޖޭޕީއަށް 2023 ކާމިޔާބު ކުރެވުން ވަރަށް ގާތް.\nޖުލައި 14, 2021 17:21\nބަލަ ތަނެއްގެ އިސްމީހަކަށްހުރެ އެތަނުގައި ތިމާޔާއެކީ މަސައްކަތްކުރަން ތިބި އިސްމީހުންނާ ތަނުގައި އެޔަށްވުރެދަށުން މަސައްކަތްކުރަން ތިބިމީހުންނާ ޖައްސާ، މިކަހަލަ ދައް ފެންވަރު ކަންތައްކުރާ ބޮހަކާއެކު ކިޔަވަގެން ތިބި މީހުންނަކަށް މާގިނަދުވަހަކު ނުތިބެވޭނެޔޭ. ނާޒިމްމެން އެހެދީ ރަގަަޅަށް!


Louis Vuitton inn sanitiser uffadhdhanee | Mihaaru\nލުއީ ވިޓޯންގެ އިމާރާތެއް.\nކޮވިޑް-19އާ ހެދި ފްރާންސަށް ހޭންޑް ސެނިޓައިޒާގެ ދަތިކަން ކުރިމަތިވެފައިވާތީ އެކަމަށް ހައްލެއް ހޯދައިދިނުމުގެ ގޮތުން، އެ ގައުމުގެ މަޝްހޫރު ލަގްޒަރީ ކުންފުނި ލުއީ ވިޓޯން (އެލްމްވީއެޗް) އިން ސެނިޓައިޒާ އުފައްދަން ނިންމައިފި އެވެ.\nމިކަން އާދީއްތަ ދުވަހު ހިއްސާކުރަމުން އެ ކުންފުނިން ބުނީ ސެނިޓައިޒާ އުފެއްދުމުގެ މަސައްކަތް ކުރިއަށް ދާނީ ލުއީ ވިޓޯންގެ ސެންޓާއި ކޮސްމެޓިކް އުފައްދާ ގޮފީގެ ދަށުން ކަމަށެވެ. އޭގެ ދަށުން ނެރޭ ބްރޭންޑްތަކުގެ ތެރޭގައި ގިވެންޗީ އާއި ކްރިސްޓިއަން ޑިއޯ ހިމެނެ އެވެ.\nލުއީ ވިޓޯނުން ބުނިގޮިތުގައި ސެނިޓައިޒާ އުފެއްދުމަށް ފަހު، އެންމެ ފުރަތަމަ ފޯރުކޮށްދޭނީ ފްރާންސްގެ ސިއްހީ އިދާރާތަކަށެވެ. އަދި އެކަމަށް އެއްވެސް އަގެއް ނުނަގާނެ ކަމަށް ބުންޏެވެ.\nސެނިޓައިޒާ އުފެއްދުމުގެ މަސައްކަތް ވަނީ ހޯމަ ދުވަހު ރަސްމީކޮށް ފަށައިފަ އެވެ. ލުއި ވިޓޯނަކީ ދުނިޔޭގައި ހަތަރު ވަނަ އަށް އެންމެ މުއްސަނދި މީހާ ބާނާޑް އާނޯލްޓްގެ ކުންފުންޏެވެ. އޭނާގެ މިލްކިއްޔާތު 117 ބިލިއަން ޑޮލަރަށް އަރަ އެވެ.\nކޮވިޑް-19 ޖެހިގެން މިހާތަނަށް ފްރާންސްގައި 120 އަށް ވުރެ ގިނަ މީހުން މަރުވެފައިވެ އެވެ. އަދި ބަލި ފެތުރެން ފެށުމާ އެކު އެ ގައުމުން ވަނީ ރައްކާތެރިކަމުގެ ހާއްސަ ފިޔަވަޅުތަކެއް ވެސް އަޅަން ފަށައިފަ އެވެ.\nބިއުޓީ ފްރާންސް ފެޝަން މޭކަޕްކުރުން\nދިވެހި މަހުޖަނު މިއާ ދިމާ އިދިކޮޅު. ޢަމިއްލަ އެދުން އިސްކުރީ. ޢަދިވެސް ރައްޔިތުން ހަމަ ވޯޓު ދޭންވީ؟\nގިވެންޗީ އެއް ނޫން - ޖިވޯންޝީ.\nގުރެމަރ އެެެއް ނޫން. ޕޮރޮނަންސޭށަން


Ramos ge landaa eku Real 1 vana ah\nރާމޯސްގެ ރެކޯޑާއެކު ރެއާލް އެއްވަނައަށް\nރާމޯސް ޕެނަލްޓީ ފޮނުވާލަނީ\nކެޕްޓަން ސާޖިއޯ ރާމޯސް ކާމިޔާބު ކުރި ލަނޑުން ލަލީގާގައި ހެދި ރެކޯޑާއެކު ރެއާލް ސޮސީޑާޑް 2-1 ން ބަލިކޮށް ރެއާލް މެޑްރިޑް ތާވަލުގެ އެއް ވަނައަށް ޖެހިލައިފި އެވެ.\nދެ ވަނަ ހާފުގައި ޕެނަލްޓީން ކާމިޔާބު ކުރި ލަނޑާއެކު، ރާމޯސް ވަނީ ލަލީގާގައި އެންމެ ގިނައިން ލަނޑު ޖެހި ޑިފެންޑަރުގެ ރެކޯޑް ހަދާފަ އެވެ. ކުރިން އެ ރެކޯޑް އޮންނަނީ ބާސެލޯނާއަށް ކުޅުނު ހޮލެންޑްގެ މިހާރުގެ ކޯޗް ރޮނާލްޑް ކޫމަން އަތުގަ އެވެ. ކޫމަން ވަނީ ސެންޓްރަލް ޑިފެންޑަރަށް ކުޅެމުން 67 ލަނޑު ޖަހާފަ އެވެ. ރާމޯސް ރޭ ޖެހި ލަނޑާއެކު އޭނާ ޖެހި ލަނޑުގެ އަދަދު 68 ށް އެރީ އެވެ. ރެއާލްގެ ކުރީގެ ޑިފެންޑަރު ފެނާންޑޯ އިއޭރޯ ވަނީ 105 ލަނޑު ޖަހާފަ އެވެ. އެހެން ނަމަވެސް އޭނާ ގިނަ ލަނޑުތައް ކާމިޔާބު ކުރީ މިޑްފީލްޑަށް ކުޅެމުންނެވެ.\nރާމޯސް ޖެހި ޕެނަލްޓީ އަކީ، ސޮސީޑާޑްގެ އޭރިއާގެ ތެރެއިން ރެއާލްގެ ފޯވަަޑް ވިނީޝިއުސް ޖޫނިއާ އަށް ސޮސީޑާޑްގެ ކުޅުންތެރިން ޗާޖު ކުރުމުން ދިން ޕެނަލްޓީ އެކެވެ. އެ ޕެނަލްޓީ ދިން ގޮތާމެދު ސޮސީޑާޑްގެ ކުޅުންތެރިން ހިތްހަމަނުޖެހުން ވެސް ފާޅު ކުރި އެވެ. އެހެން ނަމަވެސް ވީޑިއޯ ރިޕްލައިއިން ފެންނަ ގޮތުގައި ސޮސީޑާޑްގެ ޑިފެންޑަރުން ވަނީ ވިނީސިއުސް އަށް ޗާޖު ކޮށްފަ އެވެ.\nމެޗުގެ 60 ވަނަ މިނެޓްގައި ރާމޯސް އަށް އަނިޔާ ވެގެން އޭނާ ބަދަލު ކުރަން ޖެހުނެވެ. އެއީ ސޮސީޑާޑްގެ އެލްގްޒެންޑާ އައިސަކު އަތުން ބޯޅަ ހޯދަން އުޅުމުގެ ތެރޭގައި އައިސާކް ކުރި ޗެލެންޖުގަ އެވެ. ބަދަލުގައި ކުޅެން އެރީ ޑިފެންޑަރު އެޑާ މިލިޓާއޯ އެވެ.\nރެއާލްގެ ދެ ވަނަ ލަނޑު 70 ވަނަ މިނެޓްގައި ކާމިޔާބު ކުރީ ކަރީމް ބެންޒެމާ އެވެ. ފޭޑޭ ވަލްވާޑޭ ދިން ބޯޅަ ހިފައިގެން އޭރިއާ ތެރެއަށް ވަންތަނުން ބެންޒެމާ އަތުގައި ބޯޅައިން ޖެހުނެވެ. ނަމަވެސް ރެފްރީ ނިންމީ ގަސްތުގައި އަތުން ޖެހުނު ކަމަށް ނުބެލެވޭ ކަމަށެވެ. ސޮސީޑާޑްގެ ލަނޑު 83 ވަނަ މިނެޓްގައި ކާމިޔާބު ކުރީ މިކެލް މެރީނޯ އެވެ.\nމެޗުން މޮޅުވެ، ރެއާލް އަށް އެއް ވަނަ ލިބެނީ، ކުރިން އެއް ވަނައިގައި އޮތް ވާދަވެރި ބާސެލޯނާ އާ ޕޮއިންޓްގެ ގޮތުން އެއްވަރުކޮށް، ދެ ޓީމު ލީގްގައި ކުޅުނު މެޗުތަކުން ރެއާލްއަށް ކުރި ލިބިފައި ވުމުންނެވެ. ދެ ޓީމަށް ވެސް ލިބިފައި ވަނީ 65 ޕޮއިންޓެވެ.\nލޯން ޓްރާންސްފާގައި ކޫބޯ ވިޔަރެއާލްއަށް


#BREAKING: Covid vaccine jehumah registration ah maadhamaa hulhuvaalanee | Jazeera\tކޮވިޑް ވެކްސިން ޖެހުމަށް ރަޖިސްޓްރޭޝަނަށް މާދަމާ ހުޅުވާލަނީ - Jazeera\nއަބްދުﷲ ނަސީރު އިބްރާހިމް January 17, 2021 167 views0\nކޮވިޑް ވެކްސިން ޖެހުމަށް ރަޖިސްޓްރޭޝަނަށް މާދަމާ ހުޅުވާލާނެ ކަމަށް ހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ) އިން ބުނެފިއެވެ.\nއެކަން އިއުލާންކޮށް ހެލްތު އިމަޖެންސީ އޮޕަރޭޝަންސް ސެންޓަރުގެ ތަރުޖަމާން ޑރ. ނަޒްލާ ރަފީޤް ވިދާޅުވީ ރާއްޖޭގައިވެސް ކޮވިޑް ވެކްސިން ޖެހުމަށް ތައްޔާރީތައްވަމުން އަންނަކަމަށެވެ. އަދި އެ މަސައްކަތުގެ ތެރެއިން ވެކްސިން ޖެހުމުގައި އިސްކަންދޭނެ ފަރާތްތައް ކަނޑައަޅާ އެ ފަރާތްތަކުގެ މައުލޫމާތު އެއްކުމުގެ މަސައްކަތް ކުރަމުން އަންނަކަމަށް ޑރ. ނަޒްލާ ވިދާޅުވި އެވެ.\nރަޖިސްޓްރޭޝަނަށް ޕޯޓަލެއް ވަނީ ތައާރަފްކޮށްފަ އެވެ. ރަޖިސްޓްރޭޝަނަށް ފުރަތަމަ ހުޅުވާލާނީ ސިއްހީ ހިދުމަތްތެރިންނާއި ސޯޝަލް ކެއާ ވޯކަރުންނަށް ކަމަށެވެ.\nޑރ. ނަޒްލާ ވިދާޅުވީ އެންމެ ފުރަތަމަ ރާއްޖެ ގެންނަނީ ކޮން ވެކްސިނެއް ކަމެއް އަދި އަންނާނެ ތާރީހެއް ބުނަން ނޭނގޭކަމަށެވެ. އަދި އެކަމުގެ ޔަޤީން މައުލޫމަތު ލިބިވަޑައިގަތުމުން އެކަން ހާމަކުރައްވާނެކަމަށް ޑރ. ނަޒްލާ ވިދާޅުވި އެވެ.\nކޮވިޑް 19 ގެ ވެކްސިން ހޯދުމަށް އެސްޓްރާޒެނެކާއާއެކު ސޮއިކޮށްފައިވާކަން ސަރުކާރުން ހާމަކުރީ މި މަހުގެ ކުރީކޮޅު އެވެ. ސަރުކާރުން ސޮއިިކޮށްފައިވަނީ ސިންގަޕޫރުގެ ކުންފުންޏެއް ކަމުގައިވާ އެސްޓްރާޒެނެކާ ސިންގަޕޯރ ޕީ.ޓީ.އީ. އެލް.ޓީ.ޑީ.އާ އާއިއެކު އެވެ.\nއޭގެއިތުރުން ދިވެހިރާއްޖެއަށް ބޭނުންވާ ވެކްސިން ހޯދުމުގެ މަސައްކަތް ސަރުކާރުން ކުރަމުން އަންނަ އިރު، އާބާދީގެ 20 އިންސައްތައަށް ބޭނުންވާ ވެކްސިން ހޯދުމަށްޓަކައި ކޮވެކްސް ފެސިލިޓީގައި ދިވެހި ސަރުކާރުން ވަނީ އެދިފައެވެ. މި ހުށަހެޅުން ރަސްމީކޮށް ޑަބްލިއުއެޗްއޯއިން ބަލައިގަނެފައިވާއިރު، އާބާދީގެ ދެ ލައްކަ މީހުންނަށް ބޭނުންވާ ހަތަރު ލައްކަ ޑޯޒް އެ ފެސިލިޓީއިން ފޯރުކޮށްދޭނެއެވެ.


ޕިނިއަލް ގްލޭންޑް - ވިކިޕީޑިއާ\n1 އިންނަ ތަން\nއިންނަ ތަން[އުނިއިތުރު ގެންނަވާ]\nޕިނިއަލް ގްލޭންޑް އަކީ ފެހިއޮށެއްވަރުގެ ސައިޒަށް އިންނަ ރަތް އަޅިކުލައިގެ ޖިސްމެކެވެ. މި ގްލޭންޑް އިންނަނީ ސްޓްރިއާ މެޑުލާރިސްގެ ތިރިން، ސްޕީރިއޯ ކޮލިކިއުލަސްގެ ކުރިމަތިން ތަލަމިކް ބޮޑީޒް ގެ އެއް އަރިމައްޗެއްގައެވެ. މިގްލޭންޑް އަކީ އެޕިތަލަމަސް(Epithalamus) ގެ ބައެކެވެ.\nޕިނިއަލް ގްލޭންޑްގައި ޕިނިއަލޯސައިޓް(Pinealocyte) ކިޔާ ސެލްތަކެއް ހުރެއެވެ. މިސެލްތަކުގެ ވަށައިގެން ކަނެކްޓިވް ޓިޝޫ އެކުލެވޭ ތަންތަން ވެއެވެ. މިގްލޭންޑްގެ ބޭރު ސަޠަޙަ ވަނީ ޕިއަލް ކެޕްސޫލް އިން ނިވާކުރެވިފައެވެ. ކުރިން ބުނި ސެލްގެ އިތުރުން ޕިނިއަލް ގްލޭންޑްގައި ހުންނަ ސެލްތަކުގެ ތެރޭގައި އިންޓަސްޓިޝަލް ސެލް(Interstitial cell) އަދި ފާގޯސައިޓް(Phagocyte) ފަދަ ސެލްތައް ހިމެނެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: މިލަޓޯނިން\nމިލަޓޯނިން ނުވަތަ (އިނގިރޭސި ބަހުން: Melatonin) އަކީސިކުނޑި]]ގެ ތެރޭގައިވާ ޕިނިއަލް ގްލޭންޑް ގައި ހުންނަ ޕިނިއަލޯސައިޓް(Pinealocyte) އިން އުފައްދައި ދޫކުރާ ހޯރމޯން އެކެވެ. އާންމު ގޮތެއްގައި މިހޯރމޯން ދޫކުރަނީ ޕިނިއަލް ގްލޭންޑް އިން ކަމަށް ވިޔަސް ބައެއް ފަހަރު ލޮލުގެ ރެޓިނާ އަދި ހަޖަމުކުރާ ނިޒާމް ގެ ބައިތަކުން ވެސް މިހޯރމޯން ދޫކުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 15 ނޮވެމްބަރު 2021، 15:13 ގައެވެ.


Raees Solih aa alhugandu akee ekaku anekakah kankan kuran angaa baeh noon - Nasheed | Wathan.mv ރައީސް ޞާލިހާއި އަޅުގަނޑަކީ އެކަކު އަނެކަކަށް ކަންކަން ކުރަން އަންގާ ބައެއް ނޫން – ނަޝީދު | Wathan.mv\nރައީސް ޞާލިހާއި އަޅުގަނޑަކީ އެކަކު އަނެކަކަށް ކަންކަން ކުރަން އަންގާ ބައެއް ނޫން – ނަޝީދު\nރައީސް އިބްރާހީމް މުހައްމަދު ސޯލިހާއި ދެބޭފުޅުންނަކީ އެއް ބޭފުޅަކު އަނެއް ބޭފުޅަކު ކުރައްވާ ކަންކަން ރަނގަޅަށް އެނގިވަޑައިގެން ތިއްބަވާ ކުރިއަށް ވަޑައިގަންނަވާ ދެބޭފުޅުން ކަމަށާއި، ކަމެއް ފެށުމަށް ނުވަތަ ހުއްޓާލުމަށް ވިދާޅުވާން ޖެހިވަޑައިގަންނަވާ ދެބޭފުޅުން ނޫން ކަމަށް މަޖިލީހުގެ ރައީސް މުހައްމަދު ނަޝީދު މިރޭ ވިދާޅުވެއްޖެއެވެ.\nމަޖިލީހުގެ ރައީސް މިހެން ވިދާޅުވީ، އިކޮނޮމިކް މިނިސްޓަރު ފައްޔާޒް އިސްމާއީލްގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް، އެމަނިކުފާނު އިސްކޮށް ހުންނަވައި ކުރިއަށް ގެންދަވާ މަސައްކަތް ހުއްޓާލުމަށް ރައީސް ސޯލިހު އެދިވަޑައިގެންފައިވޭތޯ “ސަން” އިން ކުރި ސުވާލަކަށް ޖަވާބުދެއްވަމުންނެވެ.\nމިރޭ މަޖިލީހުގެ އިދާރާގައި ކުރިއަށް ދިޔަ ނޫސްވެރިންގެ ބައްދަލުވުމުގައި ރައީސް ނަޝީދު ވިދާޅުވީ ރައްޔިތުންގެ މަޖިލީހުން ވަޒީރެއްގެ އިތުބާރު ނެތް ކަމުގެ މައްސަލައެއް ކުރިއަށް ނުގެންދާ ކަމަށެވެ.\nނަމަވެސް އެމްޑީޕީގެ އެތެރޭގައި މަސައްކަތްތަކެއް ހިނގަމުންދާ ކަމަށެވެ.\nމަޖިލިސް ރައީސް އިސްވެ ހުންނަވައި، މިނިސްޓަރު ފައްޔާޒް މަގާމުން ވަކިކުރުމުގެ މަސައްކަތެއް އެމްޑީޕީގެ ތެރޭގައި ކުރިއަށް ދާއިރު، ރައީސް ސޯލިހް ވަނީ ފާޅުގައި، ފައްޔާޒުގެ ދިފާއުގައި ވާހަކަ ދައްކަވާފަ އެވެ. އަދި އެމަނިކުފާނުގެ އިތުބާރު ފައްޔާޒަށް އޮތް ކަމަށްވެސް ރައީސް ސޯލިހް އޭރު ވިދާޅުވި އެވެ.\n“ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާ، އަޅުގަނޑާ، އަޅުގަނޑުމެން ދެމީހުންނަކީ އެކަކު އަނެކަކު ގާތުގައި ކަންކަން ހުއްޓާށާ ކަންކަން ފަށާށާ ބުނަންޖެހޭ ދެމީހުންނެއް ނޫން. އަޅުގަނޑުމެން ދެމީހުންނަކީ އެކަކު އަނެކަކަށް އަޅުގަނޑުމެން ކުރާ ކަންކަން ވަރަށް ސާފުކޮށް އެނގިތިބެ، އެކަންކަން ކުރަމުން ގެންދާ ބައެއް،” މަޖިލިސް ރައީސް ވިދާޅުވިއެވެ.\nމަޖިލިސް ރައީސް މިރޭ ވިދާޅުވީ އެމްޑީޕީން އަބަދުވެސް ވަކާލާތުކުރާ ދެ ކަމެއް އޮންނަ ކަމަށާއި، އެއީ ޖަލުތަކުގެ އަނިޔާ ހުއްޓުވުމާއި ކޮރަޕްޝަން ހުއްޓުވުން ކަމަށެވެ. ނަޝީދު ވިދާޅުވީ ހެޔޮ ވެރިކަމެއް ކުރެވޭނީ ކޮރަޕްޝަނާ ނެތިގެން ކަމަށެވެ.\n“ޕާޓީގެ ނަޒަރުގައި ކޮރަޕްޝަނަށް ފަހިވާ ގޮތަށް ކަންކަން ހިނގަން ފެށީމާ، ޕާޓީ އެކަންކަމާ އަޑު އުފުލާތަން އަޅުގަނޑުމެންނަށް އެބަ ފެނޭ. އަޅުގަނޑަކަށް މީގެ އިތުރަކަށް މި ޕޯޑިއަމްގައި ހުރެ އިތުރު ޖަވާބެއް ނެތް އެރުވޭކަށް،” ރަައީސް ނަޝީދު ވިދާޅުވިއެވެ.\nނަމަވެސް އެއްވެސް މިނިސްޓަރެއްގެ އިތުބާރު ނެތްކަމުގެ މައްސަލައެއް މަޖިލީހަށް ހުށަހެޅުމަށް އެއްވެސް ބޭފުޅަކު ސޮއިކުރައްވާފައި ނުވާ ކަމަށާއި ނަމަވެސް އެމްޑީޕީގެ އެތެރޭގެ މަސައްކަތެއް ހިނގަމުން ދާކަމަށް ތަކުރާރުކޮށް ވިދާޅުވިއެވެ.\nމިދިޔަ އޯގަސްޓް މަހުގެ ތެރޭގައި އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕުގެ ތެރޭގައި ނަޝީދު ވަނީ މިނިސްޓަރު ފައްޔާޒަށް ކޮރަޕްޝަންގެ ތުހުމަތުކުރައްވައިފަ އެވެ. އެއީ ސަރުކާރުގެ ބައެއް މަޝްރޫއުތައް ހަވާލު ކުރުމާ ގުޅުވަ އެވެ. ޕާޓީ ތެރޭގައި “ބްރޯ ހެދިގެން” ފައްޔާޒަށް ނޫޅުއްވޭނެ ކަމަށްވެސް ނަޝީދު ވިދާޅުވި އެވެ.\nއެ ދުވަސްވަރު މަޖިލީހުގެ ތެރެއިން ފަައްޔާޒުގެ އިތުބާރު ނެތްކަމުގެ މައްސަލަ ކުރިއަށްގެންދަން ވެސް މަސައްކަތްް ފެއްޓެވި އެވެ. ނަމަވެސް، އެމްޑީޕީގެ ޕީޖީގެ ތެރެއިން ބޭނުންވާ އަދަދަށް ތާއީދު ނުލިބުމުން އެ މަސައްކަތް އޮތީ ހުއްޓިފަ އެވެ.\nރައީސް ނަޝީދު ފައްޔާޒާ ދެކޮޅަށް ފާޅުގައި ނުކުންނަވާފައިވާއިރު، އެ މައްސަލައިގައި އެމްޑީޕީގެ ތެރޭގައި އޮތީ ހިޔާލު ތަފާތުވެފަ އެވެ. މީގެ ކުރިން އެމްޑީޕީގެ ރައްޔިތުންގެ މަޖިލީހުގެ ބައެއް މެމްބަރުންވެސް ވަނީ ފައްޔާޒަށް އިތުބާރު އޮތް ކަމަށް ވިދާޅުވެފަ އެވެ.


Vaavu atholhuge rahrashuge bin hikkaidheynan: Ibu | Mihaaru\nއިބޫ މިއަދު ވ. ކެޔޮދު އަށް ވަޑައިގެން، އިދިކޮޅު ސަޕޯޓަރުންނާ ސަލާމް ކުރައްވަނީ. - ފޮޓޯ: އެމްޑީޕީ\nވ. އަތޮޅުގެ ރަށްރަށުގެ ބިން ހިއްކައި ދޭނަން: އިބޫ\nވ. ފުލިދޫން މުހައްމަދު ޔާމީން\n16 ސެޕްޓެމްބަރ 2018 - 19:41 23 comments\nއިދިކޮޅު އިއްތިހާދަށް ވެރިކަން ލިބިއްޖެ ނަމަ ވ. އަތޮޅުގައި ހިމެނޭ ބައެއް ރަށްތަކުގެ ބިން ހިއްކައި ގޯތި ދޫކުރުމަށް އެ އިއްތިހާދުގެ ރިޔާސީ ކެންޑިޑޭޓު އަދި އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) މިއަދު ވައުދުވެވަޑައިގެންފި އެވެ.\nއަންނަ އާދިއްތަ ދުވަހު ބާއްވާ ރިޔާސީ އިންތިހާބުގެ ކެމްޕެއިނުގައި ވ. ރަކީދޫ، ވ. ކެޔޮދޫ، ވ. ފުލިދޫ، ވ. ފެލިދޫ އަދި ވ. ތިނަދު އަށް ވަޑައިގެން، އިދިކޮޅު ވެރިކަމެއްގައި އެ ރަށްތައް ތަރައްގީ ކުރުމަށް ގެންގުޅުއްވާނެ ސިޔާސަތުތައް އިބޫ މިއަދު ހާމަކުރެއްވި އެވެ. ހާއްސަކޮށް، ކެޔޮދޫ އާއި ފުލިދު އަކީ ބިމުގެ ދަތިކަން އޮތް ޜަށެއްކަން ފާހަގަ ކުރައްވައި އިބޫ ވަނީ އެ ދެ ރަށުގެ ބިން ހިއްކުމަށް ވައުދުވެވަޑައިގެންފަ އެވެ. އަދި ބޯހިޔާވަހިކަން ބޭނުންވާ މީހުންނަށް ގޯތި ދިނުމަކީ ވެސް އޭނާގެ ވައުދެކެވެ.\nއިބޫ މިއަދު ވ. ރަކީދޫގައި ތިބި އިދިކޮޅު ސަޕޯޓަރުންނާ ސަލާމް ކުރައްވަނީ-.ފޮޓޯ: އެމްޑީޕީ\nރާއްޖޭގައި އެންމެ ކުޑަ އާބާދީއެއް އޮންނަ ވ. އަތޮޅުގައި ހުންނަވައި އިބޫ ވަނީ އިދިކޮޅު އިއްތިހާދުގެ ވެރިކަމެއްގައި އެ ސަރަހައްދުގައި ދަތުރު ދިއުމަށް ހާއްސަ ރަށެއް ހަމަޖައްސަން ވެސް ވައުދުވެވަޑައިގެންފަ އެވެ.\nފަސް ރަށުގައި ދެއްކެވި ވާހަކަތައް މައިގަނޑު ގޮތެއްގައި އަމާޒު ކުރެއްވީ، އެ ރަށްރަށަށް ބޭނުންވާ އަސާސީ ހިދުމަތްތައް ފޯރުކޮށްދިނުމާ ގުޅޭ ގޮތުންނެވެ. އެގޮތުން، ގިނަ ރަށްރަށުގައި އެ ހިދުމަތް ނުލިބިވާ ކަން ފާހަގަކުރެއްވި އެވެ. ވ. އަތޮޅުގެ ރަށްތަކުގައި ދިރިއުޅޭ މީހުންނަށް ފެންވަރު ރަނގަޅު ތައުލީމާއި ސިއްހީ ނިޒާމާއި ފުރިހަމަ ދަތުރުފަތުރުގެ ނިޒާމެއް ގާއިމުކޮށް ދެއްވާނެ ކަމަށް އިބޫ ވިދާޅުވި އެވެ.\nވ. އަތޮޅުގެ ރަށްތަކަކީ ގެސްޓް ހައުސްގެ ވިޔަފާރި ފުޅާ ދާއިރާއެއްގައި ކުރަމުން އަންނަ ރަށްތަކެއްކަން ފާހަގަ ކުރައްވައި އިބޫ ވިދާޅުވީ، އިދިކޮޅު އިއްތިހާދުގެ ވެރިކަމެއްގައި އެ ވިޔަފާރު އިތުރަށް ފުޅާކޮށްދެއްވާނެ ކަމަށެވެ. އެގޮތުން، ގެސްޓް ހައުސް ހެދުމަށް ބޭނުންވާ ލޯނު ފޯރުކޮށް ދޭނެ ކަމަށް އޭނާ ވިދާޅުވި އެވެ. ގޯތީގައި އިމާރާތް ކުރުމަށް ބޭނުންވާ ލޯނު ލިބޭނެ މަގުކޮށައި ދެއްވުމަށް އިބޫ ވައުދުވެވަޑައިގެންނެވި އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް ވ. އަތޮޅު ރައީސް އިބްރާހިމް މުހައްމަދު ސޯލިހް ވ. ފުލިދޫ ވ. ކެޔޮދޫ ވ. ތިނަދޫ\nޖަވާބު ދެވޭނީ އިދިކޮޅު ލީޑަރު އެނގިގެން: ނަޝީދު\nމިއީ ވުޖޫދުވި އެންމެ ނާގާބިލް ސަރުކާރު: ޖަމީލް


England Balikoh Netherlands Final Ah – adduLIVE\nLast Updated: July 9, 10:05\nއިންގްލޭންޑް ބަލިކޮށް ނެދަލޭންޑްސް ފައިނަލަށް\nJun 07, 2019, 13:50 ހަސަން ރަޝީދު\n3-1 އިން އިންގްލޭންޑް ބަލިކުރުމަށްފަހު ޔޫއެފާ ނޭޝަންސް ލީގުގެ ފައިނަލަށް ނެދަލޭންޑްސް ދަތުރުކޮށްފިއެވެ.\nޕޯޗުގަލްގައި ރޭ ކުޅުނު ސެމީފައިނަލް މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ އިންގްލޭންޑުންނެވެ. އިންގްލޭންޑަށް ލިބުނު ޕެނަލްޓީއަކުން މެޗުގެ 32 ވަނަ މިނެޓްގައި މި ގޯލު ކާމިޔާބުކޮށްދިނީ މާކަސް ރަޝްފޯޑެވެ. މި ގޯލަށްފަހު ވެސް ގޯލްޖަހާނެ ރަނގަޅު އިތުރު ފުރުސަތެއް ރަޝްފޯޑަށް ލިބި ބޭކާރުވެފައިވެއެވެ.\nއިންގްލޭންޑު ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގައި ނެދަލޭންޑްސް އިން ކުޅުން ރަނގަޅުކޮށް ދިޔައީ އިންގްލޭންޑްގެ ގޯލަށް ނުރައްކާ ކުރަމުންނެވެ. އެގޮތުން މެޗުގެ 73 ވަނަ މިނެޓްގައި ޑި ލައިޓް ވަނީ ނެދަލޭންޑްސް އަށް ނަތީޖާ އެއްވަރުކޮށްދީފައެވެ.\nމެޗުގެ 90 މިނެޓް ހަމަވިއިރު ދެ ޓީމުވެސް އެއްވަރުވެފައި އޮތުމުން، ނަތީޖާ ނެރުމަށް ދެން ކުޅުނީ 15 މިނެޓްގެ ދެ ހާފެވެ. އެ ދެ ހާފްގެ ތެރެއިން ކޮންމެ ހާފެއްގައި ކާމިޔާބުކުރި ދެ ގޯލާއެކު ނެދަލޭންޑްސް ވަނީ މުބާރާތުގެ ފައިނަލްގެ ޖާގައެއް ކަށަވަރުކޮށްފައެވެ. ނެދަލޭންޑްސްގެ މި ދެ ގޯލުގެ ތެރެއިން އެއް ގޯލަކީ އިންގްލޭންޑުގެ ޑިފެންޑަރު ކައިލް ވޯކާ އަތުން ބައިކޮޅަށް ވަތް ގޯލެކެވެ. އަދި އަނެއް ގޯލު ނެދަލޭންޑްސް އަށް ކާމިޔާބުކޮށްދިނީ ޕްރޮމްސްއެވެ.\nމުބާރާތުގެ ފައިނަލްގައި ނެދަލޭންޑްސް ނިކުންނާނީ ސްވިޒަލޭންޑް ބަލިކުރުމަށްފަހު ފައިނަލަށް ދަތުރުކުރި ޕޯޗުގަލްއާއެވެ. ފައިނަލް މެޗު އޮންނާނީ އަންނަ އާދީއްތަ ދުވަހުއެވެ.


Emme Undhagoo Vaane Vaccine Jehumah Meehun Ruhsan Jeheythee: Bill Gates - Vaguthu\nއެންމެ އުނދަގޫ ވާނީ ވެކްސިން ޖެހުމަށް މީހުން ރުއްސަން ޖެހޭތީ: ބިލް ގޭޓްސް\nކޮވިޑް-19 އަށް ރައްކާތެރި ވެކްސިނެއް އުފެއްދުނަސް އެންމެ އުނދަގޫ ވާނީ މީހުން ވެކްސިން ޖެހުމަށް ރުއްސުން ކަމަށް މައިކްރޯސޮފްޓްގެ ވެރިޔާ ބިލް ގޭޓްސް ބުނެފިއެވެ.\n"ސީއެންއެން" އަށް ދިން އިންޓަވިއުއެއްގައި ބިލް ގޭޓްސް ވިދާޅުވީ އެމެރިކާއިން ކިތަންމެ ވަރަކަށް ކޮވިޑް-19 އަށް ޓެސްޓް ހެދިކަމުގައިވިއަސް، ޓެސްޓް ހެދުމުގައި ކޭސް ގިނަ ވުމުން ދަތިތަކެއް ދިމާވާ ކަމަށެވެ. އަދި އޭނާ ވަނީ އެގައުމުން އޭނާގެ އިރުޝާދުތަކަށް ނުބަލައި އެހެން ގައުމުތަކުންވެސް އަޅާފައިވާ ފިޔަވަޅުތައް އަޅާފައިނުވާތީ އެއީ ސަރުކާރުގެ ކުށް ކަމަށް ވިދާޅުވެފައެވެ.\n"އެހެން ގައުމުތަކުން މީހުންގެ ދިރިއުޅުން ބަލައި ރައްކާތެރިކަމުގެ ގޮތުން އެކަށީގެންވާ ފިޔަވަޅުތައް ވަނީ އަޅާފައި" ބިލް ގޭޓްސް ވިދާޅުވިއެވެ.\nބިލް ގޭޓްސް ވިދާޅުވީ ވެކްސިނެއް އުފެދި، ރަނގަޅަށް މަސައްކަތް ކުރުމުގެ ކުރިން އޭގެ މައުލޫމާތު ގިނަ ބައެއްގެ ތެރެއަށް ފެތުރޭނެ ކަމަށާއި، އެ ވެކްސިންގެ ސަބަބުން މީހާ ކޮވިޑް-19 އިން ރައްކާތެރި ވެދާނެ ކަމަށެވެ. ނަމަވެސް އެކަކު ގައިން އަނެކަކު ގަޔަށް ބަލި ޖެހުން ނުހުއްޓިދާނެ ކަމަށް ވިދާޅުވިއެވެ.\nކޮވިޑް-19 އަށް ދުނިޔޭގެ އެކި ހިސާބުތަކުން ވެކްސިން އުފައްދަމުން އަންނައިރު، ބިލް ގޭޓްސް ވިދާޅުވީ އެ ވެކްސިން ބަހަން ފެށުމާއެކު ގިނަ ބަޔަކު ވެކްސިން ޖެހުމަށް ރުއްސަން ޖެހޭ ކަމަށެވެ. އަދި ނަތީޖާ ނެރެވޭނީ ވެކްސިން ގިނަ ބަޔަކު ޖަހައިގެން ކަން އޭނާ ވަނީ ފާހަގަ ކުރައްވައިފައެވެ.\n"އެންމެ އުނދަގޫ ވަނީ ބަޔަކު މީހުންނަށް ވެކްސިން ޖެހުމަށް ރުއްސުން. އެމީހަކަށް އޮންނާނެ ވެކްސިން ޖަހަން ބޭނުން ނަމަ ނުވަތަ ބޭނުން ނޫން ނަމަ އެ ފުރުސަތު" ބިލް ގޭޓްސް ބުންޏެވެ.\nބިލް ގޭޓްސް އަކީ ކޮވިޑް-19 އަށް ވެކްސިނެއް އުފައްދަން އެންމެ ބޮޑު ހޭދައެއް ކޮށްފައިވާ މީހެކެވެ. އަދި އޭނަ ވަނީ މިފަދަ ވެކްސިނެއް އުފެއްދޭނެ ދުވަސްވެސް ލަފާ ކޮށްފައެވެ.\nޖޫން 28, 2020 13:18\nތިވެކްސިނަކަށް އަހަރުމެން އިތުބާރެއް ނުކުރަން ތީ އުޅެނީ މުޅީން އެހެން ޤޭމެއް ކުޅުމަށް\nޖޫން 28, 2020 14:07\nކަލޭ ކޮއްމެހެން މީހުން ރުއްސާކަށް އުޅެނީ ކީއްކުރަން؟\nސައިންސިސްޓުންނާއި ޑޮކްޓަރުން ގުޅިގެން\n(ސިއްޙި ބިރުވެރިކަން) އުފައްދާލީމަ ތިވެކްސިންތަށް މީހުންޖާހޭނެއެއްނު! ތި އުފައްދާ ގޮތްނޭންގެ ވެކސިންތަށް ޤައުމުތަކުންވެސް ގައްނާނެނޫންތޯއެވެ؟\nޖޫން 28, 2020 15:49\nކޮވިޑަކީ މީނާ ހިންގައިގެން އުޅޭ ޖަރީމާއެއްހެން ހާދަ ހީވެޔޭ..\nޖޫން 28, 2020 17:00\nބަލަ ކަލޭ ގެންގުޅޭ ސައިންސިސްޓުން ނާއި ޑޮކޮޓަރުން ލައްވާ(ސިއްޙީބިރުވެެރިކަން) އުފައްދާ ބުނުވަންވީނު ކޮވިޑް ނަވާރައިން ސަލާމަތްވާނެ ހަމައެކަނި ގޮތަކީ ވެކްސިންޖަހައިގެންނެވެ.


މީސްތަކުން ޣީބަ ބުނެއުޅޭ ބައެއް ގޮތްތައް… (2) – DhiSalafiyyah\n21/09/2014 އަޚްލާޤްއަލްއަޚް އަބޫ ފުޟައިލު މުއުތަމިން އަޙްމަދު\n“އަދި ބުނެއުޅެތެވެ. މީހެއްގެ ހެޔޮކަމެއްގެ ވާހަކައެއް މެނުވީ ދެއްކުން އެއީ އަހަރެންގެ އާދައެއް ނޫނެވެ. ދޮގުހެދުމާ ޣީބަބުނުމަކަށް އަހަރެން ލޯތްބެއްނުކުރަމެވެ. ދެންފަހެ މީހެއްގެކަމަކާ ބެހޭގޮތުން އޭނާއަށް ޚަބަރެއްދެވުމުން އޭނާ ބުނެތެވެ. ﷲގަންދީ ބުނަމެވެ. އޭނާއަކީ ވަރަށް ރަނގަޅުމީހެކެވެ. އެހެންމަވެސް އެވެނި މިވެނި ކަންކަމެއް އޭނާގެ ގައިގައި ހުރެއޭކިޔާ ޣީބަބުނެ އުޅެތެވެ. (މިދެންނެވުނު ގޮތަށް އެވެނިމީހަކީ ރަނގަޅުމީހެކޭބުނެ،”ނަމަވެސް” ގެދަށުން އޭނާއަކީ އެވެނި މިވެނި ކަހަލަ މީހެކޭބުނެ ޣީބަބުނުމަކީ ވަރަށް ޢާންމު ކަމެކެވެ.) އަދި ފަހަރެއްގައި އޭނާ (ޣީބަ ބުނުމަށްފަހުގައި) ބުނެފާނެއެވެ. އޭނާއަށާއި އަހަރެމެންނަށް ފާފަ ފުއްސެވުމަށްއެދި އަހަރެން ﷲގެ ޙަޟުރަތުން އެދެމެވެ. އޭނާގެ މަޤްސަދަކީ އޭނާގެ ކައިރީތިބި މީހުން ކުރިމަތީގައި އަނެކާ ނިކަމެތިކޮށްލުމެވެ. މިފަދައިން ދީނީކަމެއްކަމުގައިދެކި އަދި އިޞްލާޙުކުރުންކަމުގައިދެކި ޣީބަބުނެތެވެ. އެބައިމީހުން އެއޮޅުވާލަން މަސައްކަތްކުރަނީ ﷲއަށެވެ. އަދި ހަމައެފަދައިން މީސްތަކުންނަށްވެސް އޮޅުވާލަނީއެވެ. އަދި އަހަރެމެންނަށް އެފަދަމީހުންގެ ފަރާތުން މިފަދަ އެތައް ވައްތަރަކަށް ޣީބަބުނެއުޅޭތަން ފެނެއެވެ.\nއަދި ބައެއް މީހުން، އެހެން މީހުންގެ ކުރިމަތީގައި އޭނާގެ އަގު އުފުލި، އޭނާގެ މޮޅުކަން އެހެން މީހުންނަށް ދައްކާ، އޭނާގެ ނަފްސު މަތިވެރިކުރުމަށްޓަކައި ޣީބަބުނެ އުޅެތެވެ. ފަހެ އޭނާ ބުނެއެވެ. އިއްޔެ އަހަރެންނަށް، އަހަރެންގެ ނަމާދުގައި އެވެނިމީހަކަށް ދޫޢާކޮށްދެވުންނަމަ ކިހާރަނގަޅުވީސް ހެއްޔެވެ. އަހަރެންނަށް އޭނާއާ ހަމައަށް ދެވުނުހިނދު އެވެނި އެވެނި ކަންތައްތަކެއް އޭނާގެ ގައިގައި ހުއްޓެވެ. މިފަދައިން ކިޔައި މީހުން ނެތްތަނުގައި ނެތިމޮށިހަދަނީ، އޭނާގެ ވާހަކަ ޤަބޫލުކުރާމީހުންގެ ކުރިމަތީގައި އޭނާގެ އަމިއްލަނަފްސު މަތިވެރިކޮށް އަނެކާ ދެރަކޮށްލާ ނިކަމެތިކޮށް ދަށްކޮށްލުމުގެ ގޮތުންނެވެ. ނުވަތަ ބުނެފާނެތެވެ. އެއީ ވަރަށް ވިސްނުންކޮށި ފަހުމްވުމުގައިވެސް ވަރަށް ދަށް މީހެކެވެ. (މިފަދައިން ބުނުމުން އަނެކުންނަށް ދޭހަވަނީ އޭނާއަކީ މިއީ ވަރަށް ވިސްނުންތޫނު ފަހުމްވުމުގައި ވަރަށް ކުރީގައި އުޅޭމީހެއްކަމެވެ.) މިފަދައިން ޣީބަ ބުނުމުގައި އޭނާގެ މަޤްޞަދަކަށްވަނީ އޭނާގެ އަމިއްލަ ނަފްސަށް މަދަޙަކިޔައި ޘަނާކިޔުމާއި އަދި އޭނާގެ މޮޅުކަން މީސްތަކުންނަށް ޘާބިތުކޮށްދީ އަދި އޭނާއަކީ އަނެކާއަށްވުރެ މަތިވެރި މޮޅުމީހެއްކަން އެންގުމެވެ.\nއަދި ބައެއް މީހުން ޙަސަދަލައިގަތުމުގެ ސަބަބުން ޣީބަބުނެއުޅެތެވެ. ފަހެ އޭނާ ނުބައިވެގެންބާ ދެކަންތައް ޖަމަޢަކޮށްފިއެވެ. އެއީ ޙަސަދައާއި ޣީބައެވެ. އަދި އޭނާ މީހަކަށް ތަޢުރީފުކޮށްފައި، އޭނާއަށް ވީވަރަކުން އެކަން ފިލުވާލެވޭތޯ ބަލާނެއެވެ. އެއީ ދީނީ ނުވަތަ ހެޔޮފޭރާމެއް އެކަމުގައި އަޅުވައިގެން ނުވަތަ ޙަސަދވެރި ފާޖިރުގޮތެއްގައި ޢައިބުކިޔައި އެކަން ނައްތާލެވޭތޯ މަސައްކަތްކޮށްގެންނެވެ.\nއަދި ބައެއްމީހުން އެހެންމީހުން ހެއްވާލުމަށްޓަކައި މަލާމާތްކޮށް މަޖާކުރުމުގެގޮތުން ޣީބަބުނެ އުޅެތެވެ. ދެން އޭނާ އެމީހަކަށް ފުރައްސާރަކޮށް އޭނާއަށް މަލާމާތްކުރުމުގެ ގޮތުން ވައްތަރުޖައްސައި އޭނާ ކުޑަކޮށްލައެވެ. (މިދެންނެވި ފަދައިން އޭނާގެ ކުރިމަތީ ތިބޭމީހުންހެއްވާލާ މުނިފޫހި ފިލުވާދިނުމަށްޓަކައި އެނެކުންގެ އަޢިބުކިޔާ މަޖާކޮށް ހީހެދުމަކީ ވަރަށްގިނަމީހުން ނޭނގިނަމަވެސް ކުރަމުން އަންނަ ކަމެކެވެ.)\nއަދި ބައެއްމީހުން އަޖައިބުވުމުގެ ގޮތުންވެސް ޣީބަބުނެއުޅެތެވެ. ފަހެ އޭނާ ބުނެތެވެ. އެވެނި މީހަކާމެދު އަހަރެން އަޖައިބުކުރުވައިފިއެވެ. އޭނާ އެވެނި މިވެނި ކަމެއް ނުކުރީ ކީއްވެ ހެއްޔެވެ. އަދި އެވެނި މީހަކު އެވެނި އެވެނި ކަމެއްގެ ތެރެއަށް ވަދެގަތީ ކިހިނަކުން ހެއްޔެވެ. އަދި އެވެނި މީހަކު އެވެނި މިވެނި ކަމެއްކުރީ ކިހިނަކުން ހެއްޔެވެ. ދެން ފަހެ އޭނާ އަޖައިބުވާޙާލު ޣީބަ ބުނެވޭ މީހާގެ ނަންގަނެ ޣީބަބުނެއުޅެތެވެ. (މިދެންނެވި ފަދައިން ޣީބަބުނެއުޅެނީ ވަރަށް އަންތަރީސްވާކަމަށް ހެދިގެންނެވެ. މީހެއްގެ ކޮންމެވެސް ޢައިބެއް ނުވަތަ މީހެއްގެ ނުބައިވާހަކައެއްދައްކާފައި އެއީ ވަރަށް ހައިރާންކުރަނިވިކަމެއް ކަމުގައި ހަދައެވެ.)\nއަދި ބައެއް މީހުން ޣީބަބުނެއުޅެނީ އަނެކާގެމައްޗަށް އޭނާ ދެރަވާކަމަށްދައްދާ އެފަދަ ވާހަކައެއް ދައްކައިގެންނެވެ. ފަހެ އޭނާ ޣީބަބުނުމަށްޓަކައި ބުނެއުޅެތެވެ. އެވެނި އެވެނި މީހަކަށް އެދިމާވި ކަންތަކާއި މެދު އަހަރެން ވަރަށް ދެރަވެއްޖައީމެވެ. ދެން އަޑުއަހާމީހުން ހީކުރާނީ އޭނާ އަނެކާގެ މައްޗަށް ހަމްދަރުދީވެ ހިތާމަކުރާކަމަށެވެ. އަދި އޭނާގެ ހިތްވަނީ އެވާހަކަ ދެކެވޭމީހާގެ މައްޗަށް ޙަމްދަރުދީވެގެންކަމަށް އަޑުއަހާމީހުން ހީކުރާނެއެވެ. އަދި އޭނާއަށް ކުޅަދާނަވެގެންވާނަމަ ވާހަކަދެކެވޭ މީހާގެ ގައިގައި ހުރިވަރަށްވުރެ އިތުރަށް އިތުރުކޮށްގެން ވާހަކަދައްކާނެއެވެ. (މިވެސް ޣީބަ ބުނުމުގައި ވަރަށް ޢާންމު ވައްތަރެކެވެ. އެފަދަމީހުން މާބޮޑަށް ހަމްދަރުދީވާކަމުގައިހެދި އަނެކާގެގައިގައި ހުންނަ އުނިކަންކަމުގެ ވާހަކަދައްކައި އަނެކާ ބޭޒާރުކޮށްލަނީއެވެ.)\nއަދި ބައެއްމީހުން ޣީބަބުނެއުޅެނީ ރުޅިއަންނަކަމުގައި ހަދައި، މުންކަރާތްތަކަށް އިންކާރުކުރުމުގެ ގޮތުންނެވެ. މިފަދައިން ކަންތައްކުރަނީ އެމީހުންގެ ބަސްމަގު އޮމާންކޮށް ރީތިކުރުމުގެ ގޮތުންނެވެ. އެމީހުންގެ މަޤްޞަދަކަށްވެފައިވަނީ އެނެކުންގެ ކުރިމަތީ އެހެން މީހުންގެ ޢައިބުތައް ހާމަކުރުމެވެ.\n[مجموع الفتاوى 28/ص: 236-238]


Kuda Kuhjjakaai Eku Jinsee Amaleh Hingamun Dhanikkoh Hayyaru Kuri Meehaa Ah Dhauvaa Koffi - Vaguthu\nކުޑަކުއްޖަކާއި އެކު ޖިންސީ އަމަލެއް ހިންގަމުން ދަނިކޮށް ހައްޔަރުކުރި މީހާއަށް ދައުވާކޮށްފި\nހއ. ހޯރަފުށީގައި 16 އަހަރުގެ ކުޑަ ފިރިހެން ކުއްޖަކާއި އެކުގައި ޖިންސީ އަމަލެއް ހިންގަމުން ދަނިކޮށް ހައްޔަރުކުރި މީހާގެ މައްޗަށް ދައުވާ ކޮށްފިއެވެ.\nޕީޖީ އޮފީހުން މިއަދު ބުނީ ހއ. ހޯރަފުށީ، އަންދަލީބުގޭ ހާޝިމް އަބޫބަކުރުގެ މައްޗަށް، އިތުބާރުކުރެވޭ މަގާމެއްގައި ހުރެ ކުޑަކުއްޖަކާއެކު ޖިންސީ އަމަލު ހިންގުމުގެ ކުށުގެ ދައުވާއާއި، އިތުބާރުކުރެވޭ މަގާމެއްގައި ހުރެ ކުޑަކުއްޖެއް ލައްވައި ޖިންސީ އަމަލެއް ބެލުމުގެ ކުށުގެ ދައުވާ، ހއ. ހޯރަފުށީ މެޖިސްޓްރޭޓް ކޯޓަށް ހުށަހަޅާފައިވާ ކަމަށެވެ.\nމި މައްސަލާގައި ހިމެނޭ ހާޝިމް އަބޫބަކުރު ހައްޔަރުކުރި ކުރީ އެރަށުގެ ބައެއް ރައްޔިތުންނަށް އޭނާ ކުޑަކުއްޖަކާއި އެކުގައި އެ އަމަލު ހިންގަމުން ދަނިކޮށް ފެނިގެން ފުލުހުންނަށް ރިޕޯޓު ކުރުމުންނެވެ. އުމުރުން 53 އަހަރުގެ އެމީހާ ހައްޔަރުކުރީ މިދިޔަ މަހުގެ 7ވަނަ ދުވަހުގެ ރޭގެ ވަގުތެއްގައެވެ.\nޖޫން 4, 2020 19:02\nކޮބާ ހޯރަ؟ މިނިވަން ކަމުގަ ދޯހަމަ؟\nޖޫން 5, 2020 03:42\nނިކަން އަވަސްވާނެ ތި މައްސަލަ.. އެއީ ރީނދުލޭމެން ރާވައިގެން އެނބުރި ގޭސްގަނޑެއްވީމަ މުޅި ސަރަހަށްދުގަވރސް އިދިކޮޅު އެންމެ އަޑުގަދަ މީހާވީމަ އަވަހަށް ފުނޑާލަން.. ރޯނާ ދުވާލު އެންމެން ކުރިމަތީ މީހުން މަރާ ވައްޓާލާއިރު ދަޢުވާނުކުރެވޭ އަހަރުދުވަހުންވެސް.. މި މައްސަލަ2ހަފުތާއިން ޝަރީއަތަށް.. ތަހުޤީޤު ރަނގަޅަށް ކުރެވުނުބާ؟ ހަވާފަޓާސް ބަރިއެއްހެން ރީނދުލޭމެން ކުޅެލާނެ މައްސަލައެއްތީ.. އެންމެން ދަންނަ ބޮޑު ސިއްރު\nޖޫން 4, 2020 21:08\nކޮބާ ހޯރަ؟ ވަރެއްގެ ބައެއްތާ..\nޖޫން 4, 2020 23:20\nޕާޓީގެ އިސްވެިޔަކާއިއެކު ފޮަތޮއަކަށް ހުއްޓިގެން ހުއްޓަ ދުށިން\nޖޫން 5, 2020 00:50\nބަލަގަ އެއީ ކުޑަކުއްޖެއްނޫނޭ. 17 އަހަރު ފުރި ބާލިޣްވެފަ ހުރި ބޮޑުފިރިހެނެއް. ދޭއްޗަށްވެސް ޖެހޭނީ އެއް އަދަބެއްދޭން. ބަރަކާތްތެރި ރަމަޟާންމަހު ދޭތި އަލިފާންކުޅި ކުޅުނީ.\nޖޫން 5, 2020 04:05\nތިމީހަކީވެސް މިސަރުކާރާ ގުޅުންއޮތް މީހެއްނަމަ، ތިމައްސަލަ އޮބޭނެއެވެ. މިސަރުކާރާ އިދިކޮޅު މީހެއްނަމަ ކޯޓުބެންޗް ބަދަލްގޮށްގެންވެސް ކުރާނެހުކުމް. ހޯރައިއްބެ ސަލާމްބުނި ކިނބުލަށް


އައި ވައި ސޮފްޓް ފްރީ ވީޑިއޯ ކޮންވާރޓަރ – ވަރަށް ސިމްޕަލްކޮންވާރޓަރެއް | Landhooinfo\nއައި ވައި ސޮފްޓް ފްރީ ވީޑިއޯ ކޮންވާރޓަރ – ވަރަށް ސިމްޕަލްކޮންވާރޓަރެއް\nމިހާރަކަށް އައިސް ތަފާތު ވައްތަރުގެ ވީޑިއޯ ކޮންވާޓަރ ބޭނުންކޮށްގެން އެކިކަހަލަ ވީޑިއޯ އެކިއެކި ފޯމެޓްތަކަށް ބަދަލު ކޮށްގެން ފޯނުތަކަށް އެޅުމާއި، އިންޓަރނެޓަށް އަޕްކުރުން ކަހަލަތައްތައް މިވަނީ ވަރަށްޢާއްމުވެފައެވެ. އެހެންނަމަވެސް ވީޑިއޯ ކޮންވާޓްކުރުމަށް ގެންގުޅޭ ގިނަސޮފްޓްވެއަރ ތަކަކީ ބޭނުންވާ ވަރަށް ގިނަ ފީޗަރސްތައް ނުހުންނަ ކޮންވާރޓަރު ތަކެއްކަން ވަނީ ފާހަގަކުރެވިފައެވެ.\nއައިވައި ސޮފްޓްފްރީ ކޮންވާރޓަރަކީ މިދެންނެވިހެން ބޭނުންތެރި ވަރަށްގިނަ ފީޗަރސްތައް އެކުލެވިގެންވާ ޔޫސަރފްރޭންޑްލީ އަދި ވަރަށް ކުޑަ ސިމްޕަލް ފްރީ ސޮފްޓްވެއަރ އެކެވެ. މި ސޮފްޓްވެއަރ އިން ވަރަށްގިނަ ވައްތަރު ވައްތަރަށް ކޮންވާރޓް ކުރެވޭގޮތަށް ހުރުމުގެ އިތުރަށް ވީޑިއޯގައި ޓައިޓްލް ޖަހާލުމާއި، ލޯގޯ ޖަހާލުންފަދަ ކަންކަން ވަރަށް ފަސޭހަކަމާއެކު ކުރެވެން ހުރެއެވެ. އަދި މި ކޮންވާރޓަރގެ އެންމެޚާއްޞަ އެއްކަމަކީ ސައިޒުން ކުޑަވުމެވެ.\nމިބާވަތުގެ ކަންކަން ކުރެވޭ އެނިހެން ބައެއް ސޮފްޓްވެއަރ ތަކާއަޅާ ބަލާއިރު މި ސޮފްޓްވެއަރ ހުރިހާ ގޮތަކުންވެސް ފަސޭހަވެފާ ފްރީކޮށް ނެޓުން ލިބެން ހުރުމުގެ ސަބަބުން ތިޔަބޭފުޅުންނާއި ހިއްސާ ކޮށްލީ އެވެ. އަޖުމަ ބައްލަވާލައްވާށެވެ.\nއައި ވައި ސޮފްޓްފްރީ ވީޑިއޯ ކޮންވާރޓަރ ޑައުންލޯޑު ކުރައްވާ!\nމީ މަވެސް ބޭނުންކުރާ ކޮންވާޓަރ ވަރަށް ސަޅި ކޮންވާޓަރެއް. އެބުނާހެން ވަރަށް ސިމްޕަލް އެއްޗެއް މީ….


މިއީ ތިލަދުންގެ ނޫސްވެރިން އަމަލު ބަހައްޓަންޖެހޭ ސުލޫކީ މިންގަޑެވެ. ތިލަދުންގެ ނޫސްވެރިން މިސުލޫކީ މިންގަނޑަށް އެއްބަސްވާނަމަ އެފަރާތްތަކީ ތިލަދުންގެ ނޫސްވެރިއެއްކަން އަންގައިދޭ ކާޑު ހަވާލުކުރެވޭނެއެވެ. މިސުލޫކީ މިންގަނޑު އެކުލަވާލުމުގައި އަސްލެއްކަމަށް ބަލާފައިވާނީ މީޑިއާ ކައުންސިލުގެ “ދިވެހި މީޑިއާގެ ހަމަތަކާއި އަޚްލާޤީ މިންގަނޑު” އަށެވެ.\n1. އިސްލާމީ އުޞޫލުތަކާޢި ރާއްޖޭގެ ޤާނޫނު އަސާސީ އާއި ޤާނޫނުތަކާއި ޚިލާފު އެއްވެސް އެއްޗެއް ތިލަދުންގައި ޝާއިއު ނުކުރެވޭނެއެވެ.\n2. ތިލަދުންގައި ޝާއިއުކުރާ ޚަބަރާއި ލިޔުންތަކަކީ ސައްހަ މައުލޫމާތުކަން ޔަގީންކުރުމަށް ކުރެވެންހުރި ހުރިހާ މަސައްކަތެއް ކުރަންވާނެއެވެ.\n3. ޚަބަރާއި ލިޔުން ޝާއިއުކުރުމަށް މައުލޫމާތު ހޯދުމާއި ފާޑުކިޔުމުގެ ތެރޭގައި އެއްވެސް ނުފޫޒަކަށް ބޯނުލަނބާ ނޫސްވެރިކަމުގެ މިންގަނޑުން ބޭރު ވެގެންނުވާނެއެވެ.\n4. ލިޔާ ޚަބަރާއި ލިޔާ އާރޓިކަލްތަކުގައި ހަޤީޤަތް އޮޅޭގޮތަށް އަދި ހަޤީޤަތް އޮޅުވާލުމުގެ ގޮތުން އެއްވެސް މަސައްކަތެއް ކޮށްގެންނުވާނެއެވެ. އަބަދުވެސް ބަލާނީ ތެދު މައުލޫމާތު ލިޔުމަށެވެ.\n5. މައުލޫމާތުގެ ކުށަކުން ނަމަވެސް ދޮގެއް ލިޔެވިއްޖެނަމަ އެކަން އެނގުނު އެންމެ އަވަހަކަށް އެކުށް އިސްލާހު ކުރަންވާނެއެވެ.\n6. ތިލަދުންއިން ހަވާލުކޮށްފައިވާ ނޫސްވެރިކަމުގެ ކާޑު ނަހަމަގޮތުގައި ބޭނުން ކޮށްގެން ނުވާނެއެވެ. އަމިއްލަ ބޭނުންތަކަށާއި ސިޔާސީ މަސްލަހަތަކަށް އެކާޑު ބޭނުން ކޮށްގެން ނުވާނެއެވެ.\n7. ނޫސް، މަޖައްލާގައި ޝާއިއުކުރާ ފޮޓޯ، ވީޑީއޯ އަދި ލިޔުމަކީ އެހެން ފަރާތެއްގެ މިލްކެއްނަމަ އެފަރާތަށް ހަވާލާ ދޭންވާނެއެވެ.\n8. ޚަބަރާއި އާރޓިކަލްގައި ޝާއިއުކުރާ މައުލޫމާތުތަކުގެ މަސްދަރު ހާމަކުރަންވާނެއެވެ. ނަމަވެސް މަސްދަރު ހާމަކުރަން ބޭނުންނުވާނަމަ މަސްދަރު ހާމަނުކޮށް އެސިއްރު ހިފަހައްޓަންވާނެއެވެ.\n9. ބަރަހަނާ މަންޒަރާއި ވާހަކަ ސިފަކޮށްދޭ ލިޔުންތައް ޝާއިއުކުރުމުން ދުރުހެލިވާންވާނެއެވެ. އަދި ލިޔުމުގައި ޝާއިއު ކުރާ ފޮޓޯ އަކީ ދީނުގެ ތަރަހައިގެ ތެރޭގައި ހުއްދަ ފޮޓޯ ނުވަތަ ވީޑިއޯއަކަށް ވާންވާނެއެވެ.\n10. ބޭއަދަބީ ބަސްތައް ބޭނުންކޮށްގެން ޚަބަރާއި އާރޓިކަލް ލިޔުމުން ދުރުހެލިވާންވާނެއެވެ.\n11. ޚަބަރާއި އާރޓިކަލް ލިޔާއިރު ކިޔާ މީހާއަށް ފައިދާކުރުވަނިވި އެއްޗަކަށް ހެދުމަށާއި އިޖްތިމާއީ މައްސަލަތަކަށް އަލިއަޅުވާލުމުގައި އިސްކަން ދޭންވާނެއެވެ.\n12. އަނިޔާވެރި މަންޒަރު ސިފަކޮށްދޭ ފޮޓޯ، ވީޑިއޯ އަދި އަޑު ހިމެނޭ އޯޑިއޯ ޝާއިއުކުރުމުގައި އާންމު މަސްލަހަތަށް ރިއާޔަތްކުރަންވާނެއެވެ.\n13. ލިޔާ ޚަބަރާއި ރިޕޯޓްތަކުގައި އެނިސްބަތްވާ މީހެއްގެ ނަސަބާއި، ދީނާ، ޖިންސާ، ޖިސްމާނީ އަދި ނަފްސާނީ ނުކުޅެދުންތެރިކަމާ ގުޅުވައިގެން ލިޔެގެންނުވާނެއެވެ.\n14. ޝާއިއުކުރާ ލިޔުންތަކުގައި އަނެކާގެ ޒާތީ ދިރިއުޅުމަށް އިހްތިރާމް ކުރަންވާނެއެވެ.\n15. ހިތާމަ އާއި މާޔޫސްކަމުގެ ހާދިސާއެއް މެދުވެރިވެފައިވާ ހާލަތެއްގައި ކަންކަން އޮޅުންފިލުވައި އަދި ޝާއިއުކުރާނީ އެހިތާމައެއް ނުވަތަ ހިތާމައާއި މާޔޫސްކަމުގެ ހާދިސާއެއް ކުރިމަތިވެފައިވާ ބައެއްގެ އިންސާނީ ކަރާމާތްތެރިކަމަށް އުނިކަން ނާންނާނޭ ގޮތުގެ މަތިންނެވެ.\n16. ކުޑަކުދިންނާއި ގުޅޭ ޚަބަރުތައް ޝާއިއުކުރުމުގައި އެކުދިންގެ އައިޑެންޓިޓީ ހާމަވެދާނެފަދަ އެއްވެސް މައުލޫމާތެއް ޚަބަރާއި ލިޔުމުގައި ބޭނުން ކޮށްގެން ނުވާނެއެވެ.\n17. ޖިންސީ ގޯނާ ލިބިފައިވާ ފަރާތްތަކުގެ މައުލޫމާތު ހާމަކުރާނީ އެފަރާތުގެ ރުހުމާއި އެކުގައެވެ.\n18. ޚަބަރާއި ރިޕޯޓް ލިޔުމުގައި އެކަމާއި ނުގުޅޭ ފަރާތްތެއްގެ ހައްޤު ގެއްލޭގޮތަށް ޝާއިއު ކޮށްގެން ނުވާނެއެވެ. އިސްލާމީ ޝަރީއަތުގައި ހަރާމްކުރައްވާފައިވާ ކަމެއް ނުވަތަ ކުރުމުން ދުރުހެލިވާން އަންގަވާފައިވާކަމެއް ކުރުމަށް ހިތްވަރުދޭފަދަ އެއްވެސް ލިޔުމެއް ޝާއިއު ކޮށްގެން ނުވާނެއެވެ.\n19. ޚަބަރާއި މައުލޫމާތު ހޯދުމުގައި އެއްވެސް ފަރާތަކާއިއެކު ދެކެވޭ ވާހަކައެއް ރެކޯޑްކުރާނީ އެމީހަކަށް އެނގިގެން އެމީހެއްގެ ރުހުމާއި އެކުގައެވެ. މައުލޫމާތު ދޭ މީހާއަށް ނޭނގި ރެކޯޑް ކުރާނީ އެމީހާގެ ފަރާތުން ހޯދަން ބޭނުންވާ މައުލޫމާތަކީ މުޖްތަމައަށް ކޮންމެހެން އެނގެން ޖެހޭ މައުލޫމާތަކަށްވެފައި އެކަން ސިއްރުކޮށްގެން ނޫނީ އެމައުލޫމާތެއް ހޯދެންނެތް ހާލަތެއްގައި އެކަންޏެވެ.\n20. ނޫސްވެރިއަކަށްވީތީ ލިބިފައިވާ ޚާއްޞަ އިމްތިޔާޒުތަކާއި އިޚްތިޔާރުތަކާއި ފުރުސަތުތަކުގެ ފައިދާ ނާޖައިޒު ގޮތުގައި ބޭނުން ކޮށްގެން ނުވާނެއެވެ.


The President's Office - Bangladesh sarukaarun Raajjeah kandaalhuhvaafaa hunnavaa safeeru Raeesuljumhooriyyage Naibuge arihah ihthiraamuge ziyaaratheh kurahvaifi\nބަންގްލަދޭޝް ސަރުކާރުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު، ރައީސުލްޖުމްހޫރިއްޔާގެ ނައިބުގެ އަރިހަށް އިޙްތިރާމްގެ ޒިޔާރަތެއް ކުރެއްވުން\nބަންގްލަދޭޝް ސަރުކާރުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު، ރައީސުލްޖުމްހޫރިއްޔާގެ ނައިބުގެ އަރިހަށް އިޙްތިރާމްގެ ޒިޔާރަތެއް ކުރައްވައިފި\n11 ސެޕްޓެންބަރު 2017، ރިފަރެންސް: 2017-266\nބަންގްލަދޭޝް ސަރުކާރުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ހިޒް އެކްސެލަންސީ ރިއަރ އެޑްމިރަލް އަޚްތަރު ޙަބީބު، ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދުގެ އަރިހަށް މިއަދު އިޙްތިރާމްގެ ޒިޔާރަތެއް ކުރައްވައިފިއެވެ. މި ބައްދަލުކުރެއްވުން އޮތީ، މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމިއަދުގެ ބައްދަލުކުރެއްވުމުގައި، ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި، ބަންގްލަދޭޝްގެ ފަރާތުން ރާއްޖޭގެ އިޤްތިޞާދީ އަދި އިޖުތިމާޢީ ތަރައްޤީއަށް ވެދެއްވާ އެހީތެރިކަމަށް ޝުކުރުއަދާކުރެއްވިއެވެ. އަދި އެމަނިކުފާނުގެ ވާހަކަފުޅުގައި، ރާއްޖެއާއި ބަންގްލަދޭޝާ ދެމެދުގައިވާ ޚާރިޖީ ގުޅުމަށް 39 އަހަރު މިއަހަރު ފުރޭތީއާއެކު އެކަން ފާހަގަކުރައްވާ، ކުރިއަށްއޮތް ތަނުގައިވެސް މި ގުޅުން އިތުރަށް ބަދަހިވެގެންދާނެކަމަށް އުއްމީދުކުރައްވާކަމުގައި ވިދާޅުވިއެވެ.\nބަންގްލަދޭޝްގެ ސަފީރުގެ ވާހަކަފުޅުގައި އެމަނިކުފާނަށް ކީ ހޫނު މަރުޚަބާއަށް ޝުކުރުއަދާކުރައްވާކަމަށާއި، ބަންގްލަދޭޝްގެ ބޮޑުވަޒީރުގެ ހެޔޮއެދުންތައް އަރިސްކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބާއި، ބަންގްލަދޭޝްގެ ސަފީރު ވަނީ ދެޤައުމުގެ ދެމެދުގައިވާ ގުޅުން ޚާއްޞަކޮށް ވިޔަފާރީގެ ދާއިރާއިން އިތުރަށް ބަދަހިކުރެއްވުމާއި ގުޅޭގޮތުން މަޝްވަރާކުރައްވާފައެވެ.\nރައީސުލްޖުމްހޫރިއްޔާގެ ނައިބުގެ އަރިހުގައި، ރައީސުލްޖުމްހޫރިއްޔާގެ އޮފީހުގެ މިނިސްޓަރ އޮފް ސްޓޭޓް ފޮރ ފޮރިން ރިލޭޝަންސް މުޙައްމަދު ނަޞީރާއި، މިނިސްޓްރީ އޮފް ފޮރިން އެފެއާޒްގެ ސެކްރެޓަރީ، ބައިލެޓަރަލް އަލްފާޟިލް އަޙްމަދު ޚަލީލް ބައިވެރިވެވަޑައިގެންނެވިއެވެ.


Beyruge Yacht Eh Haalugai Jehigen Male Ge Falhu Thereygai! - Vaguthu\nހާލުގައި ޖެހިގެން މާލޭގެ ފަޅުތެރެއަށް ވަން ޔޮޓު\nރާއްޖެއިން ބޭރުގެ ޔޮޓެއް ހާލުގައި ޖެހިގެން އައިސް، މާލޭގެ ފަޅު ތެރެއަށް ވަން މައްސަލައެއް ފެންމަތިވެއްޖެއެވެ.\nފުލުހުންގެ މިީޑިއާ އޮފިޝަލް ވިދާޅުވީ، އެ ޔޮޓް ވަދެފައި ވަނީ ނަސަންދުރާ އާ ދިމާލު ފަޅުތެރެއަށް ކަމަށެވެ. އަދި އެކަމުގެ މައުލޫމާތު ފުލުހުންނަށް ލިބިފައި ވަނީ މިއަދު ހަވީރު 17:00 ހާއިރު ކަމަށް އޮފިޝަލް ވިދާޅުވިއެވެ.\nއޮފިޝަލް ވިދާޅުވީ، މި މައްސަލައާ ގުޅިގެން ބަލަން ޖެހޭ ކަންކަން ބަލަމުން އަންނަ ކަމަށެވެ.\nއަދި ފުލުހުންނާއި އެމައުލޫމާތު ހިއްސާ ކޮށްފައި ވަނީ އެމްއެންޑީއެފް އިން ކަމަށް ފުލުހުން ވިދާޅުވިއެވެ.\nއާއްމުކޮށް މިފަދަ ހާލަތެއް މެދުވެރިވެގެން އެހީއަށް އެދޭ މީހުން އަންނަނީ ރަސްމީކޮށް އެކަން ކަމާއި ގުޅުން ހުރި އިދާރާތަކަށް އެންގުމަށް ފަހުއެވެ.\nމީގެ ކުރިން މި ސަރަހައްދަށް ބޮޑެތި ޔޮޓް ފަހަރުތަކާއި، ސަފާރީތަކާއި، އަދި ފަތުރުވެރިންނާއެކު ބޮޑެތި އުޅަނދުތައް ބަނދަރު ކުރެއެވެ. އެހެން ނަމަވެސް ކޮވިޑް-19 އާ ގުޅިގެން އެކަން ވަނީ ހުއްޓުމަކަށް އައިސްފައެވެ.\nޖޫން 22, 2021 19:25\nހާލުގަ ޖެހިފަ ވާނަމަ އެހީވާން ޖެހެ އެވެ. ކޯސްޓް އަށް ނޭނގިމާލޭ ފަޅު ތެރެއަށް ބޭރުގެ ޔޮޓަކަށް ވަދެވުނުމައްސަލަތަހުގީގު ކުރަން ޖެހެ އެވެ.\nޖޫން 22, 2021 21:00\nއަސްތާ އެއްކަލަ ރާޑަރުތައް ކޮބާ؟ ވެރި ރަށް މާލޭ ބަނދަރަށް ވަދެ ނަގިލި އެޅީމަ ރާޑަރަށް މި އެރީ. އެހެންވީމަ ކިހާ އުޅަނދެއް ވަދެފަ ނިކުމެގެން ގޮސްފަ ހުންނާނެ ރޭކާ ނުލާ. މަސްތުވާ ތަކެތި މަދުނުވަނީ މި ގޮތަށް ބޯޑަރު ބަލަހައްޓާތީ ކަން އެނބަ އެނގޭ މިހާރު ރައްޔިތުންނަށް.


SunOnline: Dhaurun beyrun Majlis ge Jalsaa eh baavai dhinumah MDP in edhijje\nދައުރުން ބޭރުން މަޖިލީހުގެ ޖަލްސާއެއް ބާއްވައި ދިނުމަށް އެމްޑީޕީއިން އެދިއްޖެ\nމުހައްމަދު މުޒައްޔިން ނާޒިމް 11 Sep 2019, 13:54\nމަޖިލީހުގެ ޖަލްސާއެއްގެ ތެރެއިން --\nދައުރުން ބޭރުން ރައްޔިތުން މަޖިލީހުގެ ޖަލްސާއެއް ބާއްވައި ދިނުމަށް ވެރިކަން ކުރާ އެމްޑީޕީގެ ފަރާތުން މިއަދު މަޖިލީހުގެ އިދާރާގައި އެދިއްޖެ އެވެ.\nމި މަހުގެ ފަސް ވަނަ ދުވަހުން ފެށިގެން އެއް މަސްދުވަހުގެ ޗުއްޓީއަކަށް މަޖިލިސް ވަނީ ގޮސްފަ އެވެ.\nވެރިކަން ކުރާ މައި ޕާޓީ، އެމްޑީޕީގެ ޕާލިމަންޓަރީ ގުރޫޕުގެ މެޖޭރިޓީ ލީޑަރު އަދި އެމްޑީޕީގެ ޕީޖީ ލީޑަރު މެދުހެންވޭރު ދާއިރާގެ މެންބަރު އަލީ އާޒިމް މިއަދު ވިދާޅުވީ، ދައުރުން ބޭރުން ޖަލްސާއެއް ބާއްވައި ދިނުމަށް ރައްޔިތުން މަޖިލީހުގެ ގަވާއިދުގެ 45 ވަނަ މާއްދާގެ ދަށުން އެމްޑީޕީގެ ފަރާތުން މިހާރު މަޖިލީހުގައި އެދިފައިވާނެ ކަމަށެވެ.\nމަޖިލީހުގެ ގަވައިދުގައިވާ ގޮތުން، ދައުރުން ބޭރުން ޖަލްސާއެއް ބާއްވަން މަޖިލީހުގެ ތިން ބައިކުޅަ އެއްބައި މެމްބަރުން ސަބަބު ބަޔާންކޮށް، ސޮއިކޮށް ރައްޔިތުންގެ މަޖިލީހަށް ހުށަހަޅައިފިނަމަ، އެ ހުށަހެޅުން ހުށަހަޅާތާ 14 ދުވަހުގެ ތެރޭގައި ޖަލްސާއެއް ބާއްވަން ވާނެ އެވެ.\nދައުރުން ބޭރުން ޖަލްސާއެއް ބޭއްވުމަށް އެދިފައިފާކަމަށް އާޒިމް ވިދާޅުވި ނަމަވެސް، ޖަލްސާއެއް ބޭއްވުމަށް އެދުނު ސަބަބު އާޒިމް ހާމައެެއް ނުކުރައްވަ އެވެ. މިކަމާ ގުޅޭ އިތުރު ތަފްސީލު ހޯދުމަށް އާޒިމް އަށް ގުޅުމުން ފޯނަށް ޖަވާބު ނުދެއްވާތީ، އިތުރު ތަފްސީލެއް ނުލިބެވެ.\nމިދިޔަ ހޯމަ ދުވަހު ރައީސް އިބްރާޙިމް މުހައްމަދު ސޯލިހް ވިދާޅުވީ، ޓެރެރިޒަމް ފަދަ ބޮޑެތި ކުށްތަކާއި ނުރައްކާތެރި ކުށްވެރިންގެ ކުރާ ކުށްތައް ހުއްޓުވުމަށް ޖިނާއީ އިޖުރާތުގެ ގާނޫނާއި ޓެރިޒަމްގެ ގާނޫނަށް ވީހާވެސް އަވަހަކަށް ބަދަލު ގެންނަން ޖެހޭ ކަމަށެވެ.\nބެލެވޭ ގޮތުގައި، ދައުރުން ބޭރުން ޖަލްސާއަށް ބާއްވަން އެމްޑީޕީން އެދިފައިވަނީ، އެ ދެ ގާނޫނަށް އިސްލާހު ގެނައުމަށްޓަކަ އެވެ.\nރައީސް ސޯލިހް ވިދާޅުވީ އެ ދެ ގާނޫނަށް ގެންނަން ޖެހޭ އިސްލާހުތައް ޑްރާފްޓްކޮށް ނިންމައި ރައީސް އޮފީހާ ހަމައަށް މިދިޔަ ހޯމަ ދުވަހު އަންނާނެ ކަމަށެވެ. އަދި މަޖިލީހަށް ފޮނުވައިގެން ވީހާވެސް އަވަހަށް ގާނޫނަށް ގެންނަން ޖެހޭ ބަދަލުތައް ގެނައުމަށް މަސައްކަތް ކުރަމުން ދާނެ ކަމަށް ރައީސް ސޯލިހް ވިދާޅުވި އެވެ.\nޖިނާއީ އިޖުރާއަތުގެ ގާނޫނު މިހާރުއޮތް ގޮތުން މައްސަލައެއްގައި ތުހުމަތު ކުރެވޭ މީހަކު ހައްޔަރުކޮށް އެ ގާނޫނު ބުނާ މުއްދަތުގެ ތެރޭގައި ދައުވާ ނުކުރެވިއްޖެ ނަމަ ދެން އެމީހާގެ މައްޗަށް އެމައްސަލާގައި ދައުވާއެއް ނުކުރެވޭނެ އެވެ.


Current Gate Akaai 'Cycle' Pen Drive Eh Ufeh'dhi Dhivesseh – adduLIVE\nކަރަންޓު ގޭޓަކާއި 'ސައިކަލު' ޕެން ޑްރައިވެއް އީޖާދުކުރި ދިވެއްސެއް!\n1 Dec 23, 2021, 13:38 މުޙައްމަދު ހިޒްޔަމް\nއިބްރާހިމް، އޭނަ އީޖާދުކުރި ޕެން ޑްރައިވް ހިފައިގެން ގޭގެ ގޭޓު ކައިރި ހުއްޓިލައިގެން\nއައްޑޫ ސިޓީ މީދޫ، ދިރުހަމް، އިމްރާހިމް ނިޒާމަކީ އަވަށުގެ މީހުންގެ ތެރޭގައި ނަން މަޝްހޫރު ޝަޚުސެކެވެ. ކަރަންޓު މަސައްކަތްތައް ކުރުމުގައި ހަރަކާތްތެރިވާ އިބްރާހީމަކީ، މެކޭނިކަލް އަދި އޮޓޮމެޓިކް އެއްޗެހި އީޖާދުކުރަން ޒަމާނުއްސުރެ ލޯބިކުރާ މީހެކެވެ. އަމިއްލަ ދިރިއުޅުން ފަސޭހަ ކުރުމަށެވެ. އަދި ލިބިފައިވާ ހުނަރާއި ޤާބިލިއްޔަތުކަމުގެ ބޭނުން ހިފުމަށެވެ. އިބްރާހިމްގެ ގެއަށް ވަދެލުމުން މިއަދު ފެނިގެން ދިޔައީ އާޝޯހު ކުރުވަނިވި މަންޒަރު ތަކެކެވެ.\nއެންމެ ފުރަތަމަވެސް އެގެއިން ފެނުނީ ކަރަންޓު ގޭޓެކެވެ. މި ގޭޓަކީ އިބްރާހިމް އަމިއްލައަށް ހެދި ގޭޓެކެވެ. އެ ގޭޓު އުފެއްދުމަށް ބޭނުންވާ ހުރިހާ ސާމާނެއް އަމިއްލައަށް ހޯދައި، އަމިއްލަ މަސައްކަތުން ތައްޔާރުކުރި "އިލެކްޓްރޯނިކް އޮޓޮމެޓިކް" ގޭޓެކެވެ. ދިވެހިންވެސް މިފަހުން ކަރަންޓު ގޭޓު ބޭނުންކުރަން ފެށީ ޒަމާނާ އެއްގޮތް ވުމަށެވެ. އިބްރާހިމްވެސް ބޭނުންވީ އެފަދަ ގޮތެކެވެ. ނަމަވެސް ބޭރުން ނުވަތަ މާލެއިން އޯޑަރުކޮށްގެން ބޮޑު އަގުގައި ގެނެސް ގޭޓު ހަރުކުރުމުގެ ބަދަލުގައި އިބްރާހިިމް ބޭނުންވީ އަމިއްލައަށް އެ ގޭޓޫ އުފެއްދުމަށެވެ.\nއިބްރާހިމް އަމިއްލައަށް އުފެއްދި ކަރަންޓު ގޭޓެއް\nއިބްރާހިމް އުފެއްދި ގޭޓު ބޭނުންކުރެވޭ2ގޮތެއް ހުރެއެވެ. އެއް ގޮތަކީ ގޭތެރޭގައި ހުންނަ ބޯޑަކުންނެވެ. އަނެއް ގޮތަކީ ރިމޯޓަކުންނެވެ. އެ ބޯޑުން ގޭޓުގެ ހުރިހާ ކަމެއް ކޮންޓްރޯލް ކުރެވެއެވެ. ގޭޓު ހުޅުވުމާއި، ގޭޓު ލެއްޕުމާއި، ވަކި ވަރަކަށް ގޭޓު ހުޅުވާފައި ބެހެއްޓުން ފަދަ ކަންކަން ކުރެވެއެވެ. މީގެއިތުރުން، އޭގައި ހުރި ސްވިޗެއް ބޭނުންކޮށްގެން ރިމޯޓުން ގޭޓު ކޮންޓްރޯލް ކުރެވޭ ގޮތަކަށް އެ ބަދަލުކޮށްލެވެއެވެ. އިބްރާހިމް ބުނި ގޮތުގައި، ގޭޓު ބޭނުންކުރެވޭނީ ފަހަރަކު އެއްޗަކުންނެވެ. ރިމޯޓުން ބޭނުންކުރާނަމަ، ގޭތެރޭގައި ހުރި ބޯޑަކުން ބޭނުން ނުކުރެވޭނެއެވެ. އަދި ގޭތެރޭގައި ހުރި ބޯޑުން ބޭނުންކުރާނަމަ، ރިމޯޓަކުން ބޭނުމެއް ނުކުރެވޭނެއެވެ.\nއިބްރާހިމް އުފެއްދި ކަރަންޓު ގޭޓުގެ މެއިން ބޯޑު\nގޭޓު ކޮންޓްރޯލްކުރާ ބޯޑުގައި ހަރުކޮށްފައު ހުރި ލޭބަލްތަކުގައި ލިޔެފައި ހުރީ އައްޑޫ ބަހުންނެވެ. ކަންކަން އިންޖިނިއަރު ކުރުމުގައި އުހަށް ދިޔަޔަސް، އިބްރާހިމް އޭނަގެ ބަހުގެ ހައްގުގައިވެސް އުޅޭކަން މިކަމުން ދޭހަވެއެވެ. އެ ބޯޑު އެންމެ ވައްތަރީ ލިފްޓެއްގައި ހުންނަ ބަޓަންތަކާއެވެ. ނަމަވެސް މީގެ ތަފާތަކީ، މި ހުރިހާ "ކޮމްޕޮނެންޓް"ތައް އެކައްޗަކަށް ހަދައި، އަމިއްލައަށް މިފަދަ އީޖާދެއް ކުރުމުގެ ހިތްވަރު އިބްރާހިމްގެ ކިބައިގައި ހުރުމެވެ.\nމި ގޭޓު ތައްޔާރުކުރުމަށް އިބްރާހިމް ވަނީ އަމިއްލައަށް ބޮޑު ޚަރަދެއް ކޮށްފައެވެ. ގާތްގަނޑަކަށް 7000 ރުފިޔާ އާ ގާތްކުރާ މިންވަރަކަށް އިބްރާހިމް ވަނީ އެ ގޭޓުގެ ބައިތައް ހަމަކުރަން ހޭދަކޮށްފައެވެ. އިބްރާހިމް ބުނި ގޮތުގައި، ގޭޓު އުފެއްދުމަށް ބޭނުންވާ ބައިތައް ލިބުން ލަސްވުމުގެ ސަބަބުން ގޭޓު ނިންމަން ކުޑަ ދުވަސްކޮޅެއް ނެގިއެވެ.\nމި ގޭޓު ތައްޔާރުކުރެވުނީ ގާތްގަނޑަކަށް 7000 ރުފިޔާއަށް. ބައެއް ކޮމްޕޮނެންޓްތައް މާލެއިން ގެނައުން ލަސްވުމުން ގޭޓު ނިންމަން ކުޑަ ދުވަސްކޮޅެއް ނެގި؛ އިބްރާހިމް ބުންޏެވެ.\nއިބްރާހިމް އުފެއްދި ދެވަނައަށް އެންމެ ތަފާތު އީޖާދަކީ ސައިކަލު ޕެން ޑްރަައިވް އެވެ. މި ޕެން ޑްރައިވަކީ ސައިކަލު ތަޅުގަނޑި ގޮތަށް ބޭނުންކުރެވޭ އެއްޗެކެވެ. ޕެން ޑްރައިވް ސައިކަލަށް ލައްވާލުމުން ސައިކަލު ސްޓާޓް ކުރެވޭނެއެވެ. ސައިކަލު ނިއްވާލަން ބޭނުންނަމަ، ސައިކަލު ހަރު ޖައްސާލުމުން ނިވޭނެއެވެ. އިބްރާހިމް ބުނާ ގޮތުގައި ޕެން ޑްރައިވް ނައްޓާލިޔަސް ސައިކަލު ނުނިއްވޭނެއެވެ. އެހެންކަމުން ދުއްވުމުގެ ތެރޭގައި އެ ޕެން ޑްރައިވް ވެއްޓި، ގެއްލުމުގެ ފުރުސަތު ކުޑަވާނެއެވެ.\nއިބްރާހިމް އީޖާދުކުރި "ސައިކަލް ޕެން ޑްރައިވް"\nމި ޕެން ޑްރައިވް އަސްލު އުފެއްދީ، ސައިކަލުގެ ތަޅު ހަލާކުވެފައި ހުރުމުން ކޮންމެ މީހަކަށްވެސް އެ ބޭނުންކުރެވޭތީ. ބައު ސައިކަލެއްގައި އައު ތަޅެއް ލެއްވުމުގެ ބޭނުމެއް އަޅުގަނޑަކަށް ނުފެނުނު؛ އިބްރާހިމް ކިޔައިދިނެވެ.\nމީގެއިތުރުން އިބްރާހިމް ބުނީ، އައު ތަޅެއް ގަންނަން އެތައް ހާސް ރުފިޔާއެއް ހޭދަވާއިރު، އޭނަ އެ ޕެން ޑްރައިވް އީޖާދުކުރީ މަދު ރުފިޔާ ކޮޅަކަށް ކަމަށެވެ.\nއިބްރާހިމް އުފެއްދި ސައިކަލް ޕެން ޑްރައިވް ބޭނުންކުރަނީ\nމި ޕެން ޑްރައިވް އުފެއްދުމަށް ހޭދަވީ 600 ވަރަކަށް ރުފިޔާ؛ އިބްރާހިމް ބުންޏެވެ.\nއިބްރާހީމަކީ ހަމައެކަނި ކަރަންޓާ ގުޅުންހުރި ކަންކަން ކުރާ މީހެއް ނޫނެވެ. އޭނައަކީ، އަމިއްލައަށް ޑިޒައިން ކުރާ މީހަކެވެ. އޭނަގެ ގެއަށް ބަލައިލުމުން ފެންނާނީ އޭނަގެ އަމިއްލަ މަސައްކަތެވެ. ވަށާފާރުގެ ޑިޒައިނާއި، ގޭގެ ސީލީނުގެ ޑިޒައިންވެސް ކުރީ އޭނަ އަމިއްލައަށެވެ. ގޭތެރޭގެ މިފަދަ މަސައްކަތްތައް ކުރުމަކީ އިބްރާހިމް ނުހަނު ކުރަން ހިތްވާ ކަމެކެވެ.\nއިބްރާހިމް އަމިއްލައަށް ޑިޒައިންކުރި އޭނަގެ ގޭގެ ފާރު\nއިބްރާހީމުގެ މި މަސައްކަތްތަކަށް މާކެޓެއް ލިބިއްޖެނަމަ، އޭނަގެ ވިސްނުން ހުރީ މިކަން ފުޅާކުރުމަށެވެ. އެގޮތުން މިހާރުވެސް ހަމަ އެފަދަ އިތުރު ގޭޓެއް ތައްޔާރުކުރުމަށް އޭނައަށް ވަނީ އޯޑަރެއް ލިބިފައެވެ. އިބްރާހިމް ދެކޭ ގޮތުގައި މާކެޓެއް އޮވެގެން، ޑިމާންޑް އިތުރުވެއްޖެނަމަ، އޭނައަށް އެތައް ގޮތަކުން ފާއިދާ ކުރާނެއެވެ.\nއިބްރާހިމް އަމިއްލައަށް ޑިޒައިންކުރި ސީލީނެއް\nމިތަނުގައި އަދި މާކެޓެއް ނެތް. ނަމަވެސް ލިބިއްޖެނަމަ، އަޅުގަނޑަށް މިކަން ވަރަށް ރަނގަޅަށް ކުރެވޭނެ؛ އިބްރާހިމް ބުންޏެވެ.\nއައްޑުއަށް އުފަން މިފަދަ ހުނަރުވެރި މީހުންނަކީ ގައުމީ ފެންވަރުގައިވެސް ފާހަގަކޮށްލެވެން ޖެހޭ ބައެކެވެ. އަމިއްލައަށް މިފަދަ އީޖާދުތައް ކޮށްލުމަކީ އާދައިގެ މީހަކަށް ކުރެވޭނެ ކަމެއް ނޫނެވެ. އިބްރާހީމަކީ، ވަކި މަތީ ކޮލިފިކޭޝަނެއް އޮވެގެން މި މަސައްކަތް ކުރަން ފެށި މީހެއް ނޫނެވެ. ނަމަވެސް އަމިއްލައަށް ކަންކަން ދަސްކޮށް، ތިމާގެ ހުނަރު އެހެން މީހުންނަށްވެސް އެނގޭނެހެން އޭނަގެ މަސައްކަތް މިހާރު ދަނީ ބައްޓަންކުރަމުންނެވެ. މިފަދަ މަސައްކަތްތައް ކުރުމަށް ޝައުގުވެރިކަން ހުރި ޒުވާނުންނަށް އޭނަގެ ނަސޭހަތަކީ، ހިތްވަރާއެކު އުނގެނިގަތުމެވެ.\n(އިބްރާހިމް އާ ގުޅޭނެ ނަންބަރު: 7553324)


PHOTO: Fainu School inter-house futsal tournament: Berebedhi vs Varukandhu | Fainu Online\nފައިނު ސްކޫލް އިންޓަރހައުސް ފުޓްސަލް މުބާރާތް: ބެރެބެދި - ވަރުކަނދު\nފައިނު ސްކޫލްގެ ސްޕޯޓްސް ފެސްޓިވަލްގައި ހިމެނޭ، ފުޓްސަލް މުބާރާތާއި ނެޓްބޯޅަ މުބާރާތް މިއަދުވަނީ ފަށާފައެވެ. ފުޓްސަލް މުބާރާތުގައި މިއަދު ބައްދަލުކުރީ ބެރެބެދި ހައުސްއާއި ވަރުކަނދު ހައުސްއެވެ. މި މެޗް7-0ން ކާމިޔާބުކުރީ ބެރެބެދި ހައުސްއެވެ. މި މެޗްގެ މޭން އޮފްދަ މެޗަކީ އައްފާން ބިން އަޙްމަދެވެ. ފައިނު އޮންލައިން ފޮޓޯ: އިސްމާޢީލް ޝަފީޢު\nފައިނު އޮންލައިން ފޮޓޯ: އިސްމާޢީލް ޝަފީޢު


Dhaa Alhaigen Miyaru Hifaa Massalaeh Balanee - Vaguthu\nއަދަދުތައް މައްޗަށް: އިތުރު ފިޔަވަޅެއް ނެތް - 1 ދުވަސް ކުރިން\nދާ އަޅައިގެން މިޔަރު ހިފާ މައްސަލައެއް ބަލަނީ\n2 މަސް ކުރިން ( އޮކްޓޯބަރ 23, 2021 )\nބާރަށުގައި ދާ އަޅައިގެން މިޔަރު ބާނާ މައްސަލައެއް ފުލުހުން ދަނީ ބަލަމުން\nހއ. ބާރާށުގައި ދާ އަޅައިގެން މިޔަރު ހިފާ މައްސަލައެއް ފުލުހުން ބަލަން ފަށައިފިއެވެ.\nފުލުހުންގެ މީޑިއާ އޮފިޝަލް "ވަގުތު"އަށް މިއަދު ވިދާޅުވީ ދާ އަޅައިގެން މިޔަރުގެ މަސްވެރިކަންކުރި މައްސަލައެއް ހުށަހެޅިފައިވާ ކަމަށެވެ.\nއަދި މައްސަލަ ތަހުގީގު ކުރަމުންދާ ކަމަށް ފުލުހުން ވިދާޅުވިއެވެ.\nއެ ރަށު ފަޅުތެރެއިން ދާ އަޅައިގެން މިޔަރު ހިފަން އުޅޭ ފޮޓޯއެއް ޓްވިޓާގައި ވަނީ އާންމުވެފައެވެ. އެމީހާ، މިޔަރު ބާނަމުން އަންނަތާ ގިނަ ދުވަސްތަކެއްވެއްޖެ ކަމަށް އެ ފޮޓޯ ޓްވިޓާއަށް ލީ މީހާ ވަނީ ބުނެފައެވެ.\nއެކަމާ ގުޅޭ ގޮތުން ބާރަށު ކައުންސިލަށް ގުޅާލުމުން ކައުންސިލްގެ މެންބަރަކު ވިދާޅުވީ އެ މައުލޫމާތު ފަހުން ހިއްސާކުރާނެ ކަމަށެވެ. ޓްވިޓާއަށް ފޮޓޯ ލީ މީހާވެސް ފޯނަށް ޖަވާބު ނުދޭތީ އިތުރު ތަފްސީލު ލިބޭގޮތް ވަނީ ނުވެފައެވެ.\nރާއްޖޭގައި މިޔަރުގެ މަސްވެރިކަން ކުރުމަކީ މަނާކޮށްފައިވާ ކަމެެކެވެ. ދާ އަޅައިގެން ހިފުން މަނާ ބާވަތެއް ހިފައިފިނަމަ ފުރަތަމަ ފަހަރަށް 2000 ރުފިޔާއިން ޖޫރިމަނާ ކުރެއެވެ. ތަކުރާރުވާ ކޮންމެ ފަހަރަކު، އޭގެ ކުރިން ކޮށްފައިވާ ޖޫރިމަނާގެ އަދަދަށް -/500 ރުފިޔާ އިތުރަށް ޖޫރިމަނާ ކުރެވޭނެ ކަމަށް މަސްވެރިކަމުގެ އާންމު ގަވާއިދުގައި ވަނީ ބަޔާންކޮށްފައެވެ.\nބާރަށުން، މިޔަރު ހިފާ މައްސަލައެއް ފެންމަތިވެފައިވާއިރު ދާދި ފަހުން އެ ރަށަށް ހިޖުރަކުރި ފްލެމިންގޯއެއް ހިފައި އެ ވިއްކަން އުޅުނު މައްސަލައެއްވެސް ފުލުހުން ދަނީ ބަލަމުންނެވެ.\nގްރެފިޓީތައް އަލުން ކުރަހާ މީހުން ހޯދައި ގާނޫނީ ފިޔަވަޅު އަޅަނީ\nއަލީ ގެންނަން އަމުރުގެ ތަރުޖަމާ ދޭން އެދި ފުލުހުން ފޮނުވި ސިޓީ ކޯޓަށް ލިބިއްޖެ\nއޮކްޓޯބަރ 23, 2021 15:44\nދާ އަޅައިގެން ކިހިނެތްތަ ބާނަނީ\nއޮކްޓޯބަރ 23, 2021 15:56\nތީ އަދި މުޅިދުނިޔެެއަށްވެސް މުޅިން އާ ވައްތަރެއްގެ މަސްވެރިކަމެއް.މީގެ ކުރިން މުޅިންވެސް ދާ އަޅައިގެން މަސް ހިފަނީ.ދާ އަޅައިގެން ނުއެއް ބާނާ\nއޮކްޓޯބަރ 23, 2021 16:00\nނެތެއްނު ސަލާމަތެއް ، މިޔަރުގެ ސަބަބުން ޤައުމުގެ ލޭނާރުކަމަށްވާމަސްވެރިކަމަށް ލިބޭ ގެއްލުން ބަލާ މީހަކު ނޫނީ ތަނެއް އުޅޭތަ ،\nއޮކްޓޯބަރ 23, 2021 17:03\nދިވެހި ރާއްޖޭގާ މިޔަރު މަސވެރިކަން ކުރުން ހުއްދަކުރަންޖެހެއެބަ\nއޮކްޓޯބަރ 23, 2021 17:14\nތިޔަ މިޔަރަކާއި ހުރެ މަސްވެރިންނަށް މަހެއް ދޯނަޔަށް އެރުވޭވަރެއްނުވޭ. ތި ހިމާޔަތް ކޮއްގެން ކީއްކުރަނީ، . އިންޑިއާއަށް އާމްދަނީ ލިބޭ އެއްމެބޮޑު އެއްމަގު މިޔަރު އުރަހަ ވިއްކާއިގެން. އެމީހުންވެސް ނޫޅޭ ތި ހިމާޔަތް ކޮއްގެން..ަ ތި ހުސްކުރަން ވީ ، އިންސާނުން ހިމާޔަތް ނުކުރެވިގެން މިއުޅެނީ.. ތި ނޫން އެހެން ކަަމަކާއި އުޅެބަލަ.\nއޮކްޓޯބަރ 23, 2021 17:34\nމިމައްސަލަ ނުބަލާ މިކަމަށް ރިކޯޑް ފޮތުން ޖާގަ ދޭންވީ….އެއީ ދަލަކުން މަސްބޭނުން އެއީ ވަރަށްވެސްނުކުރެވޭ ކަހަލަ ކަމެއް…..\nއޮކްޓޯބަރ 23, 2021 17:40\nމިޔަރާ ނުކުޅޭ ހޯހޯ ކަމެއް\nމަޑިޔާ ނުކުޅޭ ހޯހޯ ކަމެއް\nދެ ނައީމާ ނުކުޅޭ ހޯހޯ ކަމެއް\nއޮކްޓޯބަރ 23, 2021 20:00\nބަލަ މިހާ ތަދުމަޑު ދުވަސްވަރެއްގައި ﷲ ދެއްވި ރިޒުޤު ކައިގެން ކޮން މައްސަލައެއްތޯ ބަލަނީ، !\nއޮކްޓޯބަރ 24, 2021 21:18\nތިޔައެއްޗިއްސަކީ އިންސާނުންބޭނުންކުރުން ޙރާމްއެއްޗެއްތަ؟ މިޔަރުގެބިރުވެރިކަން އިންތިހާއަށްބޮޑު.\nއަހަރެންގެ ކެނޯއެއްގަ މަސްބާނަންގޮސް މަސްފަތިމޫދުގައޮއްވާ އައިމިޔަރަށް މަސްތައް\nނުދޭންވެގެން ކެނޯއަށް މަސްފަތިލުމުން ފުންމައިގެން އެރީކެނޯއަށް. ކިރިޔާ އޭނަ ސަލާމަތްވީ. ބިރުވެރިކަމެއްނޫންތަ؟


Hangandu omaan koh behettumaah rangalhu kaanaa - Hali News\nހަންގަނޑު އޮމާންކޮށް ރީތިކޮށް ބެހެއްޓުމަށް ރަނގަޅު ކާނާ\n31 March 2021, 15:41\nހަމުގައި ހުންނަ ކުދި ބިހިތައް ފިލުވުމަކީ ބައެއް މީހުނަށް އުނދަގޫކަމެކެވެ. ކިތަންމެ ކްރީމްތަކާއި ސައިބޯންޏެއް އުނގުޅިޔަސް މި ބިހިތައް ފިލައިގެން ނުގޮސް ހުރެއެވެ. އެހެންކަމުން މޫނު ސާފު ކުރުމުގެ އިތުރަށް ހަންގަނޑަށް ފައިދާހުރި ކާނާ ކެއުމަކީ ވަރަށް މުހިއްމުކަމެކެވެ. އެހެންމަވެސް ގިނައިން ލޮނާއި ހަކުރު އަދި ފެޓް ހުންނަ ކާނާ ކެއުމުން ހަންގަޑު ސާފުވުމުގެ ބަދަލުގައި ބިހިވެސް އިތުރުވާނެއެވެ.\nތިރީގައި މިވަނީ ހަންގަޑު ރީތި ކޮށް ސާފުކޮށް ބަހައްޓައިދޭ ބައެއް ކާނާއެވެ.\nމަހަކީ ހަށިގަނޑަށް އެތައް ފައިދާތަކެއް ލިބޭ އެއްޗެއްކަން އެންމެނަށް ވެސް އެނގެއެވެ. މަހުގައި ހިމެނޭ "އޮމެގާ3" (ބޮޑުމަހުތެޔޮ) އަކީ ހަށިގަނޑަށް ވަރަށް ފައިދާހުރި މާއްދާއެކެވެ. މީގެ ސަބަބުން ހަންގަޑުގެ ދިފާއީބާރު ވަރުގަދަވެ، ހަމުގެ އެކި އެކި ބަލިތަކަށް އަވަސް ފަރުވާއެއް ލިބެއެވެ. އަދި ހަންގަނޑު ރީތި ކޮށްދީ އޮމާން ކޮށްދެއެވެ. މީގެ އިތުރަށް މަހަކީ އިސްތަށިގަނޑަށްވެސް ފައިދާހުރި ކާނާއެކެވެ. މިގޮތުން އިސްތަށުގަނޑު މަޑުކޮށްދީ ވިދުން ރީތި ކޮށްދެއެވެ.\nލުނބޯ އަކީ ހަމަށް ވަރަށްގިނަ ފައިދާތަކެއް ކުރާ ކާނާގެ ބާވަތެކެވެ. އަދި ގެއިން އަބަދުވެސް ލިބެން ހުންނަ ބާވަތެކެވެ. ލުނބޯގައި އެކުލެވޭ ވިޓަމިންސީ އަކީ ހަމަ އެކަނި ހަށިގަނޑުގެ ދިފާއީ ބާރު ވަރުގަދަ ކޮށްދޭ އެއްޗެއް ނޫނެވެ. މީގެ އިތުރަށް ހަމަށްވެސް ހައިރާންވާފަދަ ފައިދާތަކެއް ލުނބޮއިން ލިބެއެވެ. މިގޮތުން ހަމުގެ ޕީ އެޗް ލެވެލް ހިފަހައްޓައިދެއެވެ. އޭގެ ސަބަބުން ހަންގަނޑުތަފާތު ބަލިތަކުން ދިފާއު ކުރުމަށް ހުރަހަކަށް ވެއެވެ. އަދި ހަންގަޑު ތާޒާކޮށްދީ ސާފުކޮށްދެއެވެ. އެހެންކަމުންދުވާލަކު ލުނބޯ އަޅައިގެން ފެންތައްޓެއް ބޫލުމުންވެސް ހަމަށް ފައިދާ ކުރާނެއެވެ.\nރީނދުލަކީ ބަދިގޭގައި ކާއެއްޗިހި ހެދުމަށް ބޭނުންކުރާ އެއްޗެއްނަމަވެސް ހަންގަނޑު ރީތި ކޮށްދިނުމުގައިވެސް މުހިއްމު ދައުރެއް އަދާކުރެއެވެ. އެގޮތުން ހަންގަނޑު ބެކްޓީރިއާއިން ސަލާމަތް ކޮށްދިނުމާއި އެކު ހަމުގެ ކުލަ އަލިކޮށްދެއެވެ. މިގޮތުން ކާތަކެތި ތައްޔާރު ކުރާއިރު ރީނދޫ ލުމުގެ އިތުރަށް ލުނބޮޔާއި މާމުޔާއި އެކު މޫނުގައި ރީނދޫ އުނގުޅުމުން ހަންގަޑު ސާފު ކޮށްދީ އޮމާން ކޮށްދިނުމުގެ އިތުރަށް ކުލަ އަލިކޮށްދެއެވެ.\nއެވާކާޑޯ އިން ސަޓަނި ހަދައިގެންނާއީ ހުހަށް ކެއުމާއި އަދި ގިރައިގެން ބުއިމުންވެސް ހަންގަނޑަށް ފައިދާވެއެވެ. މިގޮތުން މަރުވެފެފައި ހުންނަ ހަމަށް ދިރުން ލިބެއެވެ. އަދި ހަންގަނޑަށް ތާޒާކަމާއި ރީތި ކަން ގެނެސްދެއެވެ. އަދި މީގެ އިތުރަށް އެވަކާޑޯގައި ހުންނަ ވިޓަމިންސްގެ ސަބަބުން ހަންގަނޑުގައި ތެއްކަން ހިފަހައްޓައިދެއެވެ.\nއިތުރު ލިޔުންތައް ސިއްޙަތާއި ރީތިވުން


(28 ޖެނުއަރީ 2019 އާ ގުޅޭ)\nހިމަފޮދު ވާރޭގެ ތިކިތައް މަންހާގެ އަތުގައި މަޑުމަޑުން ބޮސްދޭންފެށިއެވެ. ދެން މާގިނައިރެއްނުވެ ވާރޭ ބޯކޮއްލަފާނެހެން ހީވުމާއިއެކު މަންހާ އޭނަގެ ކޮޓަރިއަށްވަނެވެ. އޭރުވެސް އެއްވަރަކަށް ވައިރޯޅިތަށް ދޮރުފޮތިތަކާއި އެކު ނަށަމުންގެންދެއެވެ.\nފާހާނާއިން ފެންވަރާލައިގެން ނުކުތް ވިޝާލްއަށް ބޯކޮށްވެހެންފެށި ވާރޭގެ އަޑުކޮންމެވެސް ވަރަކަށް އިވުނެވެ. އޭނަ އަވަސް އަވަހަށް ބިއްލޫރި ދޮރުދެފަރާތަށް ކަހާލިއެވެ. އެހިނދު ވައިރޯޅި އާއިއެކު ދޮރުފޮތިތައް އެއްވެސް ހިފެހެއްޓުމެއްނެތި ނަށައިގަތްއިރު ހީވީ ބަންދުވެފައިވާ ކޮއްޓަކުން ދޫންޏެއް ނެރިދޫކޮއްލީހެންނެވެ. މިނިވަންކަމާއިއެކު ޖެހެމުންދިޔަ ވައިރޯޅިއަށް ބަނޑި ބަނޑި ލައްވަމުންދިޔައިރު ވާރޭތިކީގެ އަޑުތަކުން ފަޒާގައި ހީވަނީ މިއުޒިކެއް ކުޅޭހެންނެވެ. ވިޝާލް ދޮރުން ބޭރަށް ބެލްކަންޏަށް ކުޑަކޮށް ނުކުމެލިއެވެ. އެކަމަކު ވެހެމުންދިޔަ ވާރޭ ވަޔާއިއެކު ބެލްކަނީގެ ބޮޑުބަޔަކަށް ވިއްސަމުންދާތީ ބެލްކަންޏާ ގާތްވާކަށް ވިޝާލްއަކަށް ނުކެރުނެވެ. އެހެންނަމަވެސް އެހިތްގައިމު ކަމުގެ ތެރެއަށް ގެއްލިހުރެ އެކަމުގެ އުފާ ލިބިގަންނަމުން ދިޔަ ވިޝާލްގެ ހިތުން ކުއްލިއަކަށް އެހެންޏާ ނުޖަހާކަހަލަ ވިންދެއް ޖަހާލީ ކަންފަތުގައި ޖެހުނު އަޑަކުންނެވެ. އަވަހަށް މޭގައި ހިތްއިންނަ ދިމާލުގައި އަތްއަޅާލެވުނެވެ. ހައިރާންވިއެވެ. އެއީ ކޮންފަދަ ޖާދުވީ އަޑެއްހެއްޔެވެ. ތިންކޮޓަރި ޖެހިޖެހިގެން ހުރިއިރު ކޮންމެ ކޮޓަރިއަކުންވެސް ނުކުމެވެން އިނީ ހަމަ އެއްބެލްކަންޏަކަށެވެ. ވިޝާލް އަޑު އަންނަ ދިމާލަށް ބަލާލިއެވެ. އެޖާދުވީ އަޑު އަންނަނީ އޭނަގެ ކޮޓަރި އާއި އެއްކޮޓަރި ދޫކޮއްހުރި ކޮޓަރިންނެވެ. ވިޝާލްއަށް މަޑުމަޑުން އެދިމާލަށް ދެވެން ފެށުނެވެ.\n"ބޭނުންވަނީ ޔާރާ، ލޯބިން ބަލާލީމާ،\nހީވޭ އިނގޭ ގާތަށް މަގޭ، އާދޭ ކަލާ......\nހާދަފަރި ހިނިތުންވަނީ، މޭގައޮވެގެން ހިތްރޮނިއްޏޭ،\nހާދަ ކައިރީގާ ހުރީމޭ، ލޯބިވާވަރު ނޭގެނީހޭ......\nލޯބިން މިރޭ އާދޭ، ބޭނުންވަނީ އާދޭ،\nހީވޭ އިނގޭ ގާތަށްމަގޭ، އާދޭ ކަލާ.....\nބޭނުންވަނީ ޔާރާ، ލޯބިން ބަލާލީމާ،\nހީވޭ އިނގޭ ގާތަށް މަގޭ، އާދޭ ކަލާ....."\nވިޝާލް އެ ކޮޓަރިއާ ކައިރިވަމުން ދިޔަވަރަކަށް ކޮޓަރީގެ ދޮރުފޮތިތަށް ވަޔާއިއެކު ވިހުރެވެމުންދިޔަތަން ފެނުނެއެވެ. ކަހާލާފައިހުރި ބިއްލޫރި ދޮރުގެ އެއްފަރާތެއްގައި ވިޝާލް ލެނގިލިއެވެ. އެއަންހެން ކުއްޖާއަށް ލިބިފައިއެވަނީ ކޮންފަދަ އަޑެއްހެއްޔެވެ. ވެހެމުންދިޔަ ވާރޭވެސް ހީވަނީ އެއަންހެން ކުއްޖާ ކިޔަމުންދިޔަ ލަވަޔާއި އެއްވަރަށް މިއުޒިކު ކުޅެމުންދިޔަހެންނެވެ. ވައިރޯޅި އާއިއެކު ހިއްލިލާ ދޮރުފޮތިތައްވެސް ހީވަނީ އެއަޑައި ލަވައިގެ ހަމަތަކާއި އެއްވަރަށް ބަނޑި ބަނޑި ލައްވަމުން ދާހެންނެވެ. ވިޝާލްއަށް އޭނަގެ ދަތްދޮޅީގައި އަތް ހާކާލެވުނެވެ. އަދި އަމިއްލައަށް ރަކިގޮތަކަށް ހިނިތުންވެލިއެވެ.\n"މަންހާ....." ވިޝާލްއަށް މަންހާގެ ނަން ކިޔާލެވުނެވެ.\nވިޝާލްއަށް ދެލޯމަރާލެވުނީ މަންހާގެ ރީތި ޖާދޫއެއްފަދަ އަޑުން ކިޔަމުންދިޔަ ލަވައިގެ ތެރެއަށް އޭނަގެ މުޅި ހަށިގަނޑުވެސް ދޫކޮއްލަން ބޭނުންވީތީއެވެ. ހިތުގެ އެންމެ ހިމަނާރާވެސް އެއަޑު ކުޅެލައިފިއެވެ. އަދި ކިޔަމުން ދިޔަ ލަވައިގެ ބަސްތައް ރައްދުކުރަމުން އެދަނީ ކާކައްބާއޭ ވިޝާލް ހިތަށް އަރަމުންދިޔައެވެ. އެތުންފަތަށް ހިނިތުންވުމެއް ވެރިކުރުވީ މެރިފައިވާ ދެލޮލުން މަންހާގެ ސޫރަ ފެނުނީމައެވެ. ދޮރުމަތީގައި އޭނައަށް ބަލަހައްޓައިގެން ހުރިގޮތް ސިފަކުރެވިގެން ދިއުމުންނެވެ. މެންދަމުގެ ހަމަހިމޭން ވަގުތެއްގައި ވިޝާލް މިގޮތަށް އަންހެން ކުއްޖެއްގެ އަޑުގެ ފަހަތުން ނުދެއެވެ. އެކަމަކު މަންހާގެ އަޑުއިވުމާއިއެކު އެދިމާލަށް ދެވުނީ އެއްވެސް އިޙްތިޔާރަކާއިނުލައެވެ. ދޮރުގައި ލެނގިލައިގެން ހުރި ވިޝާލް ހިޔާލުތަކުގެ ތެރެއަށް ވަންނަމުން ގޮސް ދޮރުގައި ހިފާލެވުމާއިއެކު އޭނަގެ އަތުގައި އަޅާފައި އޮތް ޗޭނުކޮޅު ބިއްލޫރިގަނޑުގައި ޖެހުނު އަޑުއިވިގެންދިޔައެވެ. އެވަގުތު އެކޮޓަރީގައި ހުރި މަންހާ ސިއްސައިގެން ގޮސް ލަވަކިޔުން ހުއްޓާލިއެވެ. ހަމަ އެއާއެކު ވިޝާލްވެސް ސިއްސައިގެން ގޮސް އޭނަގެ ކޮޓަރި އާއި ދިމާލަށް ދުއްވައިގަނެއްޖެއެވެ.\nތެޅި ތެޅި އޮތް ހިތަކައިގެން ދުވެފައި އައިސް ކޮޓަރިއަށްވަދެ އަވަސް އަވަހަށް ދޮރުފަތް ދަމާލަމުން ލައްޕާ ތަޅުލިއެވެ. އަދި ދޮރުފޮތިތައް ރީތިކުރަން ފެށިއެވެ. ކޮޓަރިތެރެ ނުފެންނާނެކަން ޔަގީން ވުމުން އޭނައަށް ހަމަޖެހުމުގެ ނޭވާއެއް ލެވުނެވެ. އެއާއެކު ހޭން ފެށިއެވެ. އޭނަގެ މޮޔަކަމާއި ހެދިއެވެ. އޭނަގެ އަމިއްލަ ނަފްސު އެހާ ފަސޭހައިން ކޮންޓްރޯލުން ނެއްޓުނީތީވެސްމެއެވެ.\nމަންހާ އަވަސް އަވަހަށް ބޭރު ބަލާލިއެވެ. އެކަކުވެސް ފެންނާކަށް ނެތެވެ. ބެލްކަންޏަށް ބަލަހައްޓައިގެން އޭނަ އިރުކޮޅު ހުއްޓެވެ. މީހެއްގެ ހިލަމެއް ވިކަން އޭނައަށް ޔަގީނެވެ. އެކަމަކު މިހާރު ފެންނަން ނެތީ އޭނަ ކޮންތާކަށް ދިޔައީ ބާއޭ މަންހާގެ ހިތަށް އެރިއެވެ. އަނެއްކާ ވިޝާލް ޖެހިގެން ހުރި ކޮޓަރިތަކުގެ ތެރެއިން ކޮޓަރިއެއްގައި އުޅެނީ ބާއެވެ. އެހެންނަމަވެސް ވިޝާލް އެކޮޓަރިއަކަށް ނާންނާނެއެވެ. މަންހާވެސް އަމިއްލައަށް ހިނިތުންވެލަމުން ކޮޓަރިއަށް ވަނެވެ. ލައިގެން ހުރި އެއްޗެހި ބަދަލުކޮއްލުމަށްފަހު އޭނަވެސް ނިދަން އޮށޯތީއެވެ.\nދެފަރާތަށް ފުރޮޅި ފުރޮޅިވެސް ވިޝާލްއަށް ނިދޭގޮތެއް ނުވިއެވެ. ހަމަ ނިދިޖެހޭ އިރަށް ހީވަނީ އެރީތި އަޑުން ލަވަކިޔާ އަޑު އިވޭހެންނެވެ. އޭރުވެސް ވާރޭ ވެހެމުންދިޔައެވެ. ވައިވެސް ދިޔައީ ބާރުވަމުންނެވެ. އެއަށްވުރެ ވިޝާލްގެ ހިތުގައި އުފެދެން އުޅޭ ތޫފާނުގެ ވައި މާބާރެވެ. އަދިވެސް އެއަޑު އަހާލަން އޭނަ ބޭނުންވަނީއެވެ. ކިތަންމެ ވަރަކަށް އަޑުއިވުނަސް އެއަޑުގައި ފޫހިކަމެއް ނުވާނެކަން ވިޝާލްއަށް ގައިމުވެއެވެ. މީގެ ކުރިން ދުވަހަކުވެސް އަންހެން ކުއްޖަކު ލަވައެއް ކީއަޑު އިވިގެން މިވަރެއް ނުވެއެވެ. ވީއިރު މަންހާގެ އަޑުގައި އެވަނީ ކޮންކަހަލަ ހާއްޞަކަމެއްހެއްޔެވެ.\nއެނދުކައިރީގައި ހުރި ސައިޑް ޓޭބަލްގެ މަތީއިން ކުޑަކުޑަ ގަޑި ސޯނާވާން ފެށުމުން މަންހާ ބާލީސް ނަގާ ބޮލުގައިއަޅައި ކަންފަތް ފޮރުވާލަން މަސައްކަތްކުރިއެވެ. ނިދީގެ އަސަރު އެކުލެވިގެންވި ދެލޯ ނުހުޅާވޭތޯ މަންހާ މަސައްކަތްކުރިއެއްކަމަކު އޭނައަށް ތެދުވަން މަޖުބޫރުވިއެވެ. މަޑުމަޑުން ސައިޑް ޓޭބަލް މަތީގައި އިން ލައިޓުޖައްސާލުމާއިއެކު މަންހާ ގަޑީގެ ސޯނާ ނިއްވާލުމަށްފަހު ގަޑި ބަލާލީ އަދިވެސް ޔަގީންކޮއްލާށެވެ. އާއެކެވެ. ފަތިސް ނަމާދުގެ ވަގުތު ޖެހުނީއެވެ. މައިންބަފައިން އޭނައަށް އާދަކޮއްދީފައިވާ އިސްލާމްދީނުގެ ފަރުޟުތަކަށް ފަރުވާކުޑައެއް ނުކުރާނެއެވެ. އެހެނީ މިއަދު އޭނަގެ ހާލު މޮޅަށް ދެނެވޮޑިގެންވަނީ ޢާލަމްތަކުވެރި ރަސްކަލާނގެ ކަމުގައި ވީތީއެވެ.\nއުޅާހަށް ދެމެމުން އެންމެ ކުރިން ފާހާނާއަށް ވަނުމުގެ ކުރިން މަންހާ ދިޔައީ ބެލްކަންޏަށް ނުކުންނަން ހުރި ދޮރާދިމާލަށެވެ. ފަރުދާކުޑަކޮށް އެއްފަރާތްކޮއްލަމުން ބޭރު ބަލާލިއެވެ. އޭރުވެސް ބޯކޮށް ވާރޭ ވެހެމުންދިޔައެވެ. އެމަންޒަރުފެނިފަވެސް މަންހާއަށް ހީވީ އިތުރަށް އެހަށިގަނޑަށް ފިނީގެ އަސަރުކުރިހެންނެވެ. އަވަސް އަވަހަށް މާރބްލްސް ތަޅުމުގައި ފައިގެ އިނގިލިތަކުގެ ކޮޅުޖައްސަމުން މެޔާދިމާލުން އަތްހުރަސްކޮއްލާ ހަޝަމްބަނދެލީ ފިނިން ސަލާމަތްވުމަށެވެ. އޭނަ އަވަހަށް ގޮސް ފާހާނާއަށް ވަދެ ތާފަނާކަން ހުންނަވަރަށް ފެން ހޫނުކޮއްލިއެވެ.\nފަތިސް ނަމާދު ކޮއްލައިގެން މަންހާ އޭނަ ކުރަން ފަށާފައި އަދި ނުނިންމާހުރި މަސައްކަތް ނިންމުމަށް އަވަސްވެގަތެވެ. އެހެންނަމަވެސް ކުޑައިރުއްސުރެ މަންހާގެ ދުވަސް ފެށިގެން ދަނީ ފަތިސްނަމާދަށްފަހު އޭނައަށް މަންމަ ވަސީމާގެ އަތުން ހަދާދޭ ކިރުތަށިންނެވެ. މޫސަ އާއި ނާޒިޔާ ފަދަ ހުލްގު ހެޔޮ އޯގާތެރި ބައެއްގެ ގާތުގައި ހުއްޓަސް މަންހާ އޭނަގެ މައިންބަފައިންގެ މަތިން ހަނދާންވެއެވެ. އޭނައަށް އެކިކަންތައްތަކުގައި އެހީވެދޭ ބޭބެތައްމަތިންވެސް ނުހަނު ހަނދާންވެއެވެ. މަންހާ އެކިހިޔާލުގައި ހުރެ ކޮޓަރިން ނުކުތީ ކާކޮޓަރި އާއި ދިމާލަށް ދިއުމަށެވެ.\n"ކޮއްކޯ، މޯނިންގ......މިލްކް ގްލާސް ބޭނުން" ދިވެހިބަސް ފަސޭހަކަމާއިއެކު ދެނެގަންނަން އެނގުނެއް ކަމަކު އަދިވެސް ދިވެހިބަހުން ވާހަކަދެއްކުމުގައި އައިނީގެ ކޮށިކަމެއް ހުރެއެވެ.\n"ޔެސް ޕްލީސް....އައި ހޭވް އަ ބިގް ޕްރޮޖެކްޓް ޓު ފިނިޝް" މަންހާ ކާމޭޒުދޮށުން ދަމާލި ގޮނޑީގައި އިށިންނަމުން ބުނެލިއެވެ.\nއައިނީ އަވަސްވެގަތީ މަންހާއަށް ކިރުތަށި ހަދާދިނުމަށެވެ. އެވަގުތުކޮޅުގަވެސް އައިނީ އާއި މަންހާ އާއިދެމެދު އެކި ވާހަކަ ދެކެވުނެވެ. އެގޭގައި ގެންގުޅޭ މީހުންނާއި މަންހާއާއި ދެމެދު އޮންނަ ގުޅުން ވަރަށް ރަނގަޅެވެ. އެހެނީ މަންހާއަށް އެގޭތެރެއިން ފެންނަ އެންމެ ރަނގަޅު އެއްސިފައަކީ އެއެވެ. މޫސަމެންގެ ދެމަފިރިންވެސް ގޭގައި ގެންގުޅޭ މީހުންނަށް ކަންތައްކޮއްދޭލެއް ހެޔޮކަމެވެ. އެމީހުންނާއި ދޭތެރޭ ތަފާތުގޮތެއް ނުބެހެއްޓިކަމުގައިވިޔަސް ނީލް އާއި އައިނީ އެމީހުންނީ އެގޭގައި ގެންގުޅޭ މީހުންކަން ހަނދާންނައްތައެއްނުލައެވެ. ގޭގެވެރިންނަށް އިޙްތިރާމް ކުރުއެވެ.\n"އޯ ނޯ.....މާގިނައިރު މިނިދުނީ...." ކުއްލިއަކަށް ފުންމައިގެން ތެދުވެ އެނދުގައި އިށިން ވިޝާލްއަށް ސައިޑް ޓޭބަލްމަތީ އޮތް އޭނަގެ އަތުކުރީ ގަޑި ނަގާ ބަލާލެވުނެވެ. ލޮލުގައި ދެއަތް ހާކާލުމަށްފަހު ތެދުވެގެން ގޮސް ބެލްކަންޏަށްވީ ފަރާތުގެ ދޮރުފޮތި ގަނޑު ކަހާލިއެވެ. އެއާއެކު ކޮޓަރި ތެރެއަށް ފަޑުފަޑު އަލިކަމެއް ވެރިވެގެންދިޔައެވެ. ދޮރުއެއްފަރާތަކަށް ކުޑަކޮށް ކަހާލުމާއިއެކު ފިނިފިނި ވައިރޯޅިތައް ކޮޓަރިތެރެއަށް ވަދެގެން ދިޔައެވެ. ހީވީ ވިޝާލްގެ އެރީތި ފިރިހެންވަންތަ ހަށިގަނޑިގައި ބީހިލުމަށް ކެތްމަދުވެފައިވާހެންނެވެ. ވިޝާލް ތުރުތުރު އަޅާލުމާއިއެކު އަލުން ދޮރުލެއްޕިއެވެ.\nފަޒާގައިވަނީ ތެތްފިނިކަމެވެ. އަދިވެސް ތުނު ތުނިކޮށް ވާރޭ ވެހެމުންދިޔައެވެ. މަންހާ އޭނަގެ ފޮތްތަކާއި ކުރެހުންތަކެއް ލާފައިވާ ތިން ޕޯސްޓަރ ޓިއުބު ކޮނޑުގައި އަޅުވާލައިގެން ގޭގެ ދޮރު ކައިރީ މަޑުކޮއްލައިގެން ހުރީ ނީލް ކުޑަ ހިފައިގެން އަންނަންދެންނެވެ.\n"މަންހާ، ކޮއްކޮ ނިމުނީމަ ކޮންމެވެސް ގުޅައްޗޭ، ނީލް ފޮނުވާނަން ކާރުގަ ޔުނިވަރސިޓީ ކައިރިއަށް، ކުއްލިއަކަށް ހާދަ ވިއްސާރަވެސް ވެއްޖެއޭ ދޯ" ނާޒިޔާ ކަންބޮޑުވުމާއެކު ދޮރުން ބޭރަށް ބޯދިއްކޮއްލަމުން އުޑުމަތި ބަލާލިއެވެ.\n"ލެޓްސް ގޯ" ނީލް ބޭރަށް ނުކުމެ ކުޑަހުޅުވާލަމުން ބުނެލިއެވެ.\nމެންދުރުގެ ކެއުމުގައި މޫސަމެންނާއިއެކު މިއަދު ވިޝާލްވެސް ބައިވެރިވިއެވެ. އެދެމީހުންގެ މޫނުމަތިން އިންތިހާ ދަރަޖައިގެ އުފާވެރިކަން ފެންނަން ހުއްޓެވެ. އެދެމަފިރިންގެ އެކަނިވެރިކަން ފިލާދިޔަފަދައެވެ. ވިޝާލް ކާމޭޒުމަތީ ހުރި ތަފާތު ވައްތަރުގެ އެއްޗެހި އަޅާފައިވާ ތަށިތަކަށް ނަޒަރު ހިންގާލިއެވެ. ދުވާމީރުވަހުން އޭނަގެ ބަނޑުން އަޑުކިޔާލީ ބަނޑުހައި ވެއްޖެކަން އަންގާދިނުމުގެ ގޮތުންނެވެ.\n"ޒިޔާ އެސޮރަށް އަވަހަށް ކާން އަޅާދީ، ވަރަށް ބަނޑުހައި ވެފަ ކަންނޭގެ އޭނދީ" މޫސަ އޭނަގެ ވާތްފަރާތުގައި އިން ވިޝާލްއަށް އިސްކަން ދިނުމަށް އެދުނެވެ.\n"ބޮޑު ބައްޕާ، ތުއްތަ ކޮންއިރަކުންތަ ދެން ގެއަށް ފޮނުވާނީ؟" ވިޝާލް ސުވާލުކުރީ މޫސަ އާއި ނާޒިޔާގެ އެންމެ ހަގުދަރިފުޅު ޖެނީ އާއި ބެހޭގޮތުންވެ.\n"ހަމަ އެއްގޮތަކަށްވެސް ނޭގެ، އެތަނުގަވެސް އުޅެނީ ހިފިނުހުރެވިގެން، އެތަށް ފަހަރެއްގެ މަތިން މަރުވާންވެސް އުޅެފި، ހިތުގައި އީމާންތެރިކަމުގެ ކަންފުޅެއްވެސް އެމަންޖެގެ ނެތް، އެހެރަ ކިޔާ ހުތުރު އެއްޗެހި........" މޫސަ ދެފަރާތަށް ބޯހޫރުވާލިއެވެ.\n"ބޮޑުބައްޕާ، އަޅުގަނޑު އެއްފަހަރު ތުއްތަ ދެކިލަން ދިޔަޔަސް އެންމެ ރަނގަޅުތޯ؟ ވަރަށް ހަނދާންވޭ ދޮންތަ އާއި ތުއްތަ މަތިން، ހިތަށް އަރާ ޢާއިލާ އެއްކޮށް މިގޮތަށް ކާން އެރޭނީ ކޮންދުވަހުންބާއޭ، އަޅުގަނޑުވެސް ވަރަށް ހިތަށް އަރާ ކީއްވެ ބާއޭ ތުއްތަ އެހާ ގޯސްވީ......" ވިޝާލް އުލާ ސަމްސާ ބަތްތައްޓަށް ލަމުން ބުނެލިއެވެ.\n"ކީއްކުރާނީ ދަރިފުޅާ، މީ އަހަރުމެންނަށް މިއަދު މިންވަރު ކުރެއްވިގޮތް........ބޮޑުބައްޕަ ނުބުނާނަން ޖެނީ ދެކިލަން ދަރިފުޅު ނުދާށެކޭ، ދަރިފުޅު ދާހިތްވަންޏާ ދިޔަޔަސް އެންމެ ރަނގަޅު" މޫސަ ބުނެލިއެވެ.\n"ދަރިފުޅު ޔޫކޭގަ އުޅުންއިރު ޖުމާ ދޮންތަގެ ހަބަރެއް ހަމަނުވޭތަ، ދަރިފުޅު ނުދަންދޯ އެގެއަށް" ނާޒިޔާ ޖުމާގެ ހާލު އެނގެން ބޭނުންވިއެވެ.\n"ނޫން، ބޮޑުމަންމައަށް ހީވޭތަ އަޅުގަނޑު އެގެއަށް ނުގޮސް ހުންނާނެހެން، އެކަމަކު މިހާރު ދޮންތަ ވަރަށް ތަފާތު، އަޅުގަނޑު ދޮންތަ ދެކިލާހިތުން އެގެއަށް ދިޔައީމަވެސް އެހާ ވާހަކައެއް ނުދެއްކި، ދެން އޭގެ ފަހުން ނުކެރުނު ދާކަށް އެގެއަށް، ދޮންތަ ހިޔާލެއް ނުކުރޭ އަހަރުމެންގެ ގާތަށް އަންނާކަށް......." ވިޝާލްގެ ވާހަކަ މެދުކަނޑާލީ ނާޒިޔާއެވެ.\n"އޭނަގެ ހާލު ކިހިނެތްތައް، ފިރިމީހާ ރަނގަޅުތަ، އަޅެ ބޮޑުމަންމައަށް ދޮންތަގެ ދަރިފުޅުގެ ފޮޓޮއެއް ގެނެސްދިންނަމަ، ބޮޑުމަންމަ ހާދަ ބަލާލާހިތުންނޭ މިހުންނަނީ" ނާޒިޔާ ކުލުނުން ފުރިގެންވާފަދަ ގޮތަކަށް ބުނެލިއެވެ.\n"ބޮޑުމަންމާ، ދޮންތަ ބުނި މަންމައަށް އެނގޭނެއޭ ދޮންތައަށް ދަރިއަކު ލިބުނުކަން، އެއިޑެން ވަރަށް ލޯބި، އޭނަގެ ބައްޕަހެން ހީވަނީ، ތަފާތެއްވެސްނެތް، ދޮންތަވެސް ދޮންތަގެ އަމިއްލަ ލައިފްގަ އުފާވެރިހެން އަޅުގަނޑަށް ހީވަނީ، ދޮންތަގެ ފިރިމީހާ ގޯހެއްނޫން.......ބޮޑުމަންމަ ގޮސްލަންވީނު ދޮންތަގެ ގާތަށް، އޭރުން ފަހަރެއްގަ ތަފާތުވެސް ވެދާނެ ކަންނޭގެ" ވިޝާލް އޭނަގެ ހިޔާލު ފާޅުކުރިއެވެ.\n"ނޫން، ނުދެވޭނެ، އަހަރެން ޖުމާގާތު އެކަމަށް އެދުމުން އޭނަ އިންކާރު ކުރި، އޭނަ އަހަރުމެން އެކަކުވެސް ބޭނުމެއްނުވޭ، އަހަރެންގެ ގާތު ކުއްޖަކު ލިބުނު ވާހަކަ ބުނި، އެކަމަކު ފޮޓޯގަނޑެއްހާ ހިސާބުވެސް ނުފޮނުވި، އޭނައަށް އަހަރުމެން ފެނުނަސްވާނީ ބޮޑުކަމަކަށް........." ނާޒިޔާ ވީދެރައިން އިސްޖަހާލިއެވެ.\nހަވީރުގެ ހިތްފަސޭހަ ވަގުތުގައި ވިޝާލް އިނީ އޭނަގެ ކޮޓަރީގައެވެ. ގަދަ އަޅިކުލައިގެ ސާލަކުން ދުނިޏެމަތި ވަށާލާފައިވާކަހަލައެވެ. ދޭތެރެއަކުން ވާރޭ ބޯކޮއްލައެވެ. މެދުކެނޑުމެއްނެތި ހިމަފޮދު ވާރޭ ވެހެމުންދާތީވެ ގޭތެރޭގެ އެންމެން އުޅެނީ ފިނިބޮޑުވެގެންނެވެ. ކޮންމެ މީހަކު ހޫނު ސައިތައްޓެއް ނޫނީ ހޫނު ކޮފީއެއް ބޯލުމުގައި އުޅެއެވެ. ބެލްކަނީގައި ކޮޓަރިތެރެއަށްވާގޮތަށް ގޮނޑިއެއް ބަހައްޓައިގެން ދުރަށް ނަޒަރުހުއްޓާލައިގެން ވިޝާލް އިންއިރު އޭނައަށް ފަޒާގައި ހަރުލާފައިވާ ގަދަ ފިނީގެ އަސަރުވެސް ނުކުރާ ކަހަލައެވެ. ދުރުދުރަށް ނަޒަރު ހުއްޓެމުންދިޔަވަރަކަށް ވިޝާލްއަށް އެއްވެސް އިޙްތިޔާރަކާއި ނުލާ ތުނބުން ރީތި ރާގެއް ފުމެލެވުނެވެ. އެސިކުނޑީގައި ސިފަވަމުންދިޔައީ ރޭގެ މަންޒަރުތަކެވެ. އެރީތިއަޑެވެ. ކަމަކާއި ނުލާ ހިނިތުންވެވުނީ ރޭގައި މަންހާ ކިޔަމުންދިޔަ ލަވައިގެ ރާގު ތުނބުން ފުމެލެވުނީމައެވެ. ވިޝާލްއަށް އޭނަގެ އިސްތަށިގަނޑުގައި އަތްހާކާލެވުނެވެ. އަދި ތެދުވެގެންގޮސް އަލަމާރިހުޅުވާލިއެވެ. އަލަމާރީގެ އެންމެ މަތީ ޝެލްފުގައި އޮތް އޭނަގެ އެންމެގާތް އެކުވެރިޔާނެގިއެވެ.\nކަޅުރަތް ކުލައާއި އޮރެންޖުކުލައިގެ ގިޓާ ފައިމަތީ ބައިންދާލަމުން އަތަށް ހެޔޮވަރު ކޮއްލިއެވެ. އަދި މަޑުމަޑުން އޭގެ ނަރުތަކާއި ކުޅެމުން ބޭނުންވާގޮތަށް ނަރުތައް ބާރުކޮށް ދޫކުރަމުންދިޔައެވެ. ވިޝާލް ބޭނުންވާގޮތަށް ގިޓާ ޓިއުން ކުރުމަށްފަހު މަޑުމަޑުން ބީޓަކަށް ވާތު ފައިތިލަ ޖަހާލިއިރު އޭނަގެ ދެލޯވަނީ މެރިފައެވެ. އަދި ތުންފަތަށްވަނީ ހިނިތުންވުމެއްވެރިކުރުވާފައެވެ. ކަނާތު އިނގިލިތަކުން ގިޓާގެ ނަރުތަކާއި ކުޅެލިއިރު އޭނަގެ ކަންފަތުގައި ވަނީ މަންހާގެ ރީތި އަޑެވެ. މަޑުމަޑުން މަންހާގެ ރީތި އަޑުން ރޭގައި ކިޔަމުންދިޔަ ލަވައިގެ ރާގުތައް ކުޅެލެވޭތޯ މަސައްކަތް ކުރަމުން ވިޝާލްދިޔައެވެ.\n"ކޮންއިރަކު ދަރިފުޅު ގިޓާ ކުޅެން ދަސްކުރީ؟" ވިޝާލްގެ ކޮޓަރިއަށް ވަދެގެން އައި ނާޒިޔާގެ އަޑުއިވުމާއިއެކު އޭނައަށް ފުރަގަސްދީގެން އިން ވިޝާލް ދިޔައީ ސިއްސައިގެންނެވެ.\n"ބޮޑުމަންމާ.......މީ......މީ....ދެން......ހުސްވަގުތު ކުރާކަމެއް.......އަނެއްކާ ކަމަކުތޯ" ވިޝާލް އަވަސް އަވަހަށް ތެދުވެ ކަހާލައިފައިވާ ބިއްލޫރު ދޮރުގައި ގިޓާ ލައްގާލަމުން ބުނެލިއެވެ. އޭނަގެ އިޙްސާސްތައް ހިތުގައި އޮބިއަޅަމުން ސިހުންވިކަންވެސް ނާޒިޔާއަށް ފޮރުވާލީ ނުހަނު ކުޅަދާނަކަމާއިއެކުއެވެ.\n"ހޫމް، ކަމަކު ކިޔަންކަމަށް، ދެންމެ މަންކޮ ގުޅާފަ ބުނީ ޔުނިވާރސިޓީ ނިމުނު ވާހަކަ، ދަރިފުޅު ގޮސްދެންވީނު މަންކޮ ބަލާ، ކާރުގެ ތަޅުދަނޑި އިންނާނެ ސިޑިދަށުގައި ހަދާފައިހުރި ސްޓޯރޫމުގެ ދޮރުހުޅުވާލާއިރަށް ފެންނަގޮތަށް އަޅުވާފައި.....ނޫނީ ދަރިފުޅު ނީލް ގާތު ބުނެލިޔަސް ގެނެސްދޭނެ" ނާޒިޔާ ތުންފަތުގެ ހިމަކޮޅުން ހިނިއައިސްފައި ބުނެލިއެވެ.\n"ބޮޑުމަންމާ، އަޅުގަނޑު އެހާ ފަރިތައެއްނުވާނެ އަދި މިކޮޅުގަ ދުއްވާކަށް، މިއަދުމީ ވިއްސާރަވެސް ދުވަހެއް، ނީލް ފޮނުވަންވީ ނޫންތޯ" ވިޝާލް ކަންބޮޑުވިއެވެ. ނާޒިޔާ އޭނައާއި ހަވާލުކުރަން އެއުޅެނީ ކޮންފަދަ ބޮޑު މަސްޢޫލިއްޔަތެއް ހެއްޔެވެ. އެހެންނަމަވެސް އޭނަ މަންހާ ބަލާ ދާހިތްވެއެވެ. އަދި އެއްފަހަރު ގާތުން އެސޫރަ ބަލާލުމާއި އެރީތި ޖާދުވީ އަޑުއަހާލާހިތްވެއެވެ. އެކަމަށް ވިޝާލްގެ ހިތްވަނީ މާބޮޑަށް ޝައުގުވެރިވެފައެވެ.\n"ނީލް ގޮވައިގެންދޭ، އޭރުން ދަރިފުޅަށްވެސް ތަންތަން ބަލާލެވޭނެއެއްނު، ދެންވެސް ނުހުރެ އަވަސްކޮއްލާ" ނާޒިޔާ އެހެން ބުނުމާއިއެކު އެކޮޓަރިން ނުކުންނަން ދިޔައެވެ. ވިޝާލްއަށް ޖަވާބުގައި ބޯޖަހަލަމުން ހިނިތުންވެލެވުނީއެވެ.\nމަންހާ މަގުގެ ދެފަރާތަށް ބަލަބަލާ ހުއްޓެވެ. އިރުއިރުކޮޅުން ނީލްއަށް ކުދިކިޔާލައެވެ. އަވަހަށް ނައިސްގެންނެވެ. އެކުގައި އުޅޭ ރަޙުމަތްތެރިންނާއި ފެނިދެނެވިވާ ކުދިން މަންހާގެ ކުރިމަތިން ހުރަސްކަނޑާލަމުން އޭނައަށް ގޮވާލާނެއެވެ. ނޫނީ ހިނިތުންވެލާނެއެވެ.\n"ހައި މަން، ޔޯރ ވޯކް އިޒް ސުޕާރބް..........ޖަސްޓް ލަވް ޔޯ ޕްރޮޖެކްޓު، ގުޑް ވޯކް ގާލް......" މަންހާ އާއި އެއްކުލާހެއްގައި އުޅޭ ކޭލަމްއަށް އޭނަ ފެނުމާއެކު ދުވަމުން ދުވަމުން އައިސް ހުއްޓިލަމުން ތައުރީފުކުރަންފެށިއެވެ. އާއެކެވެ. އޭނަގެ ޕްރޮޖެކްޓަކީ ކުލާހުގައި އެއްވަނައަށް ހޮވުނު ޕްރޮޖެކްޓެވެ. އަދިވެސް މަންހާ ކުރާކޮންމެ ކަމަކުން ވަނައެއް ހޯދަން މަސައްކަތްކުރެއެވެ. އޭނައަކީ ގުދުރަތުންވެސް ތޫނުފިލިކަން ލިބިފައިވާ ކުއްޖެކެވެ.\n"ސޮރީ، އައި ގޮއްޓު ގޯ........ބާއި" މަންހާއަށް ޔުނިވަރސިޓީ ގޭޓުގެ ބޭރުގައި މަޑުކޮއްލި ކަޅުކުލައިގެ ކުޑަވޭންގެ ތެރެއިން ދުއްވަން އިން ނީލް ފެނުމާއިއެކު ބުނެލިއެވެ. އަދި ހިނިއައިސްފައި ދުވަމުން ކަހަލަގޮތަކަށް އައީ ވޭނަށް އަރާށެވެ. ވޭނާ އާރާއި ހަމަވާންވާއިރަށް ވޭންގެ ފަހަތު ދޮރު މަންހާއަށް ހުޅުވާލަދިން ޒުވާނާ ފެނުމާއިއެކު މަންހާގެ ދެފައިނޯޅުނީ ކިރިޔާއެވެ. އެވަގުތު ވިޝާލް އާއި މަންހާގެ ހަތަރުކަޅި ބައްދަލުވެގެން ދިޔައެވެ.


New ah AFC in adhabu dheefi | Mihaaru\nއޭއެފްސީ ކަޕްގައި ނިއުގެ އަބްދުﷲ ހަނީފް (ބެންޖޯ) ކިޗީ ކުޅުންތެރިއަކު އަތުން ބޯޅަ ހޯދަން މަސައްކަތްކުރަނީ.-- ފޮޓޯ: އޭއެފްސީ\nނިއު 4،000 ޑޮލަރުން ޖޫރިމަނާކޮށްފި\n15 މެއި 2016 - 13:21\nއޭޕްރީލް 12 ވަނަ ދުވަހު ރަސްމީ ބޯޅަ ދަނޑުގައި ހޮންކޮންގެ ކިޗީއާ ދެކޮޅަށް ނިއު ކުޅުނު މެޗުގައި އޭއެފްސީގެ ހުއްދައަކާ ނުލައި ނިއު އިން ވަނީ މޯލްޑިވިއަން އައިޑަލްގެ ގަދަ ތިން ލަވަކިޔުންތެރިން ވައްދައިފަ އެވެ.\nއޭއެފްސީން ބުނީ ނިއުގެ އެ އަމަލް އޭއެފްސީ ކަޕްގެ ގަވައިދުގެ 38.5 ވަނަ މާއްދާއާ ހިލާފު ކަމަށެވެ. އެ ގަވައިދު ބުނާގޮތުން މުބާރާތުގެ މެޗުތައް ކުރިއަށްދާއިރު މިކްސް ޒޯނާއި އެހެނިހެން ޒޯންތަކުގައި ހަރަކާތްތެރިވެވޭނީ އޭއެފްސީ ދޫކުރާ ރަސްމީ ފާހަކާ އެކު އެވެ.\nއޭއެފްސީން ވަނީ ނިއުގެ ނައިޖީރިއާ ކީޕަރު އަބޫ ސުލެއިމާނަށް އެ އެމެޗުގައި ދެއްކި ރަތް ކާޑާ ގުޅިގެން 1000 ޑޮލަރު (15،420 ރުފިޔާ) އިން ވެސް ޖޫރިމަނާކޮށްފަ އެވެ.\nމި ފަހަރުގެ އޭއެފްސީ ކަޕްގައި ނިއު އަށް މާ ބޮޑު ކާމިޔާބީއެއް ލިބިފައެއް ނުވެ އެވެ. އެ ޓީމު ކުޅުނު ހަ މެޗުގެ ތެރެއިން އެންމެ މެޗަކުން ވެސް މޮޅުވެފައެއް ނުވެ އެވެ. ތިން މެޗުން އެއްވަރުވިއިރު، އަނެއް ތިން މެޗުން ވީ ބައްޔެވެ..\nއޭއެފްސީ ކަޕްގައި މިހާތަނަށް ރާއްޖޭގެ ޓީމަކުން އެންމެ ރަނގަޅު ނަތީޖާއެއް ނެރެފައިވަނީ ނިއު އިންނެވެ. އެ ޓީމު ވަނީ މިހާރުގެ ކޯޗު ޔޮރްދާން ސްޓޮއިކޮފްގެ އިރުޝާދުގެ ދަށުން 2005 ގައި އެ މުބާރާތުގެ ސެމީ ފައިނަލަށް ދަތުރުކޮށްފަ އެވެ. އަދި 2013 ވަނަ އަހަރުގެ މުބާރާތުގައި ވެލިޒާ ޕޮޕޯފްގެ ކޯޗުކަމުގައި އެ ޓީމު ކުއާޓާ ފައިނަލަށް ވެސް ދިޔަ އެވެ.\nއިތުރު ލިޔުންތައް ނިއުރޭޑިއަންޓް ސ.ކ އޭއެފްސީ ކަޕް އޭއެފްސީ


SunOnline: Furusathuge beynun hifaa Inter evvana ah\nފުރުސަތުގެ ބޭނުން ހިފައި އިންޓަ އެއްވަނައަށް\nޢަބްދުﷲ އައިމަން 15 Feb 2021, 11:44\nއިންޓައާއި ލާޒިއޯ ކުޅުނު މެޗުގައި ލުކާކޫ ޖެހި ގޯލަށްފަހު އުފާފާޅު ކުރަނީ --- ފޮޓޯ//އޭޕީ\nއިޓާލިއަން ލީގުގައި ގިނަ ދުވަސްތަކެއް ވަންދެން އެއްވަނައިގައި އޮތް އޭސީ މިލާން އެންމެ ފަހުން ސްޕެޒިއާ އަތުން ބަލިވުމުގެ ފައިދާ ނަގައި އިންޓަ މިލާނުން ރޭ ލާޒިއޯ ބަލިކޮށް އެއްވަނައަށް ޖެހިލައިފި އެވެ.\nއިންޓަ މިލާނުގެ ހޯމް ސްޓޭޑިއަމުގައި ރޭ ކުޅުނު މެޗުން ލާޒިއޯގެ މައްޗަށް އެ ޓީމު ކުރި ހޯދީ 1-3 ގެ ނަތީޖާއަކުންނެވެ. މި މޮޅާ އެކު އެ ޓީމުން ތާވަލުގެ އެއްވަނައަށް އެރީ 22 މެޗުން 50 ޕޮއިންޓް ހޯދައިގެންނެވެ. އެ ޓީމުގެ ފަހަތުގައި އޭސީ މިލާން 49 ޕޮއިންޓާ އެކު އޮތް އިރު ތިންވަނައިގައި 43 ޕޮއިންޓާ އެކު އޮތީ ރޯމާ އެވެ. އެންމެ ފަހުގެ ޗެމްޕިއަން ޔުވެންޓަސް ހަތަރުވަނައިގައި 42 ޕޮއިންޓާ އެކު އޮތް އިރު ރޭ މެޗުން ބަލިވި ލާޒިއޯ 40 ޕޮއިންޓާ އެކު އޮތީ ހަތްވަނައިގަ އެވެ.\nލީގުގައި މިދިޔަ ހޮނިހިރު ދުވަހުގެރޭ އޭސީ މިލާނުން ޕޮއިންޓް ގެއްލުވާލުމާ ގުޅިގެން އިންޓައިން ރޭގެ މެޗަށް ނުކުތީ އެއްވަނައަށް އެރުމުގެ އަޒުމުގަ އެވެ. އަދި ރޭގެ މެޗު ފަށައިގެން ގިނަ ހަމަލާތައް އުފައްދައި މޮޅަށް ކުޅުނު އިންޓައިން ފުރަތަމަ ހާފުގެ ތެރޭގައި ވަނީ ދެ ގޯލު ޖަހައިފަ އެވެ.\nއެ ދެ ގޯލަކީ ވެސް އެ ޓީމުގެ ބެލްޖިއަމް ސްޓަރައިކަރު ރޮމެލޫ ލުކާކޫ ކާމިޔާބު ކުރި ދެ ގޯލެވެ. ރޭގެ ގޯލުތަކާ އެކު ލުކާކޫ ވަނީ ގޯލް ލިސްޓުގައި ރަނގަޅު ހިސާބަކަށް ދަތުރު ކޮށްފަ އެވެ. ރޭ އޭނަ ޖެހި ގޯލުތަކާ އެކު ފުޓުބޯޅަ ކެރިއަރުގައި 300 ގޯލު އޭނަ ވަނީ ހަމަކޮށްފަ އެވެ. ކުރިން ޗެލްސީއާއި އެވަޓަން އަދި މެންޗެސްޓާ ޔުނައިޓެޑަށް ވެސް ކުޅެފައިވާ ލުކާކޫ މީގެ ދެ ސީޒަން ކުރިން އިންޓައަށް ބަދަލުވުމަށްފަހު އަންނަނީ ތަފާތު މޮޅު ކުޅުމެއް ދައްކަމުންނެވެ.\nރޭގެ މެޗުގެ ދެވަނަ ހާފު ފަށައިގެން ލާޒިއޯއިން ވަނީ ލަނޑެއް ޖަހައި ފަރަގު ކުޑަކޮށްފަ އެވެ. ސާގެޖް މިލިންކޮވިޗް ޖަހައިދިން އެ ގޯލާ އެކު ލާޒިއޯއިން މެޗުގެ ތެރެއަށް ވަން ނަމަވެސް އޭގެ އިރަކޮޅެއް ފަހުން ލުކާކޫ ދިން ބޯޅައަކުން ލައުޓަރޯ މާޓީނެޒް ވަނީ އިންޓަގެ ލީޑު ފުޅާކޮށްދީފަ އެވެ.


ޚިދުމަތް ހޯދާ ފަރާތްތަކަށް ފަސޭހަކުރުމަށް ސިޓީ ކައުންސިލުން ޚާއްޞަ ހޮޓްލައިނެއް ޤާއިމްކޮށްފި ޚިދުމަތް ހޯދާ ފަރާތްތަކަށް ފަސޭހަކުރުމަށް ސިޓީ ކައުންސިލުން ޚާއްޞަ ހޮޓްލައިނެއް ޤާއިމްކޮށްފި\nޚިދުމަތް ހޯދާ ފަރާތްތަކަށް ފަސޭހަކުރުމަށް ސިޓީ ކައުންސިލުން ޚާއްޞަ ހޮޓްލައިނެއް ޤާއިމްކޮށްފި\n28 މާޗް، 2020: މާލެ ސިޓީ ކައުންސިލް އަދި އެމްއެންޑީއެފް ގުޅިގެން މާލޭގެ މަގުތަށް ޑިސްއިންފެކްޓް ކުރުމަށް ކުރިއަށް ގެންދާ ހަރަކާތުގެ ތެރެއިން. ފޮޓޯ: އަލީ ނަސީރު / ޕީއެސްއެމްނިއުސް\nމާލޭ ސިޓީ ކައުންސިލުން ޚިދުމަތްހޯދާ ފަރާތްތަކަށް ފަސޭހަ ކޮށްދިނުމުގެ ގޮތުން ސިޓީ ކައުންސިލަށް ގުޅޭނެ ހޮޓްލައިން ނަންބަރެއް ޤާއިމުކޮށްފިއެވެ. މިހާރު "1622" އަށް ގުޅުމުން އެ ޚިދުމަތަކާއި ގުޅޭ ސެކްޝަނަށް ކޯލް ޑައިވަރޓްވާނެކަމަށް ސިޓީ ކައުންސިލުން ވިދާޅުވެއެވެ.\nޕީއެސްއެމް ނިއުސްގެ ރާއްޖެ މިއަދުގައި ވާހަކަދައްކަވަމުން މާލެ ސިޓީ ކައުންސިލްގެ މޭޔަރ ސިފާ މުޙައްމަދު ވިދާޅުވީ މާލޭ ސިޓީ ކައުންސިލްގެ ޚިދުމަތްތައް ދެމުންގެންދަނީ މާލޭގެ އެކި ސަރަޙައްދުތަކުގައި ހުރި އިމާރާތްތަކުގައިކަމަށެވެ. އެހެންކަމުން މިކަމުގެ ދަތިކަން ރައްޔިތުންނަށް ވަރަށް ބޮޑަށް ކުރިމަތިވެފައިވާކަމަށް ސިފާ މުޙައްމަދު ވިދާޅުވިއެވެ. ނަމަވެސް އަލަށް ޤާއިމުކުރި ހޮޓްލައިން "1622"އަށް ގުޅުމުން ބޭނުންވާ ޚިދުމަތަކާ ގުޅޭ ސެކްޝަނާއި، އެޚިދުމަތެއް ލިބޭނެ އިމާރާތް ހުރި ތަނާއި ގުޅޭ މަޢުލޫމާތުވެސް މިހާރު ފަސޭހައިން ލިބޭނެކަމަށް ސިފާ ވިދާޅުވިއެވެ.\nކުރިންވެސް ކޯލްސެންޓަރުގެ ޚިދުމަތްދިން ނަމަވެސް، އެކި ސެކްޝަންތަކަށް އެކި ނަންބަރަށް ގުޅަންޖެހޭތީ ދިމާވި ދަތިތަކަށް މި ހޮޓްލައިނާއެކު ޙައްލެއް ލިބިގެންދާނެކަމަށް ސިފާ ވިދާޅުވިއެވެ. ސިޓީ ކައުންސިލްގެ އެކި ސެކްޝަންތަކުން އާއްމުންނާއި ގުޅޭ 28 ޚިދުމަތެއްދަނީ ދެމުންނެވެ.\n"ވަރަށް ބޮޑަށް އެބަ އޮޅުންއަރާ ގުޅަންވީ ތަނެއް. ބިން ރެޖިސްޓްރީކުރުން، އަލަށްވިހާ ކުދިންގެ އުފައްދުވަހުގެ ސެޓްފިކެޓާއި، ކެފޭ ރެޖިސްޓަރކުރަން، ނޫނީ މަގެއްގެ ގަހެއް ކެނޑިއަސް، ޗަކަވަޅެއްގެ މައްސަލަވިއަސް މަގުމައްޗަށް ޕެޓްރޯލްއެޅުނަށް ހަމަ ގުޅާނީ ސިޓީ ކައުންސިލަށް. ހޮޓްލައިންއާއިއެކު ފަސޭހައިން އިންގޭނެ ގުޅަންވީ ސެކްޝަނެއް." ސިފާ ވިދާޅުވިއެވެ.\nމާލެ ސިޓީކައުންސިލްގެ ޚިދުމަތްތައް ދިނުމަށް ގުޅަންޖެހޭ ސެކްޝަން އޮޅުންއަރައި، މީހުންނަށް ކުރިން ބޮޑު ތަކުލީފައިކާއި ކުރިމަތިވިކަން ސިޓީ ކައުންސިލުން ފާހަގަކުރެއެވެ. ހޮޓްލައިންގެ އިތުރަށް ސިޓީ ކައުންސިލުންދަނީ ކައުންސިލްގެ އެކި ސެކްޝަނުންދޭ ޚިދުމަތްތަކުގެ މަޢުލޫމާތުތައް، ފަސޭހައިން ފެންނާނެހެން ވެބްސައިޓްގައި ޝާއިއުކުރުމުގެ މަސައްކަތްވެސް ކުރަމުންނެވެ.


Roadha feshen thin dhuvas: agutah kihineh?\nރޯދަ ފެށެން ތިން ދުވަސް؛ އަގުތައް ކިހިނެއް؟\nމާރުކޭޓުން މީހަކު ވިޔަފާރިކުރަނީ.--އަވަސް ފޮޓޯ: ސިނާން\nރޯދަ މަސް ފެށެން ކައިރިވާއިރު އެންމެ ބޮޑު ބަދަލެއް އަންނަނީ މުދަލުގެ އަގެވެ. ބައެއް ބާވަތްތަކުގެ އަގުތައް އިންތިހާއަށް މަތިވެގެންދެ އެވެ. އަދި ބައެއް ބާވަތްތަކުގެ އަގުތައް ތިރިވެ އެވެ. މި އަހަރުގެ ރޯދަ މަސް އަންނަން ތިން ދުވަހަށް ވެފައިވާއިރު މުހިންމު ބާވަތްތަކުގެ އަގުތައް މިހާރު ހުރީ ކިހިނެއް ބާ އެވެ؟ މިއީ އުފެދޭނެ ސުވާލެކެވެ.\nރޯދައަށް އެންމެ ގިނަ ބަޔަކު، ގަންނަ ތިން ބާވަތަކީ ފިޔާ، އަލުވި އަދި ބިސް ކަން ޔަގީނެވެ. ބާޒާރުގައި މިވަގުތު ގިނައިން ހުރީ ފިޔާ އަދި އަލުވި އެކަންޏެވެ. ކުކުޅު ބިސް ލިބެން ހުރީ ތަންކޮޅެއް މަދުންނެވެ. ނަމަވެސް އަގުތައް އެހެން އަހަރުތަކާ އަޅާ ބަލާއިރު ދަށެވެ.\nބާޒާރުގައި ބިސް ވިއްކަނީ .-- ފައިލް ފޮޓޯ | އަވަސް\nފިޔާ، އަލުވި ބަސްތާއެއް 250ރ. އަށް، މި ދެ ބާވަތް ކިލޯއެއް ވަކިން ވިއްކަނީ 12ރ. އަށް\nބިސް ކޭހެއް 270ރ. އަށް\nވަކިން ބިހެއް 1.50ރ. އަށް\nކަރާ ކިލޯއެއް 15ރ. އަށް\nގިތެޔޮ މިރުސް 100ގ. 150ރ. އަށް\nލުނބޯ ކިލޯއެއް 35ރ. އަށް\nސުވީޓް ލެމަން ހަ އަނބުގެ ފޮއްޓެއް 130ރ. އަށް\nދިވެހި 10 އަނބުގެ ބައެއް 100ރ. އަށް\nބަނބުކޭލެއް 20-25ރ. އަށް\nބާޒާރުމަތި މިއަދު ފެންނަނީ ވަރަށް ހަލަބޮލި ކޮށެވެ. ސަބަބަކީ މިއަދާއި މާދަމާ ގިނަ އަދަދެއްގެ ބޯޓު ފަހަރު ފުރަން ތައްޔާރު ވަމުން ދިއުމެވެ. މިހެންކަމުން ބޯޓު ފަހަރަށް މުދާ އަރުވާ ލޮރީތަކާއި މުދާ އުފުލާ މީހުންނާއެކު ބާޒާރުމަތި ވަރަށް ބިޒީ އެވެ.


Kaan Ves Dhen Mask Nagaakah Nujeheyne - Vaguthu\nކާން ވެސް ދެން މާސްކް ނަގާކަށް ނުޖެހޭނެ!\nކޮވިޑް-19 އާއި ގުޅިގެން ގިނަ މީހުންގެ އާއްމު ދިރިއުޅުމުގެ ބަޔަކަށް މާސްކް އެޅުން ވެއްޖެއެވެ. ކޮވިޑް-19 އާއި ގުޅިގެން ފުރަބަންދު ކޮށްފައިވާ ގައުމުތަކުގައި ލުއިތައް ދެމުން އަންނައިރު މިހާރު އާއާއްމު ހާލަތަކަށް ތައްޔާރު ވުމަށް ތަފާތު އުފެއްދުންތައް ދަނީ އުފައްދަމުންނެވެ. އޭގެ ތެރޭގައި މާސްކްގެ ޑިޒައިނަށް އަންނަ ބަދަލުތައް ވަކިން ހާއްސައެވެ.\nއާއާއްމު ހާލަތައް ދާއިރު ރެސްޓޯރެންޓްތައް ވެސް ހުޅުވާނެއެވެ. ނަމަވެސް މާސްކް އަޅައިގެން ރެސްޓޯރެންޓްތަކުގައި ކާން ތިބޭނެ ގޮތެއް އެއީ ފިކުރު ކުރަން ޖެހިފައި އޮތް މައްސަލައެކެވެ. މި މައްސަލައަށް އިސްރާއީލްގެ ކުންފުންޏަކުން މިވަނީ ކޮންމެވެސް ވަރެއްގެ ހައްލެއް ހޯދާފައެވެ.\n"އެވިޓްޕަސް" ނަމަކަށް ކިޔާ ކުންފުންޏަކުން އުފެއްދި މާސްކްގައި ވެސް "އަނގައެއް" އިނދެއެވެ. ސަމުސާ ނުވަތަ އޫ ކައިރި ކޮށްލުމުން އޮޓޮމެޓިކުން މާސްކްގައި އިންނަ އަނގަ ހުޅުވެއެވެ. މާސްކްގެ އަނގަ ހުޅުވަން ދެވަނަ ގޮތެއް ވެސް އޮވެއެވެ. އެއީ މާސްކްގައި ހަރުކޮށްފައި އޮންނަ ހޮޅިއެއް ފާޑުގެ އެއްޗަކަށް ފިތާލުމެވެ. މިހޮޅީގެ އެއްކޮޅު މާސްކާއި ގުޅާފައި އޮންނައިރު އަނެއް ކޮޅުގައި ސްވިޗެއް ހަރުކޮށްފައި އޮވެއެވެ. އެކޮޅު އޮންނަނީ މާސްކް އަޅައިގެން ހުންނަ މީހާގެ އަތުގައެވެ.\nމި މާސްކް އުފެއްދި ކުންފުނީގެ ނައިބު ރައީސް އަސަފް ގިޓެލިސް ބުނީ މިއީ އާއްމު ހާލަތަކަށް ބަދަލުވާއިރު ބޭނުން ކުރަން މުހިއްމު އުފެއްދުމަކަށް ވެގެން ދާނެ ކަމަށެވެ.\nކޮވިޑް-19 ފެތުރުން ހުއްޓުވަން ގައި ދުރުކުރުން އިންތިހާއަށް މުހިއްމު ނަމަވެސް ބައެއް މީހުންނަކީ ކޮންމެހެން ރެސްޓޯރެންޓްތަކުން ކާން ޖެހިފައި ތިބި މީހުންނެވެ. އެހެންކަމުން އެފަދަ މީހުންނަށް މި މާސްކްގެ ސަބަބުން ކޮންމެވެސް ވަރެއްގެ ރައްކާތެރިކަމަކާއި ފަސޭހަ ކަމެއް ލިބޭނެ ކަމަށް އެވިޓްޕަސް އިން އުއްމީދު ކުރެއެވެ.\nކޮވިޑް-19: ހުޅުވިތާ ހަފްތާއެއް ނުވޭ، ސޯލްޓް ބޭއިގެ ރެސްޓޯރެންޓެއް ބަންދުކޮށްފި


Newcastle ge deal huhttuvailee idhikolhu vaadhaveringe club thah varah burakoh massakkaiy kohggen: Amanda - One Online\nޕީސީޕީ ކެޕިޓަލް ޕާޓްނާސްގެ ވެރިޔާ އަމަންޑާ ސްޓަވިލީސް --- ފޮޓޯ: ޑެއިލީ ސްޓާ\nނިއުކާސަލްގެ ޑީލް ހުއްޓުވައިލީ އިދިކޮޅު ވާދަވެރި ކްލަބުތައް ވަރަށް ބުރަކޮށް މަސައްކަތް ކޮށްގެން: އަމަންޑާ\nނިއުކާސަލް ޔުނައިޓެޑް ގަންނަން ކުރި ބިޑް އަނބުރާ ގެންދަން ސައުދީގެ ޕަބްލިކް އިންވެސްޓްމަންޓް ފަންޑް (ޕީއައިއެފް) އިން ނިންމާފައިވަނީ ވާދަވެރި ކްލަބްތަކުގެ ނުފޫޒު އޮތުމުން ކަމަށް ޕީސީޕީ ކެޕިޓަލް ޕާޓްނާސްގެ ވެރިޔާ އަމަންޑާ ސްޓަވިލީސް ބުނެފި އެވެ.\nއަމަންޑާ އަކީ މެންޗެސްޓާ ސިޓީ ގަންނަން ޔޫއޭއީގެ މަހުޖަނު އަބޫދާބީ ގްރޫޕުގެ ވެރިޔާ ޝެއިހް މަންސޫރަށް އިނގިރޭސި ސަރުކާރުގެ ތެރެއިން ފުރިހަމަ ކުރަން ޖެހޭ ކަންތައްތައް ނިންމުމުގެ ޑީލުގައި ބްރޯކަރެއްގެ ގޮތުގައި އުޅުނު ފަރާތެވެ. ތިން މަހެއްހާ ދުވަސްކުރިން ނިއުކާސަކް ގަންނަން ހުރިހާ ލިޔެކިއުންތަކެއް ހުށަހަޅައި މަސައްކަތްތައް ކުރިއަށްގެންދިޔަ ނަމަވެސް މިދިޔާ ބުރާސްފަތި ދުވަހު އެ ނިންމުން އަނބުރާ ގެންގޮސްފައިވާ ކަމަށް ޕީއައިއެފް އިން ވަނީ އިއުލާނު ކޮށްފައެވެ.\nމިފަހަރުގެ ޑީލުގައި ސައުދީގެ ވަލީ އަހުދު މުހައްމަދު ބިން ސަލްމާން 80 ޕަސެންޓް ހިއްސާ ގަންނަން ނިންމާފައިވާއިރު، ބާކީ 20 ޕަސެންޓް އޮތީ އަމަންޑާ އާއި ރިއުބެން ބްރަދާސްގެ ތެރެއިން ކޮންމެ ބަޔަކަށް 10 ޕަސެންޓް ލިބޭ ގޮތަށެވެ. ނަމަވެސް އެކަން ހުއްޓުވާލާފައިވަނީ ޑީލާ ދެކޮޅަށް ގިނަ ގޮތްގޮތުން ވާދަވެރި ކްލަބްތަކުން ވަރަށް ބުރަ މަސައްކަތް ތަކެއް ކޮށްގެން ކަމަށް އަމަންޑާ ވަނީ ތުހުމަތު ކޮށްފައެވެ.\nރިޕޯޓްތައް ބުނާގޮތުގައި ނިއުކާސަލް ޑީލާ ދެކޮޅަށް މަސައްކަތްކުރި ކްލަބްތަކުގެ ތެރޭގައި ލިވަޕޫލާއި ޓޮޓެންހަމް އަދި އާސެނަލް ހިމެނެ އެވެ. މިދިޔަ ހަފްތާގައި ނިއުކާސަލްގެ އާ ބޯޑުގައި ރަޖިސްޓްރީކުރަން ހުށަހެޅުމުން ސައުދީ ސަރުކާރާ ސީދާ ގުޅުމެއް ވޭތޯ ބެލުމުގެ މަސައްކަތް ޕްރިމިއާ ލީގުން ވަނީ ފަށައިފަ އެވެ. އެއީ ޕީއައިއެފް އަކީ ސައުދީ ސަރުކާރާ ވެސް ސީދާ ގުޅޭ ފަންޑަކަށްވާތީ އެ ފަންޑުން ނިއުކާސަލް އަށް ހަރަދުކުރާނީ ކިހާ މިންވަރެއްތޯ ބަލަން ޕްރިމިއާ ލީގު އޮފިޝަލުން ވަނީ ނިންމައިފަ އެވެ.\nނިއުކާސަލް އަކީ އިންގްލެންޑަށް ބަލާއިރު އެ ގައުމުގައި އެންމެ ސަޕޯޓަރުން ގިނަ ކްލަބުތަކުގެ ތެރޭގައި ހިމެނޭ ކްލަބެކެވެ. ނިއުކާސަލް އިން އެންމެ ފަހުން އިނގިރޭސި ފުޓްބޯޅައިގެ ބޮޑު ކާމިޔާބެއް ހޯދީ މީގެ 65 އަހަރު ކުރިން 1955 ވަނަ އަހަރު އެވެ.\nގުޅޭ ޓެގު ފުޓްބޯޅަ


Flu Clinic ah Dhekki Dhemeehaku COVID ah Fassive Thinadhoo Anekkaves Biruveri Kamegge Thereyah ފްލޫ ކްލިނިކަށް ދެއްކި ދެމީހަކު ކޮވިޑަށް ފައްސިވެ ތިނަދޫ އަނެއްކާވެސް ބިރުވެރި ކަމެއްގެ ތެރެޔަށް – Huvadhoo News Flu Clinic ah Dhekki Dhemeehaku COVID ah Fassive Thinadhoo Anekkaves Biruveri Kamegge Thereyah Huvadhoo News\nފްލޫ ކްލިނިކަށް ދެއްކި ދެމީހަކު ކޮވިޑަށް ފައްސިވެ ތިނަދޫ އަނެއްކާވެސް ބިރުވެރި ކަމެއްގެ ތެރެޔަށް\nރޯގާގެ އަލާމާތްތައް ހުރުމުން ގދ.ތިނަދޫ ފްލޫ ކްލިނިކަށް ދެއްކި ދެމީހަކު ކޮވިޑް-19 ފައްސިވެއްޖެއެވެ.\nޑރ.އަބްދުއްސަމަދު މެމޯރިޔަލް ހޮސްޕިޓަލުން ހާމަކުރި ގޮތުގައި އެދެމީހުންނަކީވެސް ރޯގާގެ އަލާމާތްތައް ހުރުމުން ފުލޫ ކްލިނިކަށް ދެއްކި ދެމީހުން ކަމަށާއި އެދެމީހުން ކޮވިޑަށް ފައްސިވެފައިވާ ކަމަށެވެ. އަދި ކޮންޓެކްޓް ޓްރޭސިންގ ހެދުމުގެ މަސައްކަތް ކުރިޔަށް ދާކަމަށް ހޮސްޕިޓަލުން ވަނީ ހާމަކޮށްފައެވެ.\nމިދެމީހުން ހިމެނޭހެން މިހާރު ތިނަދޫގައި މިބައްޔަށް ފަރުވާ ހޯދަމުންދާ މީހުންގެ އަދަދު މިވަނީ 21 އަށް އަރާފައެވެ.\nމުޖުތަމައު ތެރެއިން މިބަލި އަނެއްކާވެސް ފެނުމާއި ގުޅިގެން ތިނަދޫ މިވަނީ ބިރުވެރި ކަމެއްގެ ތެރޭގައެވެ. އަދި މިވަގުތު ރަށް އޮތީ މޮނީޓަރިންގެ ހާލަތުގައި ނޫންކަމުން މިބަލި ފެތުރޭ މިންވަރު އިތުރުވެގެން ދާނެ ކަމަށް ހޮސްޕިޓަލުން ލަފާކުރެއެވެ.\nއެހެންކަމުން ތިނަދޫގައި އަޅާފައިވާ ރައްކާތެރި ކަމުގެ ފިޔަވަޅުތަކަށް އަމަލުކުރުމަށް ހޮސްޕިޓަލުން ވަނީ އިލްތިމާސްކޮށްފައެވެ.\nތީ އަލަން ވީ ކަމެކެ ނުން. އަހަނެ ކައުންސިލުން ބިޓުންނެ ބަލަންނަން މުބާރާތެ ބާއިގެން އެތެން ހޮސްޕިޓަލާ ކޮޓީމައި އެކަމުގެ ރޯޅި ދައްކަނެން.


Real Balive, Barcelona evva ah\nރެއާލް ބަލިވެ، ބާސެލޯނާ އެއްވަނަ އަށް\nބާސެލޯނާގެ ކުޅުންތެރިން ލަނޑު ޖަހާފައި އުފާފާޅު ކުރަނީ: ބާސެލޯނާ މޮޅުވީ 3-0އިން.\nސްޕެނިޝް ލީގުގައި ރޭ ރެއާލް މެޑްރިޑް ބަލިވެ، ބާސެލޯނާ ތާވަލުގެ އެއްވަނަ އަށް ޖެހިލައިފި އެވެ.\nބާސެލޯނާ މޮޅުވީ ވިޔަރެއާލް އަތުން 3-0އިންނެވެ. މެޗުގެ ފުރަތަމަ ލަނޑާއި ތިން ވަނަ ލަނޑު ޖެހީ ބްރެޒިލްގެ ނޭމާ އެވެ. ދެ ވަނަ ލަނޑު ޖެހީ ލިބުނު ޕެނަލްޓީއަކުން ލުއިސް ސުއަރޭޒް އެވެ.\nނޭމާގެ ތިން ވަނަ ގޯލަކީ މޮޅު ގޯލެކެވެ. އޭނާ މި ގޯލު ޖެހީ ޕެނަލްޓީ އޭރިޔާގެ ތެރެއިން ލިބުނު ބޯޅަ އެއްފަހަރުންޖަހައި ބޯމަތިން ފަހަތަށް ކޮންޓްރޯލްކޮށް ގޯލުގެ ތެރެއަށް ފޮނުވާލައިގެންނެވެ. މިއީ ލަޔޮނަލް މެސީ ނެތި ކުޅުނު ފަސް މެޗުގައި ނޭމާ އާއި ސުއަރޭޒް ޖެހި 16 ވަނަ ގޯލެވެ.\nނޭމާ އޭނާގެ ތިން ވަނަ ލަނޑު ޖަހަން ބޯޅަ ކޮންޓްރޯލް ކުރަނީ: ނޭމާ އާއި ސުއަރޭޒް ވަނީ ނިމިދިޔަ ފަސް މެޗުގައި 16 ގޯލު ޖަހާފައި.\nމި މޮޅާއެކު ބާސެލޯނާ ޓޭބަލުގެ އެއްވަނާގައިވަނީ 27 ޕޮއިންޓާއެކުގަ އެވެ. ކުރިން އެއްވަނާގައި އޮތް ރެއާލް މެޑްރިޑް މިހާރު އޮތީ 24 ޕޮއިންޓާއެކު ދެ ވަނާގަ އެވެ. އަދި ރޭ ސެވިއްޔާ އަތުން ރެއާލް 3-1އިން ބަލިވުމުގެ ފައިދާ ނަގައި ވާދަވެރި އެތްލެޓިކޯ މެޑްރިޑް ވަނީ 23 ޕޮއިންޓާއެކު ފަހަތުން ވިއްދާފަ އެވެ.\nރެއާލް މެޑްރިޑް ބަލިވުން\nރެއާލް ބަލިވީ ޑިފެންޑަރު ސާޖިއޯ ރާމޯސް ގޯލެއް ޖަހާފައިވަނިކޮށެވެ. 22 ވަނަ މިނިޓްގައި އޭނާ ޖެހި މި ގޯލާއެކު ރެއާލް އަށް ލީޑު ލިބުނު ނަމަވެސް 32 ވަނަ މިނިޓްގައި އޭނާ ބަދަލުކުރީ ބައިސްކަލް ކިކެއް ޖަހައި ޖަހައި ގޯލަށް ފޮނުވާލި އަށްފަހު ވެއްޓި ކޮނޑު ހުޅަށް ތަދުވުމުންނެވެ.\nސާޖިއޯ ރާމޯސް ބައިސްކަލް ކިކެއް ޖަހަނީ: އޭނާގެ ކޮނޑަށް އަނިޔާވީ ބޯޅަ ޖަހާފައި ވެއްޓި ބިންމަތީގައި ޖެހުނެއް ބާރުކަމުން.\nސެވިއްޔާގެ ސިރޯ އިމޮބިލް ނަތިޖާ ހަމަހަމަކުރީ ރާމޯސް ބޭލިތާ ހަތަރު މިނިޓް ފަހުންނެވެ. 36 ވަނަ މިނިޓްގައި ޖެހި މި ލަނޑަށްފަހު އެވާ ބެނެގާ ލަނޑު ދެ ވަނަ ލަނޑު ޖަހައި ރެއާލް ހާސްކޮށްލީ 61 ވަނަ މިނިޓްގަ އެވެ. އަދި ފެނާންޑޯ ލޮރަންޓޭ ވަނީ 74 ވަނަ މިނިޓްގައ ތިން ވަނަ ލަނޑެއް ޖަހައި ރެއާލް އަށް އިތުރު ޕްރެޝަރެދީފަ އެވެ. ރެއާލްގެ ފަހު ލަނޑު ޖެހީ މެޗުގެ ފަހު މިނިޓްގައި ހާމޭސް ރޮޑްރިގޭޒް އެވެ.\nރެއާލްގެ މި ބަލިވުމަކީ މި މަހުގެ 21 ވަނަ ދުވަހު ބާސެލޯނާއާ ދެކޮޅަށް ނުކުތުމުގެ ކުރިން ލިބުނު ވަރަށް ބޮޑު ގެއްލުމެކެވެ. އަނެއްކޮޅުން އެތްލެޓިކޯ މެޑްރިޑް އެންމެ ޕޮއިންޓަކަށް ކައިރި ކުރީ ސްޕޯޓިން ގިއޮން 1-0އިން ބަލިކޮށްފަ އެވެ. މެޗުގެ ހަމައެކަނި ލަނޑު ޖެހީ އެންމެ ފަހު މިނިޓްގައި އެންޓޯނިއޯ ގްރައިޒްމަން އެވެ.\nއިމޮބިލް ލަނޑު ޖަހާފައި ޖާޒީ ބާލަނީ: ސެމިއްޔާ މޮޅުވީ 3-2އިން.